Yaamin Minivan Kuran MDP Ge Deal Eh Nulibey: Adhurey - Vaguthu\nކުރީގެ ރައީސް އަބްދުﷲ ޔާމީން މިނިވަންކުރަން އެމްޑީޕީގެ ޑީލްއެއް އަދި ލިބިފައި ނުވާ ކަމަށް އިިދިކޮޅު ކޯލިޝަންގެ ވަގުތީ ލީޑަރު އަބްދުއްރަހީމް އަބްދުﷲ (އަދުރޭ) ވިދާޅުވެއްޖެއެވެ.\n"ވަގުތު" އާއި ވާހަކަދައްކަވަމުން އަދުރޭ ވިދާޅުވީ ބަރުލަމާނީ ނިޒާމަކަށް ރައީސް ޔާމީން ކުރިން ތާއީދުކުރެއްވި ނަމަވެސް ރައްޔިތުންގެ ނިންމުމަށް އެމަނިކުފާނު އިހުތިރާމް ކުރައްވާ ކަމަށެވެ. އަދި އެ ނިންމުމާއި ދެކޮޅަށް، ބަރުލަމާނީ ނިޒާމެއް ގެނެއުމަށް އެމްޑީޕީން ކުރާ މަސައްކަތަށް އެއްބާރުލުންދިނުމަށް ޝަރުތުކޮށް ރައީސް ޔާމީން މިނިވަން ކުރަން އެއްވެސް ޑީލެއް އަދި އެމްޑީޕީން ހުށަހަޅާފައި ނުވާ ކަމަށް ވިދާޅުވިއެވެ.\nއަދުރޭ ވިދާޅުވިގޮޮތުން އެފަދަ އެއްވެސް މަޝްވަރާއެއް އެމްޑީޕީއާއި ޕީޕީއެމްއާއި ދެމެދު ހިނގާފައެއް ނުވެއެވެ. އެހެންނަމަވެސް އެފަދަ ހުށަހެޅުމެއް ރައީސް މުހައްމަދު ނަޝީދުގެ ފަރާތުން ހުށަހަޅާފައިވާ ކަމުގެ އަޑުތައް ފެތުރިފައިވެއެވެ. ޑީލްއެއްގެ ދަށުން ރައީސް ޔާމީން މިނިވަންކުރަން އިދިކޮޅު ގިނަ މެމްބަރުން ބޭނުން ނުވާތީ އަދި އެ ހުށަހެޅުމާއި މެދު ވަކި ގޮތެއް ނުނިންމާ ކަމަށްވެއެވެ.\nއެމްޑީޕީގެ ބައެއް މެމްބަރުންވެސް ވަނީ މިފަދަ ޑީލްއެއް އިދިކޮޅަށް ހުށަހަޅާފައިވާ ކަމަށް ވިދާޅުވެފައެވެ. ބަރުލަމާނީއަކަށް ދާން ރައީސް ޔާމީން އެއްބަސްވާ މަތިން އެމަނިކުފާނު މިނިވަން ކުރަން މި ޑީލްގައިވާ ކަމަށް އެ ބޭފުޅުންވެސް ފާހަގަކުރައްވައެވެ. އަދި އެފަދަ މަޝްވަރާތަކެއް އިދިކޮޅު ޕާލިމެންޓްރީ ގްރޫޕްގެ މެދުގައާއި، ލީޑާޝިޕްގެ ބޭފުޅުންނާއިއެކު ކުރެވިފައިވާ ކަމަށް "ވަގުތު" އާއި ވާހަކަދެއްކެވި ދެ ޕާޓީގެ ބޭފުޅުންވެސް ވިދާޅުވެއެވެ.\nމި ޑީލްއަށް އެއްބަސްނުވެވިގެން އުޅެނީ ދަށު ކޯޓުގައި ރައީސް ޔާމީންގެ މައްޗަށް ދައުލަތުން އިތުރު ދެ ދައުވާ އުފުލާފައި ވާތީ ކަމަށް މައުލޫމާތު ލިބެއެެވެ.\nބަރުލަމާނީ ނިޒާމެއް ގެނައުމަށް ކުރަމުންދާ މަސައްކަތް ކާމިޔާބު ކުރެވޭނެ ކަމަށް ޤަބޫލު ކުރައްވާ ކަމަށާއި އެ ކަން ކުރާނީ އިދިކޮޅު ޕީޕީއެމްއާއި ޕީއެންސީގެ ތާއީދު ވެސް ލިބިގެން ކަމަށް ރައްޔިތުންގެ މަޖިލީހުގެ ބިލެތްދޫ ދާއިރާގެ މެންބަރު އަޙްމަދު ޙަލީމް މީގެ ދެމަސް ކުރިން "ސީއެންއެމް" ގެ ޕްރޮގްރާމެއްގައި ވާހަކަދައްކަވަމުން ވިދާޅުވިއެވެ.\nމީގެ ދެހަފްތާ ކުރިން ބޭއްވި "އާސްކް ސްޕީކާ" ޕްރޮގްރާމްގައި ރައްޔިތުން މަޖިލީހުގެ ރައީސް މުހައްމަދު ނަޝީދުވެސް ވަނީ ނިޒާމު ބަދަލުކުރާނީ ޕީޕީއެމާ ގުޅިގެން ކަމަށް ވިދާޅުވެފައެވެ. އަދި ޔާމީން ވެސް ބަރުލަމާނީ ނިޒާމަކަށް ތާއީދު ކުރައްވާ ކަމަށާއި، ޕީޕީއެމަކީ ބަރުލަމާނީ ނިޒާމާ ބީރަށްޓެހި ޕާޓީއެއް ނޫން ކަމަށް ވިދާޅުވެފައެވެ.\nމި ވާހަކަތަކާއި ގުޅިގެން ޕީޕީއެމްގެ ނައިބު ރައީސް އަހްމަދު ޝިޔާމް ވަނީ ރައީސް ޔާމީން މިނިވަންކޮށްފި ނަމަ ނިޒާމް ބަދަލުކުރުމުގެ މަޝްވަރާއަށް ދާނެ ކަމަށް ވިދާޅުވެފައެވެ. އެހެންނަމަވެސް ފާޑުކިޔުންތައް އަމާޒުވުމުން ފަހުން "ސަންގު" ޓީވީގެ ޕްރޮގްރާމެއްގައި ވަނީ ޑީލްއެއްގެ ދަށުން ރައީސް ޔާމީން މިނިވަންކުރަން ބޭނުން ނުވާނެ ކަމަށް ވިދާޅުވެފައެވެ.\nޕީއެންސީގެ ޕާލިމެންޓްރީ ގްރޫޕްގެ ލީޑަރު އާދަމް ޝަރީފްވެސް ވަނީ ބަރުލަމާނީ ޑީލްގެ ދަށުން ރައީސް ޔާމީން މިނިވަން ކުރަން ބޭނުން ނުވާ ކަމުގައި ވިދާޅުވެފައެވެ. އަދި ނިޒާމް ބަދަލުކުރުމުގެ މަޝްވަރާއަށް އޭނާ ވަޑައިނުގަންނަވާނެ ކަމަށާއި، ޕީޕީއެމް ޕީއެންސީ ވެސް އެ މަޝްވަރާއަށް ނުދާނެ ކަމުގައި ވިދާޅުވެފައެވެ.\nރައީސް ޔާމީން މިވަގުތު ހުންނެވީ ގޭބަންދުގައެވެ. މާފުށީ ޖަލުގައި ހުންނަވާތާ 500 އަށްވުރެ ގިނަ ދުވަސް ވެފައިވަނިކޮށެވެ. އެހެންކަމުން އެމަނިކުފާނު ވެފައި ވަނީ ފަހުގެ ތާރީޚެއްގައި ޖަލުގައި އެންމެ ގިނަ ދުވަސް ހޭދަކުރެއްވި ކުރީގެ ރައީސަކަށެވެ.\nޖުލައި 12, 2021 15:21\nޑީލްހަދައިގެން ރައީސް ޔާމީން މިނިވަން ވުމުން އެ މަނިކުފާންގެ މިހާރު އެދައްކަވާ ސާބިތުކަން ގެއްލުނީ. އެހެން ވެއްޖެނަމަ ރައީސް ޔާމީން އަށް އޮތް ތާއީދު ދަށަށް ދިއުން އެކަށީގެންވޭ ، ބޭނުން ވަނީ ﷲ ގެ ވާގިފުޅާ ހެޔޮ ރަޙުމަތް ފުޅާއެކު އެނަިކުފާން ސަލާމަތް ވުން.\nޖުލައި 12, 2021 15:30\nރައީސް ނަޝީދުގެ ވެރިކަމުގެ ދައުރުގެ ކުރީކޮޅު ނަޝީދުގެ ގޮތް ރައްޔިތުންނަށް ސާފުވެ ރައްޔިތުން ވަނީ އޭނާ އަށް ނޫނެކޭ ބުނެ ނަޝިދު އިންތިއުފާ ދިނުމަށް ބުނެ ޚުދު ނަޝީދު ލައްވާ އިސްތިފާގެ ސިޓީ ރައްޔިތުން ކުރިމަތީގައި ލައިވް ޓީވީގައި ލިއުއްވާ ނަޝީދު ވެރިކަމުން ދުރުކޮށްފަ. ރައީސް ޔާމީނު ގެ ވެރިކަމުގެ މެދެއްހާ ހިސާބުން ޔާމީންގެ ގޮތް އެނގި ރައްޔިތުން ވަނީ ޔާމީން އިސްތިއުފާ ދިނުމަށް ގޮވާފަ. ނަމަވެސް ދައުރު ނިމެންދެން ޔާމީނު ވެރިކަމުގައި ހުރި. އެކަމަކު ހުރެވުނީ ރާއްޖޭގެ ހުރިހާ ސިޔާސީ ލީޑަރުންނާއި، މަޖިލިސް މެމްބަރުންނާއި، ފަނޑިޔާރުންނާއި ސިޔާސީގޮތުން ކިރިޔާވެސް ބަހެއް ބުނެވޭވަރު މީހެއް ހުރެއްޖެއްޔާ ޖަލަށްލައިގެން. އަދި ރައްޔިތުންގެ މަޖިލިސް އާއި ފަނޑިޔާރުގޭގެ ބާރު ކަނޑުވާލައިގެން. ނުވީތާކަށް ސްޓޭޓް އޮފް އިމަރޖެންސީ އިއުލާނޮ ކޮށް ރައްޔިތުންގެ މިނިވަންކަން ވެސް ނިގުޅައިގަނެގެން. އެހެން ނަމަވެސް ރައްޔިތުން ނުކުމެ ރައްޔިތުންގެ ވޯޓުގެ ބާރުދައްކާ ޔާމީން ވެސް ވަނީ ވެރިކަމުން ދުރު ކޮށްފައި.\nވީމާ ރައްޔިތުން ނޫނެކޭ ބުނެފައިވާ ރާއްޖޭގައި ކުރިން ވެރިކަން ކޮށްފައި ތިބި މީހުންގެ ތެރެއިން އެކަކަށްވެސް ރައްޔިތުންގެ ވޯޓަކުން ވެރިކަމަށް ދެން އާދެވޭނެކަމަކަށް ނުފެނޭ. ވީމާ އެފަދަ ސިޔާސީ މީހުންނަށް ވެރިކަމަށް އާދެވޭނެ ހަމައެކަނި ގޮތަކަށް އޮތީ ރައްޔިތުންގެ ވޯޓަކާއި ނުލައި ވެރިކަމަށް އައުމަށް ބަރުލަމާނީ ނިޒާމުން ކޮށައިދޭ މަގުން ވެރިކަން ހޯދުން.\nވީމާ ޔަމީން އާއި ނަޝީދުއާއި ބަރުލަމާނީ ނިޒާމަށް ވެރިކަމުގެ ނިޒާމް ބަދަލުކުރުމަށް ޑީލްވެސް ހަދާނެ. ބައިއަތުވެސް ހިފާނެ. އަދި އެކުގައި މަސައްކަތްވެސް ކުރާނެ. އެކަމަކު ދެމީހުން ކުރެ އެކަކުވެސް އަނެކަކަށް އިތުބާރެއް ނުކުރާނެ. ޑީލް ހަދާނީ ދެމީހުންވެސް ހިނގަން އޮތީ އެއް މަގު ކަމުގައި ވާތީ އެމަގު ކޮށަން އެކަނި. މީގެ ކުރިން ވެސް ނަޝީދު އާއި ޔާމީން އެކުގައި ޑީލް ހެދި. އެކަމަކު ދިނީ ކެހި، ލިބުނީ ލަނޑު.\nމިދެމީހުންގެ ޑިލްގެ ސަބަބުން ރައްޔިތުންނަށް ލިބުނީ ނިކަމެތިކަން. ދިވެހިންގެ ބިންވެސް ބޭރު މީހުންނަށް މިލްކުކުރެވޭ ގޮތަށް ޑީލުގެ ދަށުން ޤާނޫން އަސާސީ ވެސް ބަދަލުކުރީ އަދި ވެރިކަމަށް ކުރިމަތިލުމުގެ އުމުރު ވެސް ހިފެހެއްޓީ. މީ ހުސް މިމީހުންގެ ޑީލުން ދިވެހިންނަށް ދިން ގެއްލުން.\nޖުލައި 12, 2021 17:08\nމި ކަމުން ވެސް އެބައެނގޭ އެއްނުން ރައީސް ޔާމީން އަ ކީ މައުސޫމް ބޭފުޅެއް ކަން.


Majlihun Kudakudhinge Hagguthah Rakkaatherikohdheyne: Nasheed - vNews.mv\nހިއުމަން ރައިޓްސް ކޮމިޓީގައި ރައީސް ނަޝީދު ކުޑަކުދިންތަކަކާ ބައްދަލުކުރައްވަނީ\nމަޖިލީހުން ކުޑަކުދިންގެ ހައްގުތައް ރައްކާތެރިކޮށްދޭނެ: ނަޝީދު\nޝިފްޒާ މުޞްޠަފާ Male' | 20 November 2019, 19:05\nކޮންމެ އަހަރެއްގެ ވެސް ނޮވެމްބަރު މަހުގެ 20 ވަނަ ދުވަސް ފާހަގަކުރަނީ ދުނިޔޭގެ ކުޑަކުދިންގެ ދުވަހުގެ ގޮތުގައެވެ. މިދުވަސް ފާހަގަކުރުމުގެ ބޭނުމަކީ ކުޑަކުދިންގެ ހައްގުތަކަށް ހޭލުންތެރިކޮށް، ކުޑަކުދިންގެ ރައްކާތެރިކަން ކަށަވަރުކޮށްދިނުމަށް ބާރުއެޅުމެވެ.\nކުޑަކުދިންގެ ހައްގުތަކުގެ ބައިނަލްއަގުވާމީ މުއާހަދާ، "ކޮންވެންޝަން އޮން ދަ ރައިޓްސް އޮފް ޗައިލްޑް" އެކުލަވައިލެވުނީ 1989 ވަނަ އަހަރެވެ. މިއަދަކީ އެ މުއާހަދާއަށް 30 އަހަރު ފުރޭ ދުވަހެވެ. ރާއްޖެއިން އެ މުއާހަދާގައި ސޮއިކުރީ 11 ފެބްރުއަރީ 1991 ގައެވެ. ދުނިޔޭގެ އެންމެ ގިނަ ގައުމުތަކުން ތަސްދީގުކޮށްފައިވާ މި މުއާހަދާގައި 194 ގައުމަކުން ވަނީ ސޮއިކޮށްފައެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި މަޖިލީހުގެ ރައީސް މުހައްމަދު ނަޝީދު ވިދާޅުވީ ރައްޔިތުންގެ މަޖިލީހުން އެންމެ އިސްކަންދޭނެ އެއްކަމަކީ ކުޑަކުދިންގެ ހައްގުތައް ރައްކާތެރިކޮށްދިނުން ކަށަވަރުކުރުން ކަމަށެވެ. އެގޮތުން މިދިޔަ ހަފުތާގައި ކުޑަކުދިންގެ ހައްގުތަކުގެ ބިލާއި ކުޑަކުދިންގެ އަދުލުގެ ބިލު މަޖިލީހުން ފާސްކޮށްފައިވާކަން ފާހަގަކުރެއްވިއެވެ.\n10 އަހަރު ވެއްޖެ މިދެންނެވި ދެ ބިލު މި މަޖިލީހުގައި އޮންނަތާ. އަދި ބައިނަލްއަގުވާމީ އެކިއެކި ކަމާގުޅޭ ޖަމާއަތްތަކުންނާއި އެކުވެރި ދައުލަތްތަކުން، ހިލޭސާބަހަށް މަސައްކަތްކުރާ ޖަމްއިއްޔާތަކުން، މި މަޖިލީހުން އެ ބިލު ނިންމައިދިނުމަށް އެތައް ފަހަރަކު އެދިފައިވޭ. މިއަދު ކުޑަކުދިންގެ ދުވަސް ފާހަގަކުރަމުންދާއިރު ތި އިއްޒަތްތެރި މެންބަރުންނަށް ފަޚުރުވެރިކަމާއެކު ބުނެވެން އެބައޮތް އެ އެންމެހާ ހައްގުތައް ހޯދައިދީފީމޭ.\nރައީސް ނަޝީދު ވިދާޅުވީ ވޭތުވެދިޔަ 15 އަހަރު ކުޑަކުދިންނަށް ޖިންސީ އަނިޔާ ކޮށްގެން ދައުލަަތަށް ހުށަހެޅިފައި ހުރި ހުރިހާ މައްސަލައަކަށް އިންސާފު ލިބިފައިވާ މިންވަރު ދެނެގަތުމަށް ޚާއްސަ "ޕާލަމަންޓަރީ އިންކުއަރީ" އެއްގެ އަމަލީ މަސައްކަތް މަޖިލީހުގެ ހިއުމަން ރައިޓްސް ކޮމިޓީން ވަނީ ފަށާފައި ކަމަށެވެ. މިއީ މިބާވަތުގެ ކަމެއް މަޖިލީހުން ކުރާ ފުރަތަމަ ފަހަރެވެ. މި އިންކުއަރީގެ މަގުސަދަކީ ޖިންސީ ގޯނާ ލިބޭ މިންވަރު ދެނެގަނެ، އޭގެ ސަބަބުތައް ސާފުވެ، އެފަދަ ކަންކަން ނުހިނގާނެ އުސޫލުތައް ކަނޑައެޅުން ކަމަށް މަޖިލީހުގެ ރައީސް ވިދާޅުވިއެވެ.\nދުނިޔޭގެ ކުޑަކުދިންގެ ދުވަސް ފާހަގަކުރުމަށް ރައްޔިތުންގެ މަޖިލީހުގެ ރައީސާއި ރައްޔިތުންގެ މަޖިލީހުގެ ހިއުމަން ރައިޓްސް އެންޑް ޖެންޑަރ ކޮމިޓީން މިއަދު ވަނީ ކުޑަކުދިންނާ ބައްދަލުކޮށް މަޝްވަރާ ކޮށްފައެވެ. މިގޮތުން ހިއުމަން ރައިޓްސް ކޮމިޓީއަށް ކުޑަކުދިންކޮޅެއް ގެނެސް، އެ ކުދިންގެ ކަންކަމާ ގުޅޭގޮތުން ދެފަރާތުން ވަނީ ވާހަކަދައްކާފައެވެ.\nހިއުމަން ރައިޓްސް ކޮމިޓީން ކުޑަކުދިންތަކަކާ ބައްދަލުކުރަނީ\nކުޑަކުދިންގެ އަދުލުގެ ބިލާއި ކުޑަކުދިންގެ ހައްގުތައް ރައްކާތެރިކުރުމުގެ ބިލު ރައްޔިތުންގެ މަޖިލީހުން ފާސްކުރީ މިމަހުގެ 14 ވަނަ ދުވަހުއެވެ. ކުޑަކުދިންގެ ހައްގުތަކުގެ ބިލުގައި ހިމަނާފައިވާ ކަންކަމަށް ބަލާއިރު އެންމެ ފާހަގަކޮށްލެވޭ އެއްކަމަކީ ކުޑަކުދިން ބަލިތަކުން ސަލާމަތް ކުރުމުގެ ބޭނުމުގައި ވެކްސިން ދިނުން މަޖުބޫރުކޮށްފައި ވުމެވެ. ކުޑަކުދިންނަކީ ދައުލަތާއި އާއިލާ އަދި މުޖުތަމައުގެ ފަރާތުން އެހީތެރިކަމާއި ޚާއްސަ ރައްކާތެރިކަން ލިބެންޖެހޭ ބަޔަކަށް ވާތީ 15 އަހަރުން ދަށުގެ ކުޑަކުދިންނަކީ ކުށުގެ ޖިނާއީ މަސްއޫލިއްޔަތު އުފުލަންނުޖެހޭ ބައެއް ކަމަށް ވަނީ ކަނޑައަޅާފައެވެ.\nބޮޑެތި މީހުންގެ މައްޗަށް ހިންގާ އާންމު ޖިނާއީ އަދުލުގެ ނިޒާމާ މުޅިން ވަކިކުރެވިފައިވާ ކުޑަކުދިންގެ އަދުލުގެ ނިޒާމެއް ގާއިމުކުރުމަށް ކުޑަކުދިންގެ އަދުލުގެ ބިލުގައި ވަނީ ހިމަނާފައެވެ. އަދި ކުޑަކުދިން ކުރާ ޖިނާއީ ކުށުގެ މައްސަލަތައް ބަލަން ޚާއްސަ ތަމްރީނު ލިބިފައިވާ ފަނޑިޔާރުން ތިބޭ ޖުވެނައިލް ކޯޓެއް ކަނޑައެޅި މާލޭގައި މިހާރު ގާއިމުކޮށްފައިވާ ޖުވެނައިލް ކޯޓުގެ އިތުރަށް، އެ ކޯޓުގެ ސަރަހައްދީ ޑިވިޒަންތައް ގާއިމުކުރެވޭނެ ކަމަށް ވެސް ބުނެއެވެ.\nކުޑަކުދިން ރައްޔިތުންގެ މަޖިލިސް ރައީސް ނަޝީދު ރިޕޯޓް


SunOnline: COLUMN: Ulhenvee goiy emme furihamayah bayaankodhdhey basfulhu (1)\nއަހަރެމެން އުޅެންވީ ގޮތް އެންމެ ފުރިހަމައަށް ބަޔާންކޮށްދޭ ބަސްފުޅު (1)\nއަލްއުސްތާޛު އަޙްމަދު ޝާޒް 08 Apr 2022, 11:23\n-- ސަން ފައިލް ފޮޓޯ/ ފަޔާޒު މޫސާ\nﷲ ރުއްސުން ލެއްވި އަބޫ ހުރައިރާގެ ކިބައިން ރިވާވެގެން ވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ހަދީސް ކުރެއްވިއެވެ.\n«لَا تَحَاسَدُوا، وَلَا تَنَاجَشُوا، وَلَا تَبَاغَضُوا، وَلَا تَدَابَرُوا، وَلَا يَبِعْ بَعْضُكُمْ عَلَى بَيْعِ بَعْضٍ، وَكُونُوا عِبَادَ اللهِ إخْوَانًا، الْمُسْلِمُ أَخُو الْمُسْلِمِ، لَا يَظْلِمُهُ، وَلَا يَخْذُلُهُ، وَلَا يَكْذِبُهُ، وَلَا يَحْقِرُهُ، التَّقْوَى هَاهُنَا، وَيُشِيرُ إلَى صَدْرِهِ ثَلَاثَ مَرَّاتٍ، بِحَسْبِ امْرِئٍ مِنْ الشَّرِّ أَنْ يَحْقِرَ أَخَاهُ الْمُسْلِمَ، كُلُّ الْمُسْلِمِ عَلَى الْمُسْلِمِ حَرَامٌ: دَمُهُ وَمَالُهُ وَعِرْضُهُ» (ބުޚާރީ: 6064 ، މުސްލިމް: 2564) މި ހަދީސްގައި އެކުލެވިގެންވާ މާނައަކީ: "ތިޔަބައިމީހުން އެކަކު އަނެކަކާ ހަސަދަވެރިނުވާށެވެ! އަދި ތިޔަބައިމީހުން، އެއްޗެތި ގަތުމުގެ ގަސްތަކާނުލައި އޭގެ އަގު ނުއުފުލާށެވެ! އަދި އެކަކު އަނެކަކާ ރުޅިވެރި ނުވާށެވެ! އަދި އެކަކުއަނެކަކަށް ފުރަގަސް ނުދޭށެވެ! އަދި އެއްބަޔަކު އަނެއްބައެއްގެ ވިޔަފާރީގެ މައްޗަށް ވިޔަފާރިނުކުރާށެވެ! އަދި ﷲ ގެ ތިޔަ އަޅުތަކުން އަޚުންތަކެއްކަމުގައި ވާށެވެ! އެއްމުސްލިމަކީ އަނެއް މުސްލިމުގެ އަޚާއެވެ. އޭނާގެ އަޚާއަށް އަނިޔާވެރިއެއްނުވާނެއެވެ! އަދި (އޭނާއަށް ނަސްރުވެރިވާން ޖެހޭ ހިނދު، ނަސްރުނުދީ) ނިކަމެތިވާން ދޫކޮށެއްނުލާނެއެވެ. އަދި އޭނާއަށް ދޮގެއް ނުހަދާނެއެވެ. އަދި އޭނާ ދަށްކޮށެއްނުލާނެއެވެ. ތަޤުވާވެރިކަން ވަނީ މިތަނުގައެވެ." މިހެން ހަދީސް ކުރައްވައި އެކަލޭގެފާނުގެ މޭފުޅަށް ތިންފަހަރު އިޝާރާތްކުރެއްވިއެވެ. އަދި އެއަށްފަހުގައި ހަދީސްކުރެއްވިއެވެ. "މީހެއްގެ ނުބައިކަމަށް، އޭނާގެ މުސްލިމް އަޚާ ދެރަކޮށް ދަށްކޮށްލުން ފުދެއެވެ. މުސްލިމެއްގެ ހުރިހައި ކަމެއް ވަނީ އަނެއް މުސްލިމާއަށް ހަރާމްވެގެންނެވެ. އޭނާގެ ލެޔާއި، މުދަލާއި އަބުރެވެ."\nމަތީގައި އެވަނީ އަހަރެމެން ދިރިއުޅެންވީ ގޮތް އެންމެ ފުރިހަމައަށް، އެންމެ ޝާމިލުކޮށް ބަޔާންކޮށްދީފައިވާ ހަދީސްކަމަށް ބުނެވިދާނެއެވެ. މި ހަދީސްފުޅުގައިވާ ކަންތައްތަކަށް ސަމާލުކަން ދީފިނަމަ، އަހަރެމެންގެ ދިރިއުޅުމުގައި ދިމާވާ ވަރަށް ގިނަ މައްސަލަތަކަށް ހައްލު ލިބޭނެކަން ކަށަވަރެވެ. ހަދީސްފުޅުގައި އެވާ ކަންތައްތަކަށް ވަކިވަކިން ބަލައިލަމާ ހިނގާށެވެ.\nފުރަތަމަ ކަންތައް: "ތިޔަބައިމީހުން އެކަކު އަނެކަކާ ޙަސަދަވެރިނުވާށެވެ." ހަސަދަވެރިވުމަކީ އެހެންމީހަކަށް ލިބިފައިވާ ނިއުމަތެއް އޭނާގެ ކިބައިން ފިލައި ދިއުމަށް އެދުމެވެ. ބައެއް ފަހަރަށް އަނެކާގެ ނިއުމަތް އޭނާގެ ކިބައިން ފިލައިދިއުމާއެކު، ހަމަ އެކަންތައް ތިމާއަށް ލިބުމަށް ހަސަދަވެރިޔާ އެދެއެވެ. މިގޮތަށް އެ ނިއުމަތް ތިމާއަށް ލިބުމަށް އެދުނަސް ނުވަތަ ނޭދުނަސް، އެއީ ހަރާމް ކުރައްވާފައިވާ ހަސަދައެވެ. މިއާ ވައްތަރު، ނަމަވެސް ހުއްދަ ހާލަތެއް އޮވެއެވެ. އެއީ ހަސަދަވެރިކަމާ ޚިލާފަށް، އެހެންމީހަކަށް ލިބިފައިވާ ނިއުމަތެއް އޭނާގެ ކިބައިން "ފިލައި ދިއުމަށް ނޭދި" ހަމަ އެފަދަ ނިއުމަތެއް ތިމާއަށްވެސް ލިބުމަށް އުންމީދު ކުރުމެވެ. މި ހާލަތު ހުއްދަކަން ސައްހަ ހަދީސުން ސާބިތުވެއެވެ.(ބުޚާރީ: 73) ހަސަދަވެރިކަމަކީ ހިތުގެ އަމަލަކަށްވާތީ، ހަސަދަވެރިޔާ އަމިއްލައަށް އެވާހަ ބުނުމުންނޫނީ، އޭނާ އެވަނީ އަނެކާއާމެދު ހަސަދަލައިގެން ކަމެއް މީހުންނަކަށް ނޭނގޭނެއެވެ. ވީމާ، މުޖުތަމައުގައި މިކަން އޮތް މިންވަރެއް ދެނެގަތުމަކީ އުނދަގޫ ކަމެކެވެ.\nދެވަނަ ކަންތައް: "... ތިޔަބައިމީހުން، އެއްޗެތި ގަތުމުގެ ގަސްތަކާނުލައި އޭގެ އަގު ނުއުފުލާށެވެ!" މިއީ ނީލަން ކިޔުން ފަދަ، ގިނަ މީހުން އަގު ހުށައަޅައިގެން އެއްޗެތި ގަނެވިއްކުމުގައި މީހުން ކޮށްއުޅޭ ކަމެކެވެ. ތިމާ އެ މުދާ ގަތުމުގެ ނިޔަތެއް ނެތި ނީލަމުގައި ބައިވެރިވެގެން، މީހަކު އަގެއް ހުށައަޅާއިރަށް އެއަށްވުރެ ބޮޑު އަގެއް ހުށައަޅަނީއެވެ. މިހެން ހެދީމައި، ހަގީގަތުގައިވެސް އެ މުދާ ގަންނަން ބޭނުންވެގެން އުޅޭ ފަރާތަށް ޖެހޭނީ އެއަށްވުރެ މަތީ އަގެއް ހުށައަޅާށެވެ. މިފަދައިން، ޖެއްސުމަށް އަގުހުށައަޅާ ފަރާތުން ތިން މަގުސަދެއްގައި އެކަން ކޮށްފާނެއެވެ. މުދާ ގަންނަން އުޅޭ ފަރާތަށް ގެއްލުން ދިނުން ނުވަތަ މުދާ ވިއްކާ ފަރާތަށް ފައިދާ ހޯދައިދިނުމުގެ ނިޔަތުގައިކަމަށް ވެދާނެއެވެ. ނޫނީވިއްޔާ އެއީ މަޖަލަކަށް އޭނާ ކުރާ ކަމަކަށްވެސް ވެދާނެއެވެ. މިކޮންމެ ނިޔަތެއްގައި ކަމަށްވިޔަސް، އެއީ ކުރުން އެކަށީގެންވާ ކަމެއްނޫނެވެ. އެގޮތަށް އަގު އެރުވީމައި، އެ މުދާ ގަންނަން ބޭނުންވާ ފަރާތަށް އެ ލިބެނީ ގެއްލުމެވެ. ވުމާއެކު، އެކަން އެވަނީ ހަރާމް ކުރައްވާފައެވެ.\nތިންވަނަ ކަންތައް: "... ތިޔަބައިމީހުން އެކަކު އަނެކަކާ ރުޅިވެރި ނުވާށެވެ!" އެއްމުސްލިމަކު އަނެއް މުސްލިމަކާ ރުޅިވެ ވާހަކަ ނުދައްކައި ތިންދުވަހަށް ވުރެ ގިނަ ދުވަހު ހުރުންވަނީ ނަހީކުރައްވާފައެވެ. ދެމީހެއްގެ ދެމެދުގައި މައްސަލައެއް އުފެދިއްޖެނަމަ އޮތީ ވީ އެންމެ ރަނގަޅަކަށް އެކަމެއް ހައްލުކޮށް ސުލުހަ ވުމެވެ.(ބުޚާރީ: 6077) ރުޅިވެރިކަމުގައި އެކަކު އަނެކަކާ އަނގައިން ނުބުނެ އުމުރު ހުސްކޮށްލުމީ މުސްލިމުންގެ ސިފައެއްނޫނެވެ. ހަމަ މިއާ ވިދިގެން ދެން އަންގަވާފައި އެވަނީ އެކަކު އަނެކަކަށް ފުރަގަސް ނުދިނުމަށެވެ! ކުރިން ނުލާހިކު އެކުވެރިކަމާއެކު އުޅެފައި ދެބަސްވެ އަދާވާތްތެރިވުމަށްފަހު، އެކަކު އަނެކަކާ ބައްދަލުވާ ހިނދު، ނުފެންނަ ކަމަށް ހަދައި މޫނު އަނބުރައިލެވޭތަން އާދެއެވެ. ސިޔާސީ ޚިޔާލު ތަފާތުވުމުގެ ތެރެއިން މިކަންތައް ވަނީ އަހަރެމެންގެތެރޭގައި ހައްދު ފަހަނައަޅައި ގޮސްފައެވެ. ތަފާތު ޚިޔާލުތަކާއެކުވެސް އުޅެވެންޖެހޭނެކަމަށް ގަބޫލު ކުރެވުނަސް، އަމަލުތައް ފެންނަނީ މިއާ އިދިކޮޅަށެވެ. ސިޔާސީ ވާދަވެރިކަމުގައި، ރަޙިމުގެ ގުޅުމާއި ރަޙުމަތްތެރިކަމުގެ ގުޅުންތައް ކަނޑައި، އަދާވާތްތެރިންގެ ގޮތުގައި ދުވަސްތައް ގުނަމުން ދަނީ ކިތައް މީހުންހެއްޔެވެ؟ މިއީ އެކަކު އަނެކަކަށް ފުރަގަސް ދިނުމެވެ. އެކަން އެވަނީ ނަހީކުރައްވާފައެވެ.\nގަބޫލުކުރަންޖެހޭ ހަގީގަތަކީ، ދުނިޔެވީ ވަގުތީ މަންފާއަކަށްޓަކައި އުފައްދާ ގުޅުމަކީ ހަގީގީ ގުޅުމެއްނޫނެވެ. ބޭނުންވެގެން އެ އުޅުނު ކަމެއް ފުދުމުން (ނުވަތަ ނުފުދުނަސް) އިސާހިތަކު އެ ގުޅުން(ތައް) ކެނޑިގެންދާނެއެވެ. ވަގުތީ ބޭނުމަކަށްޓަކައި ގުޅިގެން އުޅޭ މީހުންގެ ފަރާތުން ކޮންމެވެސް ކަހަލަ އެހީތަކެއް ފަހަރެއްގައި ލިބިވެސްދާނެއެވެ. އެހެންނަމަވެސް އެއީ ތިމާއާ "އަސްލު ގުޅުމެއް" އޮތް ބަޔަކަށް ނުވާތީ، ދުވަސްކޮޅަކުން އެ އެންމެން ގެއްލިގެން ދާނެއެވެ. އާޚިރު ނަތީޖާއަކަށްވާނީ، ލަދުވެތިކަމާއެކުވިޔަސް، ތިމާގެ ހަގީގީ އަހުލުވެރިންގެ ގާތަށް ދާން ޖެހުމެވެ. ރަޙިމުގެ ގުޅުމަކީ ތިމާގެ އުފެދުމުން އައިސްފައިވާ އަސްލު ގުޅުންކަމަށްވާތީ، އެމީހުންގެ އެހީތެރިކަން ހޯދަން ޖެހުމެވެ. ދުވަހަކުވެސް އެމީހުންގެ ގާތަށް ނުދާނެ ކަމަށް ހުވާކޮށްގެން ހުންނަ މީހާވެސް، ތިމާގެ އާއިލާގެމީހާ މަރުވީމައި...... ލޮލުން ކަރުނަ އޮހޮރޭ ހާލު، މޫނު ދެކިލަން ދާކަމީ ފެންނާން އޮތް ހަގީގަތެކެވެ. ވީމާ، މިހިސާބަށް ދިއުމުގެ ކުރިން، ހަދީސްފުޅުގައި އެވާ އަމުރަށް ކިޔަމަންތެރިވަމާ ހިނގާށެވެ! "... ތިޔަބައިމީހުން އެކަކު¬ އަނެކަކާ ރުޅިވެރި ނުވާށެވެ! އަދި އެކަކުއަނެކަކަށް ފުރަގަސް ނުދޭށެވެ!"\nއަލްއުސްތާޛު އަޙްމަދު ޝާޒް\nޤުރުއާނުގެ ބައެއް އާޔްތަތަކަކީ އަޞްޙާބުންގެ ބަސްފުޅު؟\nދުރު ނުފެންނަ ބައްޔާއި އޭގެ މުޖައްރިބު ފަރުވާ\nއަހަރެމެންނަށްޓަކައި މަލާއިކަތުން ކޮށްދެއްވާ މުހިންމު ދެކަމެއް\nޤުރުއާނުގައި ޙަރާމެކޭ ނެތެއްނު؟


Ethiopiage Ilmveriya AsSheikh Muhammadh Ali Adam Avahaara Vehje | Dhiislam\nއިތިއޯޕިއާގެ މަޝްހޫރު ޢިލްމުވެރިޔާ، ފަޟީލަތުއްޝައިޚު މުޙައްމަދު ޢަލީ އަލްއަޘުޔޫބީ އަވަހާރަވެއްޖެއެވެ.\nޢަރަބި އިސްލާމީ ނޫސް އޭޖެންސީ ތަކުން ވިދާޅުވެފައިވާ ގޮތުގައި އައްޝައިޚު މުޙައްމަދު ޢަލީ އާދަމު އަލްއަޘްޔޫބީ އަވަހާރަވެފައިވަނީ މިޞަފަރު މަހުގެ 20 ވަނަ އަށްވީ (8 އޮކްޓޯބަރ 2020) ދުވަހުއެވެ.\nއައްޝައިޚު މުޙައްމަދު ޢަލީ އަލްއަޘްޔޫބީއަކީ އިސްލާމް ދީނަށާއި، އިސްލާމީ ދަޢުވަތް ފެތުރުއްވުމަށް ވަރަށް ގިނަގުނަ މަސައްކަތްތަކެއް ކުރައްވާފައިވާ ޢިލްމުވެރިއެކެވެ. ޝައިޚުގެ މުޅި އުމުރު ހޭދަ ކުރައްވާފައިވަނީ އިސްލާމް ދީނަށް ޚިދުމަތް ކުރެއްވުމާއި، މަސްޖިދުލް ޙަރާމުގައި ޝަރުޢީ ޢީލްމު އުނގަންނަވާ ދެއްވުމާއި، މީސްތަކުންނާއި ހަމައަށް ދީން ފޯރުކޮށްދެއްވުމުގައެވެ. މިގޮތުން ޝައިޚު އަވަހާރަވީއިރު ދީނީ އެކިއެކި ޢިލްމުތަކަށް 40 އަށްވުރެ ގިނަ ފޮތް ލިޔުއްވާފައިވެއެވެ.\nޝައިޚު މުޙައްމަދު ޢަލީ އަވަހާރަވުމާއި ވިދިގެން ޤުބާ މިސްކިތުގެ އިމާމު އައްޝައިޚު ސުލައިމާނުއް ރުޙައިލީ ވިދާޅުވެފައިވެއެވެ. "ހަމަ ޙަޤީޤަތުގައިވެސް (ޢައްލާމާގެ ލަޤަބު ޙައްޤު) އަލްޢައްލާމާ މުޙައްމަދު ޢަލީ އާދަމް އަލްއަޘްޔޫބީވަނީ މިއަދު އަވަހާރަވެފައެވެ. އޭނާއަކީ ޖާމިޢާގެ މުއައްލަފާތުތަކާއި، މަންފާކުރަނިވި ޢިލްމީ އޮޑިޓުތަކާއި، އަގުހުރި (ފޮތްތަކުގެ) ތަޙްޤީޤު ލިޔުއްވާފައެވެ."\nއައްޝައިޚު މުޙައްމަދު ޢަލީ އަކީ މުޙައްދިޘެކެވެ. ފިޤުހު ޢިލްމުވެރިއެކެވެ. އަދި ޢަރަބި ބަހުގެ ޢިލްމުވެރިއެއްވެސް މެއެވެ. ޝައިޚު ލިޔުއްވާފައިވާ ذخيرة العقبى އޭ ކިޔުނު ފޮތާއިމެދު އަލްއިމާމް އަލްބާނީ ވިދާޅުވެފައިވެއެވެ. "ސަލަފީ (މަންހަޖަށް) ލިވެފައިވާ ސުނަނުއް ނަސާއީގެ މިފަދަ ޝަރަޙައެއް ތިމަންނާ ނުދެކެމުއެވެ."\nޝައިޚު މުޙައްމަދު ޢަލީ އުފަންވެވަޑައިގެންފައިވަނީ ހިޖުރައިން 1365 ވަނަ އަހަރު އިތިއޯޕިއާއަށެވެ. އެއްމެ ފުރަތަމަ ކީރިތި ޤުރްއާން ހިތުދަސް ކުރައްވާފައިވަނީވެސް، އަދި ދީނީ ޢީލްމު އުނގެނިވަޑައިގެންފައިވަނީވެސް އޭނާގެ ބައްޕާފުޅު، އަދި އިތިއޯޕިޔާއަށް އުފަން މުޙައްދިޘު އައްޝައިޚު ޢަލީ ބިން އާދަމްގެ އަރިހުންނެވެ. ދެން އިތިއޯޕިއާގެ އެހެނިހެން ބޮޑެތި ޢިލްމުވެރިންގެ އަރިހުން ޙަދީޘާއި، ފިޤުހާއި، ނަޙްވު، އަދި ޞަރްފު، އަދި ބަލާޣާއާއި މަންޠިޤު އުނގެނިވަޑައިގަތެވެ. އެއަށްފަހު މައްކާއަށް ވަޑައިގެން ދުވާލުގެ ވަޤުތުތަކުގައި ދާރުލް ޙަދީޘުލް ޚައިރިއްޔާގައި ދަރުސް ދެއްވާ، އަދި ޢިޝާއަށްފަހު މަސްޖިދުލް ޙަރާމުގައި ޙަލަޤާ ހައްދަވައެވެ.\nމާތް ﷲ އައްޝައިޚު މުޙާއްމަދު ޢަލީއަށް ރަޙްމަތް ލައްވާ، ފާފަ ފުއްސަވާ، ހެޔޮ ދަރުމަ ދެއްވާށިއެވެ. އަދި ސުވަރުގޭގެ ދާއިމީ ނިޢުމަތް ދެއްވާށިއެވެ.


Flu clinic thakun COVID-19 ah positive vaa varu anekkaa ves ithuruvejje | Mihaaru\nފްލޫ ކްލިނިކްތަކުން ކޮވިޑް-19 އަށް ޕޮޒިޓިވްވާ އަދަދު އިތުރުވެއްޖެ\nމާރުކޭޓުގައި ބަޔަކު ހަރަކާތްތެރިވަނީ: ފްލޫ ކްލިނިކުން ޕޮޒިޓިވްވާ އަދަދު ހަތް ޕަސެންޓަށް އެރި ކަމަށް ތަފާސް ހިސާބުތަކުން ދައްކާ -- ފޮޓޯ: ނިޝާން އަލީ/ މިހާރު\n16 ނޮވެމްބަރ 2020 - 13:43\nފްލޫ ކްލިނިކަށް ދައްކާ މީހުންގެ ތެރެއިން ކޮވިޑް-19 އަށް ޕޮޒިޓިވްވާ މީހުންގެ އަދަދު އިތުރުވަމުންދާ ކަމަށް ހެލްތު އިމަޖަންސީ އޮޕަރޭޝަން ސެންޓަރު (އެޗްއީއޯސީ) އިން ރޭ ބުނެފި އެވެ.\nއެޗްއީއޯސީގެ މީޑިއާ ބްރީފިންގައި އެ ސެންޓަރުގެ ތަރުޖަމާނު ޑރ. ނަޒްލާ ރަފީގު ވިދާޅުވީ، ފްލޫ ކްލިނިކުން ޕޮޒިޓިވްވާ މީހުންގެ އަދަދު މިދިޔަ މަހުގެ ފަހުކޮޅު ވަރަށް ދަށްވި ކަމަށެވެ.\n"އެހެން ނަމަވެސް ވޭތުވެ ދިޔަ ދެ ހަފްތާގައި ކޮންމެ ވެސް ވަރަކަށް ފްލޫ ކްލިނިކުން ޕޮޒިޓިވްވާ މީހުންގެ އަދަދު މަތިވާ ކަމަށް [ފާހަގަކުރެވޭ]، ފްލޫ ކްލިނިކަށް މި ދަނީ ބަލީގެ އަލާމާތްތައް ހުންނަ މީހުން،" ނަޒްލާ ވިދާޅުވި އެވެ.\nއެޗްއީއޯސީ އިން ރޭ އާންމު ކުރި ތަފާސް ހިސާބުތަކުން ފެންނަ ގޮތުގައި، ފްލޫ ކްލިނިކުން ކޮވިޑަށް ޕޮޒިޓިވްވާ ވަރު މިދިޔަ މަހުގެ ފަހު ކޮޅު ހުރީ ހަތަރު ޕަސެންޓުގަ އެވެ. ނަމަވެސް މި މަހުގެ ފުރަތަމަ ހަފްތާގައި އެ އަދަދު ހަ ޕަސެންޓަށް މަތިވެ މިދިޔަ ހަފްތާގައި އެ އަދަދު ވަނީ ހަތް ޕަސެންޓަށް އަރައިފަ އެވެ.\nމިދިޔަ ހަފްތާގައި ފްލޫ ކްލިނިކްތަކުން 465 ސާމްޕަލް ނެގި އިރު، 31 ސާމްޕަލެއް ކޮވިޑަށް ޕޮޒިޓިވް ވެފައިވެ އެވެ.\nކޮވިޑަށް ޕޮޒިޓިވްވާ މީހުންގެ އަދަދު ދަށްވެފައި ވިޔަސް ފްލޫ ކްލިނިކުން ޕޮޒިޓިވްވާ މީހުންގެ އަދަދު މަތިވާ ނަމަ ސަމާލުވާން ޖެހޭނެ ކަމަށް ނަޒްލާ ވިދާޅުވި އެވެ.\n"ސަމާލުކަން ދޭން ޖެހޭ، ކޮވިޑް އަޅުގަނޑުމެންގެ ތެރެއިން މި ދަނީކީ ނޫން ކަން ކޭސް މަދުވެގެން ދިޔަ ނަމަވެސް. ހަމަ ކޮންމެ އިރަަކުވެސް ކޭސްތައް އިތުރުވުމުގެ ފުރުސަތު އޮންނާނެކަން ހަމަ އަޅުގަނޑުމެން ހަނދާންކޮށްދޭން ބޭނުން،" ނަޒްލާ ވިދާޅުވި އެވެ.\nކޮވިޑް ކޮންޓްރޯލްކުރަން އެޗްޕީއޭ އިން ކަނޑައަޅާފައިވާ އުސޫލްތަކާ އެއްގޮތަށް އަމަލުކޮށް ރައްކާތެރިކަމުގެ ފިޔަވަޅުތައް އަޅަން ނަޒްލާ އެދިވަޑައިގަތެވެ. އަދި ކޮންމެ މީހަކު ވެސް އެ މީހެއްގެ ކޮންޓެކްޓް ބަބްލު ނުވަތަ ބައްދަލުވެ އުޅޭ މީހުންގެ އަދަދު ވީހާ ވެސް މަދުކުރުމަށް ނަޒްލާ އިލްތިމާސްކުރެއްވި އެވެ.\nމިހާތަނަށް ރާއްޖެއިން ކޮވިޑް-19 އަށް ޕޮޒިޓިވްވެފައި ވަނީ 12،204 މީހުންނެވެ. އޭގެ ތެރެއިން 44 މީހަކު ވަނީ މަރުވެފަ އެވެ. އަދި 90 ޕަސެންޓަށް ވުރެ ގިނަ މީހުން ވަނީ ބަލިން ރަނގަޅުވެފަ އެވެ.\nސިއްހަތު ބަލިތައް ހެލްތު ޕްރޮޓެކްޝަން އެޖެންސީ ޑރ. ނަޒްލާ ރަފީގް (އެޗްޕީއޭ) އެޗުއީއޯސީ\nލުއި ދިން ވަރަކަށް ތިހެން ވާނެކަން ނޭނގޭބާ؟ މާލެއަށް ލުއިދެނީ ރާއްޖެތެރޭ މީހުން އަޅުވެތި ކަމުގައި ބަންދުކޮށްފަ ބައިތިއްބަން.\nމ މާބޮޑަށް ދޫދެވެނީކީ ނޫންބާ؟\nފްލޫ ކްލިނިކުތައް ބަނޑުން ވިޔަސް ހެވެއްނު ކެރަފާ އާއިލާއަށް މަގާމު ދެވިއްޖެއެއްނު\nމަތިމަހުގަ މާސްކްއަޅުވައިގެން މާލެއާއި ހުޅުމާލޭ މަގުތަކުގައި މިއުޅެނީ ކެރަފާ އާއިލާމީހުންތޯ؟؟؟


BREAKING | Covid-19: Russia In Ithuru 436 Meehaku Maru Vejje - Vaguthu\nކޮވިޑް-19: ރަޝިއާއިން އިތުރު 436 މީހަކު މަރުވެއްޖެ\nދުނިޔޭގެ އެކި ހިސާބުތަކުގައި ހަލުވި ކަމާއި އެކީ ފެތުރެމުން އަންނަ ކޮވިޑް-19 ޖެހިގެން ރަޝިއާއިން އިތުރު 436 މީހަކު މަރުވެއްޖެއެވެ.\nއެގައުމުން އިތުރު 436 މީހަކު މަރުވެ މިހާރު ޖުމްލަ އެގައުމުން މަރުވި މީހުންގެ އަދަދު ވަނީ 62،273 އަށް އަރާފައެވެ. މިހާތަނަށް އެގައުމުން އެއް ދުވަސްތެރޭ އެންމެ ގިނަ މީހުން މަރުވެފައިވަނީ މިދިޔަ ޑިސެމްބަރު މަހުގެ 24 ވަނަ ދުވަހުއެވެ. އެދުވަހު އެގައުމުން 635 މީހަކު ވަނީ މި ބަލި ޖެހިގެން މަރުވެފައެވެ.\nއެގައުމުން އިތުރު 23،315 މީހަކު މި ބައްޔަށް ފައްސިވެފައިވާއިރު، މިހާރު ޖުމްލަ ފައްސިވި މީހުންގެ އަދަދު ވަނީ 3،425،269 އަށް އަރާފައެވެ. ރަޝިއާއަކީ މިހާތަނަށް ދުނިޔެއިން ހަތަރު ވަނަ އަށް އެންމެ ގިނަ މީހުން ފައްސިވެފައިވާ ގައުމެވެ. މިހާތަނަށް އެއްދުވަހެއްގައި އެންމެ ގިނަ މީހުން އެގައުމުން ފައްސިވެފައިވަނީ ޑިސެމްބަރު މަހުގެ 24 ވަނަ ދުވަހުއެވެ. އެއީ 29،935 އެވެ.\nރަޝިއާއަކީ ބަލީގެ ނުރައްކާ ބޮޑު ގައުމެކެވެ. މިހާތަނަށް އެގައުމުން މި ބަލި ޖެހިގެން ރަނގަޅުވެފައިވަނީ 2،800،675 މީހެކެވެ. މި ބައްޔަށް 562،321 މީހަކަށް ފަރުވާ ދެމުން އަންނައިރު، އޭގެ ތެރެއިން 2،300 މީހަކަށް ފަރުވާ ދެމުން އަންނަނީ ސީރިއަސް ހާލުގައި ނުވަތަ އައިސީޔޫގައި ކަމަށް ކޮވިޑް-19ގެ އެންމެ ފަހުގެ ތަފާސް ހިސާބުތައް އާންމު ކުރާ ގައުމީ އިދާރާއަކުން ވަނީ ބުނެފައެވެ.


އެސްޓާގެ ވޮލީ ޓީމުގެ އަމާޒަކީ ރަން މެޑަލް – MNUSU\n2019 ވަނަ އަހަރު އިންޓަރ ފެކަލްޓީ ވޮލީބޯޅަ މުބާރާތުން ރަނަރަޕް ޓީމުގެ ގޮތުގައި ހޮވުނު އެސްޓާގެ ފިރިހެން ވޮލީބޯޅަ ޓީމުގެ މިފަހަރުގެ އަމާޒަކީ ރަންމެޑަލް ހޯދުމެވެ.\nމިއަހަރުގެ މުބާރާތަށް އެސްޓާގެ ފަރާތުން އަންހެން ވޮލީ ޓީމަކާއި ފިރިހެން ވޮލީ ޓީމެއް ނެރެއެވެ. ދެޓީމުގެ ފަރިތަކުރުންތަށް ކޮންމެ ރެއަކު ދަނީ ބާއްވަމުންނެވެ. ފިރިހެން ޓީމުގައި 12 ކުޅުންތެރިން ބައިވެރިވާއިރު، އަންހެން ޓީމުގައި ހިމެނެނީ9ކުޅުންތެރިންނެވެ.\nއެސްޓާގެ ވޮލީ ޓީމުގެ ފަރިތަކުރުންތަށް ކުރިއަށް ދަނީ\nއަންހެން ޓީމުގެ މިފަހަރުގެ އުއްމީދަކީ މިދިޔަ އަހަރަށްވުރެ ރަނގަޅު ނަތީޖާއެއް ނެރުމެވެ. ފިރިހެން ޓީމު ނުކުންނަނީ މިދިޔަ އަހަރުގެ ފައިނަލުގެ ނަތީޖާ ބަދަލުކޮށްލުމަށް ތައްޔާރުވެގެންނެވެ. ފިރިހެން ވޮލީ ޓީމުގައި މިދިޔަ އަހަރުގެ އެންމެ މޮޅު ހަ ކުޅުންތެރިންގެ ތެރޭގައި ހިމެނުނު ސެޓަރު ކަމަށްވާ މުޙައްމަދު އާދަމްގެ ކުޅުން މިފަހަރުވެސް ފެނިގެންދާނެއެވެ.\nއެސްޓާގެ ފަރާތުން ފިރިހެން ވޮލީ ޓީމު ނެރެން ފަށާފައިވަނީ 2017ވަނަ އަހަރެވެ. އަންހެން ޓީމު އަލަށް މުބާރާތުގައި ބައިވެރިވީ 2019ވަނަ އަހަރެވެ. މިއަހަރުގެ މުބާރާތުގައި އެސްޓާ ޓީމަށް ސްޕޮންސަރެއް ވަނީ ހަމަޖެހިފައެވެ. އަދި ކުޅުންތެރިންނަށް ޖާރޒީ ހަވާލުކުރުމުގެ ރަސްމިއްޔާތު 1 މާރޗްވާ އާދީއްތަ ދުވަހު އޮންނާއެވެ.\nއިންޖިނިއަރިންގ، ސައިންސް އެންޑް ޓެކްނޮލޮޖީ އެސޯސިއޭޝަން (އެސްޓާ)


Hatharu mahun Sania Mirza 26 Kilo hihkaalaifi\n25 ސެޕްޓެމްބަރ 20190ކޮމެންޓް\nހަތަރު މަހުން ސާނިއާ 26 ކިލޯ ހިއްކާލައިފި\nއިންޑިއާގެ މަޝްހޫރު ޓެނިސް ކުޅުންތެރިޔާ ސާނިއާ މިރްޒާ، މިދިޔަ އަހަރުގެ ފަހުކޮޅު މަންމައަކަށް ވިއިރު މާބަނޑު ދުވަސްވަރު އޭނާގެ ބަރުދަން ވަރަށް ބޮޑަށް އިތުރުވި އެވެ. ހަތަރު މަހުގެ މަސައްކަތުން ސާނިއާ މިވަނީ ވަރަށް ބޮޑަށް ހިއްކާލާފަ އެވެ.\nމިދިޔަ ހަތަރު މަހު އޭނާ ކުރި މަސައްކަތް އޭނާ ވަނީ ވީޑިއޯކޮށް އިންސްޓަގްރާމު ގައި ހިއްސާކޮށްފަ އެވެ. އެގޮތުން ވިހެއުމަށް ފަހު ކުރި މަސައްކަތުން 26 ކިލޯ ލުއި ވެފައިވާ ކަމަށް ސާނިއާ ބުންޏެވެ.\nޕާކިސްތާނުގެ މަޝްހޫރު ކްރިކެޓް ކުޅުންތެރިޔާ ޝުއައިބް މާލިކްއާ 2010 ވަނަ އަހަރު ކައިވެނި ކުރި ސާނިއާއަށް މިދިޔަ އޮކްޓޫބަރު މަހު ދަރިއަކު ލިބުނުއިރު މާބަނޑު ދުވަސްވަރު 23 ކިލޯ އިތުރުވި އެވެ.\nޖުމްލަ 5.6 މިލިއަން މީހުން ސާނިއާ ފޮލޯ ކުރަމުން އަންނައިރު ސާނިއާ ބުނީ އޭނާ ކޮންމެ ދުވަހަކު ޖިމަށް ގޮސް ފިޓްކޮށް ހުރުމަށް ކުރީ ވަރަށް މަސައްކަތް ކަމަށެވެ. އެގޮތުން އެވީޑިއޯ ހިއްސާކުރުމުން ގިނަ ބަޔަކު ވަނީ ސާނިއާއަކީ ބޮޑު އިންސްޕިރޭޝަނެއްގެ ގޮތުގައި ނަގާފަ އެވެ.\nކުޅިވަރުގެ ދާއިރާގައި ގިނަ ކާމިޔާބީތަކެއް ހޯދާފައިވާ ސާނިއާ ވަނީ ޓައިމްސް މެގަޒިން އިން 2016 ވަނަ އަހަރު ހޮވާފައިވާ ދުނިޔެއިން އެންމެ ނުފޫޒު ގަދަ 100 މީހުންގެ ލިސްޓުގައި ވެސް ހިމެނިފަ އެވެ. އިންޑިއާގެ އަވަށެއް ކަމަށްވާ ހައިދަރުއާބާދުގައި ޓެނިސް އެކަޑަމީއެއް ވެސް ސާނިއާ އަންނަނީ ހިންގަމުންނެވެ.


ޕޮލިސް ރެކްރޫޓް ޓްރެއިނިން ކޯހުގެ އެއްވަނަ ހަސަން އިރުޝާދަށް | Sangu News\nޕޮލިސް ރެކްރޫޓް ޓްރެއިނިން ކޯހުގެ އެއްވަނަ ހަސަން އިރުޝާދަށް\n15 މާރޗް 2021 - 12:08\nޕޮލިސް އެކަޑަމީން ހިންގި 32 ވަނަ ޕޮލިސް ރެކްރޫޓް ޓްރެއިނިންގ ކޯހުގެ އެންމެ މޮޅު ދަރިވަރަކަށް ޙަސަން އިރުޝާދު ހޮވިއްޖެއެވެ.\nޕޮލިސް ރެކްރޫޓް ޓްރެއިނިންގ ކޯސް ފުރިހަމަކުރި 84 ފުލުހަކު ރޭ ވަނީ ދަސްވެނިވެފައެވެ.\nޕޮލިސް އެކަޑަމީން ހިންގި 32 ވަނަ ޕޮލިސް ރެކްރޫޓް ޓްރެއިނިންގ ކޯހުގެ އެންމެ މޮޅު ދަރިވަރަކަށް ޙަސަން އިރުޝާދު ހޮވިއްޖެއެވެ. ޕޮލިސް ރެކްރޫޓް ޓްރެއިނިންގ ކޯސް ފުރިހަމަކުރި 84 ފުލުހަކު ރޭ ވަނީ ދަސްވެނިވެފައެވެ.\nޕޮލިސް ޓްރެއިނިންގ ސްކޫލް، ދ. ވާނީގައި ބޭއްވި މިރަސްމިއްޔާތުގައި ކޯހުން އެކި ވަނަތަކަށް ހޮވުނު ބައިވެރިންނަށް އިނާމު ހަވާލުކޮށްދެއްވީ ޝަރަފްވެރި މެހްމާން މިނިސްޓަރ އޮފް އިކޮނޮމިކް ޑެވެލޮޕްމަންޓް ފައްޔާޒް އިސްމާޢީލް އާއި ކޮމިޝަނަރ އޮފް ޕޮލިސް މުޙައްމަދު ޙަމީދު އަދި ޑެޕިއުޓީ ކޮމިޝަނަރ އޮފް ޕޮލިސް ޢަބްދުލް މަންނާން ޔޫސުފްއެވެ. ޕޮލިސް ރެކްރޫޓް ޓްރެއިނިންގ ކޯހުން ހުރިހާ ގޮތަކުން އެންމެ މޮޅު ދަރިވަރަކަށް ހޮވުނީ ޕޮލިސް ކޮންސްޓަބަލް ޙަސަން އިރުޝާދުއެވެ. ކޯހުގެ އެންމެ މޮޅު ދަރިވަރަކަށް ހޮވުނު ޙަސަން އިރުޝާދަށް ވަނީ ކޮމިޝަނަރ އޮފް ޕޮލިސް އެކްސަލެންސް އެވޯޑްވެސް މިރަސްމިއްޔާތުގައި ހަވާލުކޮށްފައެވެ. އިރުޝާދަށް މި އެވޯޑް ހަވާލުކޮށްދެއްވީ ކޮމިޝަނަރ އޮފް ޕޮލިސް މުޙައްމަދު ހަމީދުއެވެ.\nމިކޯހުގެ އިންޑޯ މާއްދާތަކުން އެއްވަނަ ދަރިވަރަކަށް ހޮވުނީ ޕޮލިސް ކޮންސްޓަބަލް އިބްރާހިމް އުސްމާން. އައުޓްޑޯ މާއްދާތަކުން އެއްވަނަ ދަރިވަރަކަށް ހޮވުނީ ޕޮލިސް ކޮންސްޓަބަލް ޙަސަން އިރުޝާދުއެވެ. ސްކޮޑްތަކުގެ ވަނަތަކަށް ބަލާއިރު، ރަންވިއްކާ ސްކޮޑުން އެއްވަނަ ދަރިވަރަކަށް ޕޮލިސް ކޮންސްޓަބަލް ރީޝާން މުޙައްމަދު ހޮވުނުއިރު، ހާޖީ ސްކޮޑުން އެންމެ މޮޅު ދަރިވަރަކަށް ހޮވުނީ ޕޮލިސް ކޮންސްޓަބަލް ޙުސައިން ޖައިޝަމްއެވެ.\nބޮމުގެ ހަމަލާއާ ގުޅިގެން މާލެ އާއި ހުޅުމާލޭގައި ބަލައި ފާސްކުރުން ކުރިއަށް، ސައިކަލެއް ހައްޔަރަށް!\nވަކި ގޮތެއް އަންގަންދެން ކުރިން ދޫކޮށްފައިވާ ފާސްތައް ބޭނުން ކުރެވޭނެ: ފުލުހުން\nފުލުހުންގެ ހައްޔަރުގައި ހުރި ބިދޭސީއަކު އަމިއްލައަށް މަރުވެއްޖެ\nމުޒާހަރާގައި ފުލުހުން ބާރުގެ ބޭނުން ކުރި މައްސަލަ ބަލަން ސީޕީ އަމުރު ކުރައްވައިފި


ޙައިޟުވެރިޔާ ޤުރުއާން ކިޔެވުމާއި ދުޢާކުރުމުގެ ޙުކުމް – DhiSalafiyyah\nޙައިޟުވެރިޔާ ޤުރުއާން ކިޔެވުމާއި ދުޢާކުރުމުގެ ޙުކުމް\n16/05/2012 ޢިލްމުވެރިންގެ ފަތުވާ, ފިޤުހާއި އޭގެ ޢިލްމުތައް, ފިޤުހީ މައްސަލަތައްދިސަލަފިއްޔާ\nއަންނަނިވި ސުވާލު “ފަތުވާ އިސްލާމިއްޔާ” 239/1 ގައި އައިސްފައިވެއެވެ:\nސ. ޤުރުއާނުގެ އާޔަތްތައް އެކުލެވިގެންވާ ދުޢާފޮތްތައް ޢަރަފާތް ދުވަހު ޙައިޟުވެރިޔާއަށް ކިޔުން ހުއްދަވާނެ ހެއްޔެވެ؟\nޖ. ޙައިޟުވެރިންނާއި ނިފާސްވެރިން ޙައްޖުގެ އަޅުކަން އަދާކުރުމުގައި ކިޔުމަށް ވާރިދުވެފައިވާ ދުޢާތައް ކިޔުމަކީ މައްސަލައެއް ނޫނެވެ. އަދި ޞައްޙަ ގޮތަކީ އެބައިމީހުން ޤުރުއާން ކިޔެވުންވެސް މައްސަލައެއް ނެތްކަމެވެ. އެހެނީ ޙައިޟުވެރިޔާއާއި ނިފާސްވެރިޔާ ޤުރުއާން ކިޔެވުން މަނާކަމަށް ޞަރީޙަކޮށް ޞައްޙަ ނައްޞަކުން އައިސްފައިނުވެއެވެ.\nޢަލީ رضي الله عنه ގެ ފަރާތުން ރިވާވެގެން އައިސްފައިވާ ޙަދީޘްގައިވާގޮތުން ޚާއްޞަކޮށް ޖުނުބުވެރިޔާ ޖުނުބުވެރިކަމުގެ ޙާލަތުގައިހުރެ ޤުރުއާން ކިޔަވައިގެން ނުވާނެއެވެ. ޙައިޟުވެރިންނާއި ނިފާސްވެރިންނާ ބެހޭގޮތުން އިބްނު ޢުމަރު رضي الله عنهما ގެއަރިހުން ރިވާވެގެން އައިސްފައިވެއެވެ. ((لاَ تَقْرَأُ الْحَائِضُ وَلاَ الْجُنُبُ شَيْئًا مِنَ الْقُرْآنِ)) މާނައީ: “ޙައިޟުވެރިޔާއާއި ޖުނުބުވެރިޔާ ޤުރުއާނުން އެއްވެސް މިންވަރެއް ކިޔަވައިގެންނުވާނެއެވެ.” ނަމަވެސް މިއީ ޟަޢީފު ޙަދީޘެކެވެ. ސަބަބަކީ މިޙަދީޘް ރިވާކުރައްވާފައިވަނީ ޙިޖާޒިއްޔޫންގެ ފަރާތުން އިސްމާޢީލް ބުން ޢައްޔާޝްއެވެ. އެހެނީ އެބައިމީހުންގެ ފަރާތުން ރިވާކުރެއްވުމުގައި (އިސްމާޢީލް ބުން ޢައްޔާޝަކީ) ޟަޢީފު ބޭފުޅެކެވެ.\nނަމަވެސް (ޙައިޟުވެރިޔާ ނުވަތަ ނިފާސްވެރިޔާ) ޤުރުއާން ކިޔަވަންވާނީ މުޞްޙަފުގައި އަތްނުލާ ހިތުންނެވެ. ޖުނުބުވެރިޔާއަށް ހިތުންވިޔަސް ނުވަތަ މުޞްޙަފުންވިޔަސް ޤުރުއާން ކިޔެވުން ހުއްދަވެގެންނުވެއެވެ. އެއީ އޭނާ ހިނައިގަތުމަށް ދާންދެނެވެ.\nމިދެބައިމީހުންގެ ފަރަޤަކީ ޖުނުބުވެރިޔާގެ ވަގުތު ވަރަށް ކުރުވުމެވެ. (ޖުނުބުވެރިޔާއަށް) ޖިމާޢުވެ ނިމުމަށްފަހު ވަގުތުން ހިނައިގަނެވޭނެއެވެ. އޭނާގެ ވަޤުތު ދިގެއް ނޫނެވެ. އޭނާ ހިނައިގަންނާނެއިރެއްވަނީ އޭނާގެ އަތްމަތީގައެވެ. އޭނާ ބޭނުންވީމާ ފެންވެރޭނެއެވެ. އޭނާއަށް ފެން ނުލިބިއްޖެކަމުގައިވާނަމަ ނުވަތަ ފެން ބޭނުންކުރުމަށް ނުކުޅެދިއްޖެނަމަ ތަޔައްމުމް ކުރުމަށްފަހު ނަމާދުކޮށް (ޤުރުއާން) ކިޔެވޭނެއެވެ. ނަމަވެސް ޙައިޟުވެރިޔާއާއި ނިފާސްވެރިޔާގެ (ހިނައިގަތުމުގެ) ވަގުތުވަނީ އެބައިމީހުންގެ އަތްމައްޗަކުނޫނެވެ. އެކަންވަނީ ﷲ عز وجلގެ އަތްފުޅުގައެވެ. .. އަދި ޙައިޟު ދުވަސްތަކަކަށް ދެމިގެންދެއެވެ. ނިފާސްވެސް ހަމައެފަދައެވެ. އެބައިމީހުންނަށް ޤުރުއާން ކިޔެވުން ހުއްދަވެގެންވަނީ (ޤުރުއާން) ހަނދާންނެތިދާނެތީއެވެ. އަދި ޤުރުއާން ކިޔެވުމާއި ﷲ ތަޢާލާގެ ފޮތުގައިވާ ޝަރުޢީ ޙުކުމްތައް ދަސްކުރުމުގެ ބަރަކާތުން މަހްރޫމްވެދާނެތީއެވެ. މިކަމުގައި މިގޮތަށް އޮތްއިރު (ޤުރުއާނުގެ) އާޔަތްތަކާއި ޙަދީޘްތަކާއި މިފަދަ ތަކެތި އެކުލެވިގެންވާ ދުޢާފޮތްތައް ކިޔުން މާއައުލާވެގެންވެއެވެ. މިކަމުގެ ރަނގަޅު ގޮތަކީ އަދި ޢިލްމުވެރިންގެ އެންމެ ޞައްޙަ ބަސްފުޅަކީމިއެވެ. ﷲ ތަޢާލާ އެބޭކަލުންނަށް ރަޙްމަތްލައްވާށިއެވެ.\n– އައްޝައިޚް އިބްނު ބާޒް – 1\nއަންނަނިވި ސުވާލުވެސް ވާރިދުވެފައިވެއެވެ:\nސ. އަޅުގަނޑު ޤުރުއާނުގެ ބައެއް ތަފްސީރުތައް ޠާހިރުކަންމަތީ ނުހުންނައިރު ކިޔަމެވެ. މިޘާލަކަށް މައްސަރުކަމުގެ ދުވަސްވަރުގައެވެ. މިކަމުގައި މައްސަލައެއްވޭހެއްޔެވެ؟ އަޅުގަނޑަށް މިކުރެވެނީ ފާފައެއް ހެއްޔެވެ؟\nޖ. ޢިލްމުވެރިންގެ އެންމެ ޞައްޙަ ބަސްފުޅުތަކުގައިވާގޮތުން، ޙައިޟުވެރިން ނުވަތަ ނިފާސްވެރިން ތަފްސީރު ފޮތްތައް ނުވަތަ މުޞްޙަފުގައި އަތްނުލާ ޤުރުއާން ކިޔެވުމަކުން މައްސަލައެއް ނެތެވެ. އެހެންނަމަވެސް ޖުނުބުވެރިޔާ ހިނައިގަތުމަށްދާންދެން ޤުރުއާން ކިޔަވައިގެންނުވާނެއެވެ. ނަމަވެސް އޭނާއަށް ތަފްސީރު ފޮތްތަކާއި ޙަދީޘް ފޮތްތަކާއި އެނޫން އެހެނިހެން ފޮތްތައްވެސް ކިޔޭނެއެވެ. އެއީ އެފޮތްތަކުގައިވާ (ޤުރުއާނުގެ) އާޔަތްތައް ފިޔަވައެވެ. އެހެނީ ނަބިއްޔާ صلى الله عليه وسلمގެ ކިބައިން ޘާބިތުވެގެންވާގޮތުގައި، އެއްވެސް ހިނދެއްގައި އެކަލޭގެފާނު ޤުރުއާން ކިޔަވާވިދާޅުވުން ނުހުއްޓުވައެވެ. ޖުނުބުވެރިކަން ފިޔަވައެވެ.ރަނގަޅު ސަނަދަކުން އިމާމް އަޙްމަދު ރިވާކުރައްވާފައިވާ ޙަދީޘެއްގައި އެކަލޭގެފާނު صلى الله عليه وسلم ވިދާޅުވެފައިވެއެވެ. ((أَمَا الْجُنُبُ فَلاَ وَلاَ آيَة)) މާނައީ: “ޖުނުބުވެރިޔާ ދަންނައެވެ. އޭނާއަށް އެންމެ އާޔަތެއްވެސް (ކިޔެވުން)ނުވެއެވެ.”\n– އައްޝައިޚް އިބްނު ބާޒް –\n ސަމާޙަތުއްޝައިޚް ޢަބްދުލްޢަޒީޒު ބިން ބާޒްއަކީ 1993އިން ފެށިގެން 1999އަށް ސުޢޫދީ ޢަރަބިއްޔާގެ މުފްތީއެވެ. (މުފްތީއަކީ: ޤައުމުގައި ފަތުވާދެއްވުމާއި ހަވާލުވެގެން ހުންނަ އެންމެ އިސް ފަރާތެވެ.)


މަދިރީގެ އުދަނގުލުން ސަލާމަތް ކޮށްދޭ ފޯނެއް އެލްޖީން އުފައްދައިފި | Fuvahmulahcity\nމަދިރީގެ އުދަނގުލުން ސަލާމަތް ކޮށްދޭ ފޯނެއް އެލްޖީން އުފައްދައިފި\n2 އަހަރު ކުރިން September 28, 2017 Mohamed Ninaaz0ޚިޔާލު\nމަދިރީގެ އުނދަގުލުން ސަލާމަތް ކޮށްދޭ ސްމާޓް ފޯނެއް އެލްޖީއިން ތައާރަފް ކޮށްފި އެވެ. މި ފޯނު ހާއްސަ ކޮށްފައިވަނީ އިންޑިއާއަށެވެ.\nފޯނުގެ މޮޑެލް އަކީ އެލްކީ ކޭ7 އައި އެވެ. މި ފޯނުގައި ފަސް އިންޗީގެ އެޗްޑީ ޑިސްޕްލޭއެއް ހިމަނާފައިވާއިރު ދެ ޖީބީގެ ރޭމް އެއް ހިމަނާފައި ވެ އެވެ. ސްޓޯރޭޖް ކެޕޭސިޓީ އަކީ 16 ޖީބީ އެވެ. ފޯނުގައި ހިމަނާފައިވާ އޯއެސް އަކީ އެންޑްރޮއިޑް މާޝްމެލޯ އެވެ.\nމި ފޯނުގެ އެންމެ ހާއްސަ ކަމަކީ ފޯނުގައި ހިމަނާފައިވާ މަދިރިން ދުރުކޮށްދޭ އަލްޓްރާ ސައުންޑް ވޭވް ޓެކްނޮލޮޖީ އެވެ.\nމި ޓެކްނޮލޮޖީ ހިމަނައިގެން ސްމާޓް ފޯނެއް އެލްޖީން ބާޒާރަށް ނެރެފައިވާއިރު އެލްޖީގެ ބައެއް އިތުރު އުފެއްދުންތައް ކަމުގައިވާ އޭސީ އާއި ޓީވީ އާއި ދޮންނަ މެޝިނުގައިވެސް މި ޓެކްނޮލޮޖީ މިހާރު ވަނީ ހިމަނާފައި ވެ އެވެ.\nނަމަވެސް އެލްޖީގެ މި ޓެކްނޮލޮޖީ އަކީ ހަގީގަތުގައިވެސް މަސައްކަތް ކުރާ ޓެކްނޮލޮޖީއެއް ކަމާމެދު ބައެއް ފަރާތްތަކުން ސުވާލު އުފައްދަ އެވެ. ބީބީސީންވެސް ބަނީ މި ޓެކްނޮލޮޖީއާއިމެދު ސުވާލު އުފައްދާފަ އެވެ. އެންޓޯމޮލޮޖިސްޓެއް ކަމުގައިވާ ބާޓް ނޯލްސް ބުނެފައިވަނީ އަލްޓްރާ ސައުންޑުން މަދިރި ދުރުކޮށްދޭ ކަމުގެ ސައިންޓިފިކް ހެއްކެތް އަދި ނެތް ކަމަށެވެ.\n← ދާދި އަވަހަށް ސަލްމާން ޚާން ބައްޕައަކަށް ވަނީ !\nބުޗާ ކަޕް 2017: ބޮޑު ތަފާތަކުން ދަޑިމަގު މޮޅުވެއްޖެ →


Dhiislam aki koba? | Dhiislam\nދިއިސްލާމް އޮންލައިން ނޫހަކީ ޑިޕާޓްމަންޓް އޮފް އިންފޮމޭޝަންގައި 03 އޭޕްރީލް 2011 ރަޖިސްޓްރީ ކޮށްފައިވައިވާ ނޫހެކެވެ. ކޮންމެ ދުވަހަކު 1 ފަހަރު އަޕްޑޭޓް ކުރަމުންދާ މި އޮންލައިން ނޫސް ރަޖިސްޓްރީ ކުރުމުގެ ކުރިންވެސް ވަނީ ވެބްސައިޓްއެއްގެ ސިފައިގައި2އަހަރު ވަންދެން ކުރިއަށް ގެންގޮސްފައެވެ.\nދިއިސްލާމް މަޖައްލާއަކީ ޑިޕާޓްމަންޓް އޮފް އިންފޮމޭޝަންގައި 03 އޭޕްރީލް 2011 ރަޖިސްޓްރީ ކޮށްފައިވައިވާ މަޖައްލާއެކެވެ. މިމަޖައްލާ އަކީ މަހަކު 1 ފަހަރު ޕްރިންޓް ކޮށްގެން ނެރުމަށް ރަޖިސްޓްރީ ކޮށްފައިވާ މަޖައްލާއެކެވެ. މިހާތަނަށް ދިއިސްލާމް މަޖައްލާގެ 30 ޢަދަދަށްވުރެ ގިނައިން ވަނީ ޝާއިއުކޮށްފައެވެ. މިމަޖައްލާ އަކީ ޕްރިންޓްކޮށްގެން ނެރޭ މަޖައްލާއަކަށްވިޔަސް މިމަޖައްލާ އޮންލައިންކޮށް ކިޔާލެވޭނެ އިންތިޒާމް ވަނީ ހަމަޖެހިފައެވެ.\nދިއިސްލާމް ގެ ބައެއް ހަރަކާތްތައް:\nދިއިސްލާމް އަކީ މީޑިއާއެއް ކަމުގައިވިޔަސް ދިއިސްލާމް އިން ވަނީ އިޖްތިމާއީ އެކި ހަރަކާތްތައް ހިންގުމުގައި އަމަލީ ގޮތުން ހަރަކާތްތެރިވެފައެވެ. އެގޮތުން މަދަހަ ޢަލަބަމް އަދި ދަރުސް ބޭއްވުމުގައި މީޑިއާ ޕާރޓްނަރެއްގެ ގޮތުގައި ވަނީ ހަރަކާތްތެރިވެފައެވެ. އަދި އިސްލާމިކް މިނިސްޓްރީ އާއި ގުޅިގެން ޒަކާތު ފަންޑަށް ފައިސާ ހޯދުމަށް މީޑިއާ ފަރާތްތަކާއި ގުޅިގެން ބޭއްވި ޓެލެތޯން ގައި ދިއިސްލާމް އިން ވަނީ ބައިވެރިވެ އިސްލާމިކް މިނިސްޓްރީއަށް ވަރަށް ބޮޑު އެހީތެރިކަމެއް ދީފައެވެ. އަދި މީގެ އިތުރުން ރޭޑިއޯ އެޓޯލް މެދުވެރިކޮށް ރޭޑިއޯ ޕްރޮގްރާމް ހެދުމާއި ޓީވީއެމް އާއި ގުޅިގެން ރޯދަމަހަށް ހާއްސަކޮށް ހެދި ”ބިންގާ“ ޕްރޮގްރާމް ވަނީ ކާމިޔާބު ކަމާއި އެކު ކުރިއަށް ގެންގޮސްފައެވެ.\nދިއިސްލާމް އިން ކުރިއަށް ގެންދިޔަ އެންމެ ބޮޑު ހަރަކާތަކީ އިސްލާމިކް މިނިސްޓްރީއިން ނެރުމަށް ނިންމި މަޖައްލާ ”ހިދާޔަތުގެ އަލި“ ނެރުމުގެ ބޮޑު މަސްޢޫލިއްޔަތާއި ހަވާލުވުމެވެ. ”ހިދާޔަތު އަލި“ މަޖައްލާއަކީ މަހަކު އެއްފަހަރު އިސްލާމިކް މިނިސްޓްރީގެ ބެލުމުގެ ދަށުން ނެރެމުން އަންނަ މަޖައްލާއެކެވެ.\n”ދިއިސްލާމް“ މިނަމުގެ ފަހަތުގައި އެތައް ބަޔެއްގެ ބުރަ މަސައްކަތް ހިމެނެއެވެ. އެންމެ މުހިންމު ރޯލެއް އަދާކުރަނީ ދިއިސްލާމް އޮންލައިން ނޫހާއި ދިއިސްލާމް މަޖައްލާގެ ކިޔުންތެރިންނާއި ލިޔުންތެރިންނެވެ. މިހާހިސާބަށް ދިއިސްލާމް ގެނައުމުގައި އަމަލީ ގޮތުން އެތައް ބަޔެއްގެ އެހީތެރިކަން ލިބިފައިވެއެވެ. އަދި ދިއިސްލާމް ގެ މުއައްޒަފުންނާއި ހިލޭ ސާބަހަށް ދިއިސްލާމްއަށް ލިޔުއްވާ ފަރާތްތައް ޝުކުރުވެރިކަމާއި އެކު ފާހަގަ ކުރަމެވެ.\nއެއްވެސް ކަމަކާ ގުޅިގެން ދިއިސްލާމްއަށް ގުޅައި ވާހަކަ ދައްކަން ބޭނުންވާނަމަ ދިއިސްލާމް މަރުހަބާ ކިޔާނެ އެވެ. ތިޔަފަރާތުގެ ވާހަކަ އަޅުގަނޑުމެންނާއި އަބަދުވެސް އަޑު އަހަން ބޭނުންވެ އެވެ. ފޯނާއި އީމެއިލް އަދި ފެކްސްގެ ޒަރީއާއިން ވެސް އަޅުގަނޑުމެންނާއި ހިއްސާ ކުރެވޭނެ އެވެ.\nދިއިސްލާމް އޮފީސް: މ.މެދުގިރި، އިރަމާމަގު، މާލެ\nއިތުރު މައުލޫމާތު ސާފު ކުރުމަށް: [email protected]\nޚަބަރު ފޮނުއްވުމަށް: [email protected]\nސޯޝަލް މީޑިއާގައި ދިއިސްލާމް:


Mees Media gai Nabeeha ai thaureef ohenee\nމީސް މީޑިޔާގައި ނަބީހާއަށް ތައުރީފު އޮހެނީ!\n-6months ago4- މުއައްލިމް އިބްރާހިމް\nދިވެހިރާއްޖޭގެ ގައުމީ ބެޑްމިންޓަން ޓީމުގެ އުއްމީދީ ކުޅުންތެރިޔާ އައިމިނަތު ނަބީހާ ސަސްޕެންޑްކުރީ، ޓީމުގެ ހާާޒިރީގައި ތެދު މައުލޫމާތު ޖެހުމުންކަމަށް ހާމަވެ، ގިނަ ބަޔަކު އޭނާއަށް ތައުރީފުކުރަން ފަށައިފިއެވެ.\nވަކި މުއްދަތެއް ނާންގައި ނަބީހާ ސަސްޕެންޑްކުރި މައްސަލައިގައި މީޑިޔާތަކަށް މައުލޫމާތުދެމުން ނަބީހާ ބުނީ ސަސްޕެންޑްކުރެވުނީ ގައުމީ ޓީމުގެ ހާޒިރީ ލިސްޓުގައި، ޕްރެކްޓިހަށް ހާޒިރުނުވާ ކުޅުންތެރިންގެ ނަމާ ދިމާލުގައި ނާންނަކަން ފާހަގަކުރުމުން ކަމަށެވެ.\nނަބީހާ ބުނީ އެގޮތަށް ހަދަން ޖެހުނު ސަބަބަކީ ކޯޗަށް ހާޒިރީ ކަންތައްތައް ރަނގަޅަށް ނުބެލި، ޕްރެކްޓިހަށް ހާޒިރުނުވާ ކުޅުންތެރިން ވެސް، އައި ކަމަށް ފާހަގަޖަހާތީ އެކަމާ ދެކޮޅުހެދުމުގެ ގޮތުންކަމަށެވެ. ނަަމަވެސް، ގައުމީ ޓީމުގެ މެނޭޖްމަންޓަށް ނަބީހާ ތެދުހެދުމަކީ މައްސަލައަކަށްވެ، އޭނާ ސަސްޕެންޑްކުރިކަން ފާހަގަކޮށްލެވެއެވެ.\nއެކަމާއި ގުޅިގެން ނަބީހާގެ ކުށެއް ނެތްކަމުގައިވިޔަސް އޭނާވަނީ ކޯޗާއި މެނޭޖަރުގެ ކިބައިން މައާފަށް އެދި ފަހުން އެސޯސިއޭޝަނަށް ވެސް މައާފަށް އެދި ސިޓީއެއް ފޮނުވާފައެވެ.\nއެނގިފައިވާ ގޮތުގައި ގައުމީ ޓީމުގެ ކުޅުންތެރިންނަށް މުބާރާތްތަކުގައި ވާދަކުރެވޭނީ ހާޒިރީގެ 80 އިންސައްތަ ލިބިފައިވާ ނަމައެވެ.\nނަބީހާގެ ކުށެއް ނެތަސް އޭނާ މައާފަށް އެދުމާއި ގުޅިގެން މީސް މީޑިޔާގައި ގިނަބަޔަކު ދަނީ އޭނާއަށް ތައުރީފުުކުރަމުންނެވެ. އެގޮތުން އަމިއްލައަށް ކުރެވުނު ކަމަކީ ކުށެއް ނޫންކަމުގައިވިޔަސް އެކަން ގަބޫލުކޮށް މައާފަށް އެދުމަކީ މަދުން ނޫނީ ނުފެންނަކަމެއްކަމަށް އެއްފަރާތަކުން ވަނީ ބުނެފައެވެ.\nމިކަމާއި ގުޅިގެން ގިނަ ފަރާތްތަކުން ދަނީ ނަބީހާއަށް ތައުރީފުކޮށް، އޭނާއަށް ޕްރެކްޓިސްތަކުގައި ބައިވެރިވުމުގެ ފުރުސަތު ދިނުމަށް އެދި ބެޑްމިންޓަން އެސޯސިއޭޝަނަށް ގޮވާލާފައެވެ.\nމި ރާއްޖޭގައި އަމިއްލަ އިހުމާލުން ކުޑަކުދިން މަރުވީމަވެސް މާފަށް އެދެން ނުކެރޭ މީހުން މިތިބެނީ. މި މަންޖެއަށް ތައުރީފް ހައްގު\nސިޔާސީ މީހުން ދަސްކުރަން ވެއްޖެ\n''ނޭމާ ފެނިގެންދާނީ ރެއާލް މެޑްރިޑް ނޫނީ ބާސެލޯނާއިން"03 days ago


Magu huraskuranikoh anhenehge gaiga taxi akun jehsi massala PG ah | Fenvaru Online\n17:35 - 18 އޭޕްރީލް 2019 -0ކޮމެންޓް\nސެނަހިޔާ ހޮސްޕިޓަލް ކައިރިން ކަފިހި ހުރަހުން މަގު ހުރަސްކުރި އަންހެނެއްގެގައި ޓެކްސީއަކުން ޖެހުނު މައްސަލާގައި ޓެކްސީ ދުއްވަން އިންމީހާގެ މައްޗަށް ދައުވާކުރުމަށް ފުލުހުން ޕްރޮސެކިއުޓަރ ޖެނެރަލްގެ އޮފީހަށް ފޮނުވައިފިއެވެ.\nމިދިޔަ ފެބްރިއަރީ މަހުގެ ބާރަވަނަދުވަހުގެ ރޭ ހިނގި މި ހާދިސާގައި އަނިޔާވެފައިވަނީ އުމުރުން 46 އަހަރުގެ އަންހެނަކަށެވެ. މި މިހާއަށް ލިބުނު ގެއްލުންތަކަށް އޭޑިކޭގައި ފަރުވާދީފައިވާއިރު އެ ހާދިސާއަށްފަހު އެމީހާ ހޭ އަރާފައިވަނީ އޭގެ އެތައް ދުވަހެއްފަހުން މާރިޗުމަހުގެ ފަހުކޮޅުއެވެ. މި އެކްސިޑެންޓުގައި އިތުރު އަންހެންނަކަށްވެސް އަނިޔާވެ ފަރުވާދީފައިވެއެވެ. އެހެންނަމަވެސް އޭނާއަށް ސީރިއަސް އަނިޔާތަކެއް ނުލިބެއެވެ.\nފުލުހުން ވިދާޅުވީ މި އެކްސިޑެންޓާއި ގުޅިގެން ޓެކްސީ ދުއްވަން އިން މީހާގެ މައްސަލަ ތަހުޤީގުކޮށް އެ މައްސަލައިގައި ދައުވާކޮށްދިނުމަށް އެދި ޕީޖީ އޮފީހަށް ފޮނުވީ އިއްޔެކަމަށެވެ. މި މައްސަލާގައި ޓެކްސީ ޑްރައިވަރުގެ މައްޗަށް ދައުވާކުރަން ފޮނުވާފައިވާއިރު އެނާގެ ޑްރައިވިން ލައިސަންސްވަނީ2އަހަރުދުވަހަށް ހިފައްހައްޓާފައެވެ. އަދި އޭނާއަށް ދޫކޮށްފައިވާ ޓެކްސީކުރުމުގެ ހުއްދަވެސް ޓްރާންސްޕޯޓް މިނިސްޓްރީން ވަނީ ބާޠިލުކޮށްފައެވެ.\nފަހަކަށް އައިސް އެކްސިޑންޓްތައް އިތުރުވަމުންދާތީ ޓްރާންސްޕޯޓް މިނިސްޓްރީން އަންނަނީ މިކަން ހުއްޓުވުމަށް ގިނަ ފިޔަވަޅުތަކެއްވެސް އަޅަމުންނެވެ. އެގޮތުން ބާރު ސްޕީޑްގައި ދުއްވާ ފަރާތްތަކާއި އެކްސިޑެންޓްވާ ފަރާތްތަކުގެ ލައިސަންސްވެސް މިނިސްޓްރީން އަންނަނީ ހިފަހައްޓަމުންނެވެ.\nމަސްތުވާ ތަކެތީގެ މައްސަލައެއްގައި 11 މީހަކަށް ދަޢުވާކުރަން ހުށަހަޅައިފި\nއެމްއެމްޕީއާރުސީގެ ހިޔާނާތުގެ މައްސަލައިގައި އަދީބުގެ މައްޗަށް ހަތް ދައުވާއެއް ކުރަން ފޮނުވައިފި\nޔާމީންގެ އެކައުންޓުތައް ފްރީޒް ކޮށްދިނުމަށް ޕީޖީން ސުޕްރީމް ކޯޓުގައި އެދިއްޖެ\nމާލީ ބަޔާން ހުށަނޭޅި މައްސަލައިގެ ތަހުގީގު ފުރިހަމަ ކުރުމަށް ޕީޖީ އިން އަންގައިފި


ސެޕްޓެންބަރު މަހުގެ ނިޔަލަށް މީރާއަށް ބަލައިގަތް އާމްދަނީ 10 ބިލިއަނަށް އަރައިފި\nމޯލްޑިވްސް އިންލަންޑް ރެވެނިއު އޮތޯރިޓީ (މީރާ) އަށް މި އަހަރުގެ ޖަނަވަރީން ސެޕްޓެންބަރު މަހުގެ ނިޔަލަށް ބަލައިގަތް އާމްދަނީ 10.5 ބިލިއަން ރުފިޔާއަށް އަރައިފިއެވެ. މިއީ 2014 ވަނަ އަހަރުގެ ފުރަތަމަ9މަސްދުވަހުގެ ތެރޭގައި މީރާއަށް ބަލައިގަތް އާމްދަނީ (9.0 ބިލިއަން ރުފިޔާ) އާ އަޅައިބަލާއިރު 16.2% ގެ ކުރިއެރުމެކެވެ.\nސެޕްޓެންބަރު މަހުގެ ނިޔަލަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ޖީ.އެސް.ޓީ އެވެ. އެއީ 4.6 ބިލިއަން ރުފިޔާ ނުވަތަ 44.0% އެވެ. އަދި ދެވަނައަށް އެންމެ ބޮޑު ބައެއް ހިއްސާކުރަނީ ބީ.ޕީ.ޓީ (2.5 ބިލިއަން ރުފިޔާ ނުވަތަ 24.1%) އެވެ. އެހެންކަމުން ސެޕްޓެންބަރު މަހުގެ ނިޔަލަށް ބަލައިގަތް އާމްދަނީގެ 68.1% ހިއްސާކުރަނީ ޖީ.އެސް.ޓީ އާއި ބީ.ޕީ.ޓީ އެވެ. މީގެ އިތުރުން، ޓޫރިޒަމް ލޭންޑް ރެންޓް (930.4 މިލިއަން ރުފިޔާ ނުވަތަ 8.9%) އާއި ބޭންކް ޕްރޮފިޓް ޓެކްސް (512.7 މިލިއަން ރުފިޔާ ނުވަތަ 4.9%) އަދި އެއަރޕޯޓް ސަރވިސް ޗާޖު (356.1 މިލިއަން ރުފިޔާ ނުވަތަ 3.4%) ގެ ގޮތުގައި ލިބިފައިވާ އާމްދަނީ ފާހަގަކުރެވެއެވެ.\nސެޕްޓެންބަރު 2015 ގައި މީރާއަށް ބަލައިގަތް އާމްދަނީއަކީ 889.1 މިލިއަން ރުފިޔާއެވެ. މިއީ ސެޕްޓެންބަރު 2014 ގައި ބަލައިގަތް އާމްދަނީ (838.9 މިލިއަން ރުފިޔާ) އާ އަޅައިބަލާއިރު 6.0% ގެ ކުރިއެރުމެކެވެ. މީގެ ތެރޭގައި އެމެރިކާ ޑޮލަރުގެ ގޮތުގައި ބަލައިގަތް 40.7 މިލިއަން ޑޮލަރު ހިމެނެއެވެ. ސެޕްޓެންބަރު މަހުގެ އާމްދަނީގެ އެންމެ ބޮޑު ބައެއް ހިއްސާކުރަނީ ވެސް ޖީ.އެސް.ޓީ އެވެ. އެއީ 465.2 މިލިއަން ރުފިޔާ ނުވަތަ 52.3% އެވެ. ސެޕްޓެންބަރު މަހު ދެން އެންމެ ބޮޑު އާމްދަނީއެއް ލިބިފައި ވަނީ ޓޫރިޒަމް ލޭންޑް ރެންޓް (241.1 މިލިއަން ރުފިޔާ ނުވަތަ 27.1%)، ބީ.ޕީ.ޓީ (71.3 މިލިއަން ރުފިޔާ ނުވަތަ 8.0%)، އެއަރޕޯޓް ސަރވިސް ޗާޖު (44.1 މިލިއަން ރުފިޔާ ނުވަތަ 5.0%) އަދި ރެޒިޑެންޓް ޕަރމިޓް (19.6 މިލިއަން ރުފިޔާ ނުވަތަ 2.2%) އިންނެވެ.


JSC Ah Gehnanvee Kon Badhaleh? - Vaguthu\nޖޭއެސްސީ އަށް ގެންނަންވީ ކޮންބަދަލެއް؟\n1 ހަފްތާ ކުރިން ( ނޮވެމްބަރު 18, 2020 )\nޖުޑީޝަލް ސާވިސް ކޮމިޝަން (ޖޭއެސްސީ) ގައި ސިޔާސީ ބޭފުޅުން ތިއްބެވުން އެއީ ރާއްޖޭގެ ޝަރުއީ ދާއިރާ މިނިވަން ވުމަށް އޮތް އެންމެ ބޮޑު ހުރަހެވެ. އެއީ އިތުރު ބަހުސެއް އޮތް މައްސަލައެއް ނޫނެވެ. ޖޭއެސްސީ އެކުލެވިގެންވާ ގޮތް ބަދަލު ކުރަން އެއްވެސް ސިޔާސީ ޕާޓީއަކުން ވެސް އަދި ސަރުކާރުން ވެސް ބޭނުމެއް ނުވެއެވެ. އެއީ ޝަރުއީ ދާއިރާ އަށް ސިޔާސީ ގޮތުން ފޯރުވޭ ނުފޫޒު ނުފޯރުވޭ ގޮތައް ކަންކަން ރާވައި އިންތިޒާމް ކުރަން ސިޔާސީ ޕާޓީތަކުން ބޭނުން ނުވާތީއެވެ. މިއީ ވެސް އިތުރު ބަހުސެއް އޮތް މައްސަލައެއް ނޫނެވެ.\nސިޔާސީ ބޭފުޅުން ޖޭއެސްސީ އާއި ގުޅޭ ގޮތުން ވާހަކަދައްކަވަން ޖެހޭ ކޮންމެ ފަހަރަކު ވިދާޅުވާ ވާހަކަފުޅެއް އޮވެއެވެ. އެއީ ޖޭއެސްސީ އެކުލެވިގެންވާ ގޮތް ބަދަލު ކުރަން ޖެހޭ ވާހަކައެވެ. ނަމަވެސް އަމަލީ ގޮތުން އެކަމަށް އެއްވެސް ފިޔަވަޅެއް އަޅުއްވަން މަސައްކަތް ކުރައްވާ މަންޒަރެއް ނުފެނެއެވެ.\nޖޭއެސްސީގައި މިހާރު ތިއްބަވަނީ ރައްޔިތުންގެ މަޖިލީހުގެ ރައީސް، ސުޕްރީމްކޯޓުގައި ހިމެނޭ ފަނޑިޔާރުންގެ ތެރެއިން، އެ ކޯޓުން އިންތިޚާބުކުރާ އުއްތަމަފަނޑިޔާރު ފިޔަވައި އެހެން ފަނޑިޔާރަކު، ހައިކޯޓުގައި ހިމެނޭ ފަނޑިޔާރުންގެ ތެރެއިން، އެ ކޯޓުން އިންތިޚާބުކުރާ ފަނޑިޔާރަކު، ދަށުކޯޓުތަކުގެ ފަނޑިޔާރުންގެ ތެރެއިން އެ ކޯޓުތަކުން އިންތިޚާބުކުރާ ފަނޑިޔާރަކު، ރައްޔިތުންގެ މަޖިލީހުގެ މެންބަރުންގެ ތެރެއިން އެ މަޖިލީހުން ކަނޑައަޅާ މެންބަރަކު. ޢާންމުންގެ ތެރެއިން ރައްޔިތުންގެ މަޖިލީހުން ކަނޑައަޅާ މީހަކު، ސިވިލް ސަރވިސް ކޮމިޝަނުގެ ރައީސް، ރައީސުލްޖުމްހޫރިއްޔާ ޢައްޔަންކުރާ މީހަކު، ބަންޑާރަނައިބު އަދި ދިވެހިރާއްޖޭގައި ޤާނޫނީ ވަކީލުކަން ކުރުމުގެ ހުއްދަލިބިފައިވާ ވަކީލުންގެ ތެރެއިން އެބައިމީހުން އިންތިޚާބުކުރާ ޤާނޫނީ ވަކީލެކެވެ.\nޖޭއެސްސީގައި 10 މެންބަރުން ތިއްބަވާއިރު މިހާރު އޮންނަ ގޮތުން ރައްޔިތުން މަޖިލީހުގެ އަޣުލަބިއްޔަތު އޮންނަ ޕާޓީއަކުން ބޭނުން ހަތަރު މެންބަރުންނާއި، އަދި ރައީސުލްޖުމްހޫރިއްޔާ ބޭނުން ދެމެންބަރުން ޖޭއެސްސީ އަށް އައްޔަން ކުރެވެއެވެ. އެހެންކަމުން މިހާރު އެމްޑީޕީގެ ފިކުރަށް ތާއިދުކުރާ ހަމެންބަރުން ޖޭއެސްސީގައި ތިއްބަވައެވެ.\nރިޔާސީ އިންތިޚާބުގެ ކެމްޕޭން ތެރޭގައި ރައީސް ޞާލިހް ވެސް ވަނީ ޖޭއެސްސީ އަށް ބަދަލުތައް ގެންނާނެ ކަމަށް އެތައް ފަހަރަކު ވިދާޅުވެފައެވެ. 2018 ވަނަ އަހަރު ޖުލައި މަހު ކެމްޕޭން އެއްވުމެއްގައި ބ.އަތޮޅުގައި ވާހަކަފުޅު ދައްކަވަމުން ރައީސް ޞާލިހް ވިދާޅުވީ އިންސާފު ނުލިބެނީ ޖޭއެސްސީ އިން ފަނޑިޔާރުންނަށް ނުފޫޒު ފޯރުވާތީ ކަމަށެވެ.\n"ޖޭއެސްސީ އަށް ޒިންމާރުދާރުކަމާއެކު މަސައްކަތް ނުކުރެވިގެން އުޅެނީ ޖޭއެސްސީ އެކުލަވާލާފައިވާ އޮތް ގޮތުން ކަމަށްވެދާނެ. އެހެންވީމާ އެކަން ބަދަލުކުރަން އެބަޖެހޭ. ޤާނޫނުން ވާނީ ކޯޓުތަކަށް މިނިވަންކަން ދީފައު. ނަމަވެސް މިހާރު ހުރިހާ ކޯޓުަތަަކަށް ސްޕްރީމް ކޯޓުން އަމުރުކުރަމުން ގެންދަނީ. އެކަން ނުކުރެވޭނެ ގޮތް ހަދަން އެބަޖެހޭ." އެދުވަހު ރައީސް ޞާލިހް ވިދާޅުވިއެވެ.\nރައީސް ޞާލިހްގެ ވެރިކަމަށް އިއްޔެ ދެއަހަރު ވެގެން ދިޔައިރު ޖޭއެސްސީ އެކުލެވިގެންވާ ގޮތް ބަދަލު ކުރަން ކުރެވުނު އެއްވެސް ކަމެއް ނެތެވެ. ޖޭއެސްސީ ބަދަލު ކުރުން އެއީ ވަރަށް ރަނގަޅަށް ކުރަން ޖެހިފައި އޮތް ކަމެކެވެ. އެހެންކަމުން ޖޭއެސްސީ ދެން އެކުލެވިގެން ވާނެ ގޮތާއި މެދު ބަހުސްކޮށް ޚިޔާލު ބަދަލު ކުރުން އެއީ ކުރަން ޖެހިފައި އޮތް ކަމެކެވެ.\nޖޭއެސްސީ އަށް ބަދަލުތައް ގެންނަން ދާދިފަހުން ރައްޔިތުން މަޖިލީހުގެ މަހިބަދޫ ދާއިރާގެ މެންބަރު އަހްމަދު ޠާރިގު ރައްޔިތުންގެ މަޖިލީހަށް ހުށަހެޅި އިސްލާހުގައި ބުނެފައި ވަނީ މިހާރު ޖޭއެސްސީގައި އިންނަވާ މަޖިލީހުގެ ރައީސް އާއި މަޖިލީހުގެ މެންބަރު އަދި ބަންޑާރަ ނައިބު އާއި ސިވިލް ސާވިސް ކޮމިޝަންގެ ރައީސް އެ ކޮމިޝަނުން އުނި ކުރުމަށް ހިމަނާފައެވެ.\nރައީސް އައްޔަން ކުރައްވާ މެންބަރާއި އާންމުންގެ ތެރެއިން މަޖިލީހުން ކަނޑައަޅާ މެންބަރުގެ ބަދަލުގައި ބިލުގައި އޮތީ ގާނޫނީ ފަންނުގެ ދާއިރާ ފިޔަވައި އެހެން ފަންނުގެ ތެރެއިން ރައީސް ހުށަހަޅުއްވާ ނަންތަކުގެ ތެރެއިން މަޖިލީހުން ރުހުން ދޭ ބޭފުޅަކު ކޮމިޝަންގައި ހިމެނުމަށެވެ. މިހާރު ވެސް ޖޭއެސްސީގައި އިންނަވާ ހައި ކޯޓުގެ ފަނޑިޔާރުންގެ ތެރެއިން ފަނޑިޔާރަކާއި ދަށު ކޯޓުގެ ފަނޑިޔާރުންގެ ތެރެއިން ފަނޑިޔާރަކު އިންނަން މި ބިލުގައިވެސް އޮތެވެ. މިހާރު ކޮމިޝަންގައި އިންނަވާ ސުޕްރީމް ކޯޓުގެ ފަނޑިޔާރުންގެ ތެރެއިން ފަނޑިޔާރުގެ މެންބަރު ކަމުގައި އުއްތަމަ ފަނޑިޔާރު އިންނަވަން ބިލުގައިވެއެވެ.\nމިހާރު ވެސް ޖޭއެސްސީގައި އިންނަވާ ވަކީލުންގެ ތެރެއިން އިންތިހާބު ކުރެވޭ ވަކީލު މެންބަރު ބިލުގައި ހިމަނާފައިވެއެވެ. މީގެ އިތުރަށް ވަކީލުންގެ ތެރެއިން އިންތިހާބު ކުރެވޭ އަންހެން ވަކީލަކު ވެސް އިންނަވަން ބިލުގައިވެއެވެ. ބިލުގައިވާ ގޮތުން ފަނޑިޔާރުންގެ ތެރެއިން ރިޓަޔާ ވެފައިވާ ފަނޑިޔާރަކު ވެސް އިންނަވަން ޖެހެއެވެ. ރާއްޖޭގެ ޔުނިވާސިޓީތަކުގައި އިސްލާމީ ޝަރީއަތް ކިޔަވައިދޭ މުދައްރިސުންގެ ތެރެއިން އިންތިހާބު ކުރާ މުދައްރިސަކު ވެސް ޖޭއެސްސީގައި އިންނަވަން ބިލުގައި ބުނެފައިވެއެވެ.\nނަމަވެސް ބިލަށް އެމްޑީޕީގެ މެންބަރުން ބަހުސްއެއް ވެސް ނުކުރިއެވެ. އެހެންކަމުން އެމްޑީޕީ އިން ޖޭއެސްސީ އަށް ގެންނަން ބޭނުންވާ ބަދަލުތަކެއް ނޭނގެއެވެ.\nޖޭއެސްސީ އެކުލެވިގެންވާ ގޮތައް ބަދަލު ގެނައުމާއި ގުޅޭ ގޮތުން ސުޕްރީމް ކޯޓުގެ ފަނޑިޔާރު ހުސްނުއްސުއޫދު ކުރިން ލިޔުއްވުމެއް ލިޔުއްވާފައި ވެއެވެ. އެލިޔުއްވުމުގައި ފަނޑިޔާރު ސުއޫދު ވިދާޅުވެފައި ވަނީ ޖޭއެސްސީ އަށް އައްޔަން ކުރައްވަން ވާނީ އުމުރުން 60 އަހަރުވެފައިވާ މީހުން ކަމަށެވެ. އަދި އެއީ އަމާނާތްތެރި އަދި އަބުރުވެރިއަކު ކަމުގައި ރައްޔިތުންގެ ތެރެއިން ގިނަ ބަޔަކު ގަބުލުކުރާ މީހަކު ކަމަށްވާން ވާނެ ކަމަށް ވެސް ފަނޑިޔާރު ސުއޫދު ވިދާޅުވެފައި ވެއެވެ.\nފަނޑިޔާރު ސުއޫދު ވިދާޅުވެފައި ވަނީ ޖޭއެސްސީ އަށް އައްޔަން ކުރައްވަން ވާނީ ކުރިން އުއްތަމަ ފަނޑިޔާރުކަން ނުވަތަ ރައްޔިތުންގެ މަޖިލީހުގެ ރައިސްކަން، ނުވަތަ ސިވިލް ސަރވިސް ކޮމިޝަނުގެ ރައީސްކަން ނުވަތަ ޔުނިވަރސިޓީއެއްގެ ޗާންސެލަރުކަން، ނުވަތަ ވައިސް ޗާންސެލަރުކަން، ނުވަތަ ރެކްޓަރުކަން ކޮށްފައިވާ މީހަކު ކަމަށެވެ. ނުވަތަ މެދުކެނޑުމެއްނެތި ޔުނިވަރސިޓީއެއްގެ ދާއިމީ ވަޒީފާގައި 20 އަހަރު ދުވަހު ކިޔަވައިދިނުމުގައި ހޭދަކޮށްފައިވާ މީހަކު ކަމަށެވެ.\nފަނޑިޔާރު ސުއޫދު ވިދާޅުވެފައި ވަނީ ޖޭއެސްސީގެ މަސައްކަތަށް އެންމެ ބޮޑަށް ހުރަސް އެޅެނީ ސިޔާސީ ފަރާތްތަކުން ބޭނުންވާ މީހުން ފަނޑިޔާރުކަމަށް ހޮވުމަށާއި ވަކިކުރުމަށް ނުވަތަ އެހެން ކޯޓަކަށް ބަދަލުކުރުމަށް މަސައްކަތްކުރުމުގެ ސަބަބުންނާއި އެކަމުގެ ސަބަބުން ފެންވަރުނެތް އަދި އަހްލާގީގޮތުން އެކަށީގެންނުވާމީހުން ފަނޑިޔާރުކަމަށް އައްޔަންކުރުމަށް މަޖުބޫރު ވުމުގެ ސަބަބުންނާއި ފަނޑިޔާރުންގެ މައްޗަށް ފިޔަވަޅު އެޅުމުގެ ސަބަބުންނެވެ.\n"އަދި ވަކި ގޮތަކަށް މައްސަލައެއް ނިންމައިފިނަމަ ސަރުކާރުން އެމީހަކު ވަޒީފާއިން ވަކިކޮށްފާނެ ކަމުގެ ނުވަތަ އެހެން ކޯޓަކަށް ބަދަލުކޮށްފާނެ ކަމުގެ ބިރު އޮތުމުގެ ސަބަބުންނެވެ. ސަރުކާރުން ފަނޑިޔާރުންނަށް އާންމުކޮށް ސީދާ ބިރުދައްކަމުން ގެންދަނީ ރައީސުލްޖުމްހޫރިއްޔާ ޖޭއެސްސީއަށް ކަނޑައަޅާ މެންބަރާއި، ރައްޔިތުންގެ މަޖިލީހުން ހޮވާ މެންބަރުންނާއި އެޓާރނީޖެނެރަލްއާއި ރައްޔިތުންގެ މަޖިލީހުގެ ރައީސް މެދުވެރިކޮށެވެ. މިކަމުގެ އެންމެ އިސްދައުރެއް އަބަދުވެސް ކުޅެމުން އަންނަނީ އެވަގުތަކު ރައީސުލްޖުމްހޫރިއްޔާ ޖޭއެސްސީއަށް ކަނޑައަޅާފައި ހުންނަ މެންބަރު މެދުވެރިކޮށެވެ. ވީމާ އެ މީސްމީހުން ޖޭއެސްސީގައި ހިމެނިގެންނުވާނެއެވެ." ފަނޑިޔާރު ސުއޫދުގެ ލިޔުއްވުމުގައި ވިދާޅުވެފައި ވެއެވެ.\nހަޤީޤަތަކީ ޖޭއެސްސީ މިނިވަން ކުރުމަށް ޖޭއެސްސީ އެކުލެވިގެންވާ ގޮތް ބަދަލު ކުރަން ޖެހެއެވެ. ހާއްސަކޮށް ސިޔާސީ ބޭފުޅުން އައްޔަން ކުރާ މެންބަރުންނާއި ސިޔާސީ ބޭފުޅުން އެކޮމިޝަނުން ދުރުކުރަން ޖެހެއެވެ. އެނޫން ގޮތަކަށް ޖޭއެސްސީ އިސްލާހެއް ނުވާނެއެވެ. އަދި ޖޭއެސްސީ މިނިވަނެއް ވެސް ނުވާނެއެވެ.\nނޮވެމްބަރު 18, 2020 09:24\nނޮވެމްބަރު 18, 2020 09:27\nނޮވެމްބަރު 18, 2020 09:44\nކޮންމެ ޕާޓީއަކުން މީހަކު، އާންމު މީހަކު އަދި ފަޑިޔާރުންގެ އެކަކު! މިގޮތަށް ނުވާކަމަށް ވަންޏާ ތީ ބޭނުން ތަނެއްނުން!\nވަރަށް ރަނގަޅު ލިޔުމެއް އިންސާފުގެ ދަތުރު ކުރަން އައި މީހުން މިހާރު ވަނީ ދުވަހަކު ފަނޑިޔާރުގޭގެ ފަނޑީޔާރުންނަށް ނުފޫޒު ނުފޯރުވާ ވަރަށް ފާޅުގައި ފޯރުވާފައި ބަލަން ތިބޭ މިމީހުން މިމަޅީގައި އަދި ޖެހި ފިތި ހަފުސްވާނެ މާތް ﷲ އެކަން މިދިވެހި ރައްޔިތުންނަށް ދައްކަވާނެ\nނޮވެމްބަރު 18, 2020 09:55\nނޮވެމްބަރު 18, 2020 09:56\nޖޭސީގައި ތިބެންވީ ސަރުކާރު ހިންގާ ފަރާތްތަކުގެ އަބިން\nނޮވެމްބަރު 18, 2020 10:53\nޖޭއެސްސީއަށް އައްޔަންކުރަންވީ، ދާއިމީ މެންބަރުންނެވެ. އަދި ހުސްނު ސޫދު ވިދާޅުވިހެން، ނަޒާޙަތްތެރިކަމާއި، ތެދުވެރިކަމާއި، އަމާނާތްތެރިކަމުގެ މަތީދަރަޖަ ލިބިފައިވާ، ދައުލަތުގެ ޢިއްޒަތްތެރިންނެވެ. ވަކިން ޚާއްޞަކަށް ވަކި ސިޔާސީ ފިކުރެއްގައި މާޒީގައިވެސް ޖެހި ބަނދެވިފައި ނެތް، ޤަދަރުވެރި އަބުރުވެރިންނެވެ.\nނޮވެމްބަރު 18, 2020 11:28\nޕާޓީ ތަކަށް ނިސްބަތްވާ އެކަކުވެސް ޖޭއެސްސީއަށް ނުލާންވީ\nނޮވެމްބަރު 18, 2020 11:29\nނޮވެމްބަރު 18, 2020 13:05\nކީހާ ޅެމެއެއް ފަރިއްސަވެ ނިމިއްޖެ. ބާރު ނުލިބޭއިރު އުޑުންތަރި ބާލާވާހަކަވެސް ދައްކާނެ ލިބުމުން އެއީ ދެއްކި ވާހަކައެއްކަންވެސް ހަނދާން ނުހުރެ. ެ އެވަރ7 ބަަޔަކަށް ގެނެވޭނެ އިޞްލާޙެއް އެބައޮތްތޯ. އިޞްލާޙުވެފަ އޮތް މިންވަރު ފެނޭނޫންތޯ. މިވެރިކަން އައިފަހުން ފަނޑިޔާރުކަމަށް ޢައްޔަންކުރި ގިނަ މީހުންނަކީ ޚާއްޞަކޮށް މަތީ ކޯޓުތަކަށް. ކޮންމެވެސް ސިފައެއްގައި އެމްޑީޕީގެ ސިޔާސީ ޙަރަކާތެއްގައި ބައިވެރިވެފައވާ ނުވަތަ ޕާޓީގެ ފިކުރުގެ ބޮޑެއްގެ ގުޅުމުގެ މީހެއް.\nބާރުެޮތީމާ ފަނޑިޔާރުން ވަކިކުރަން މަޖިލީހަށް ފޮނުވަނީ\nނޮވެމްބަރު 18, 2020 16:19\nމިފަދަ ތަންތަނަށް ފާޑުކިޔާ ބަދަލުގެންނަށް ވާހަކަ ދައްކަންވާނީ ކަމުވޮށިގެންވާ މީހުން.. އިލްމުވެރިއަކާ ދިމާލަށް ކަލެއަކަށް ނޭނގޭނޭ ބުނުމަކީ ވަރަށް ނުބައި އާދައެއް\nނޮވެމްބަރު 18, 2020 22:33\nއަދުރޭ އާއި ބޮޗޭ ޖާބިރު، ރައީސް ޔާމީން، އަދީބު\nނޮވެމްބަރު 19, 2020 14:46\nނޮވެމްބަރު 21, 2020 02:41\nޢުވާލާ .ޖަނަވާ ރުންވެސް އެއަށް ވު ރެން އަދުލުވެ ރިވާނެ...އަންނި ޖަލަށް ލާ .....


BREAKING: Penalty Gai Chelsea Balikoh, Europe Ge Champion Liverpool In Super Cup Kaamiyaabu Koffi - Vaguthu\nޕެނެލްޓީގައި ޗެލްސީ ބަލިކޮށް، ޔޫރަޕްގެ ޗެމްޕިއަން ލިވަޕޫލުން ސުޕަ ކަޕް ކާމިޔާބު ކޮށްފި\nޕެނެލްޓީގައި ޗެލްސީ ބަލިކޮށް، ޔޫރަޕްގެ ޗެމްޕިއަން ލިވަޕޫލުން ސުޕަ ކަޕް ކާމިޔާބު ކޮށްފިއެވެ.\nމިރޭ އިސްތާންބޫލްގައި ކުޅުނު މެޗުގެ އިތުރު ވަގުތު ނިމުނުއިރު، 2-2އިން އެއްވަރުވެފައި އޮތުމުން ނަތީޖާ ނެރުނީ ޕެނެލްޓީ ޖަހައިގެންނެވެ. ޗެލްސީގެ ކޯޗު ލެމްޕާޑަށް ފުރަތަމަ ތަށްޓެއް ހޯދުމަށް ލިބުނު ފުރުސަތުގައި، ޕެނެލްޓީ ޖަހައިގެން އެޓީމު ބަލިވީ 4-5ގެ ނަތީޖާއަކުންނެވެ. ޗެލްސީގެ ފަސްވަނަ ޕެނެލްޓީ ނާކާމިޔާބު ކޮށްލީ ޓެމީ އަބްރަހާމްއެވެ.\nޔޫރަޕްގެ ގަދަ ބާރެއްގެ ގޮތުގައި ލިވަޕޫލް ބޮޑަށް ފާހަގަވެގެން ދިޔައީ 1900ގެ ފަހުކޮޅުގެ އިތުރުން 2000ގެ ކުރީކޮޅުގައެވެ. އެ ދޭތެރެއަކުން ކްލަބުގެ ފޯމް ދަށްކޮށް ދިޔައިރު، އެޓީމުން ޔޫރަޕްގެ ރަސްމަކަށް އަނބުރާ އައީ މިދިޔަ ސީޒަންގެ ޗެމްޕިއަންސް ލީގާ އެކުގައެވެ. ލިވަޕޫލުން ޔޫރަޕްގެ ޗެމްޕިއަނުން ގޮތުގައި މިރޭގެ ސުޕަ ކަޕަށް ނުކުތީވެސް 2004 ވަނަ އަހަރު އެޓީމުން ޗެމްޕިއަންސް ލީގު ތަށި ހޯދިއިރު، އުފާވެރި ހަނދާންތަކެއް ގެނެސްދޭ އިސްތާންބޫލް ސިޓީގައެވެ.\nތާރީހުވެސް އޮތީ ލިވަޕޫލް އަތުގައެވެ. ޗެލްސީން މީގެ ކުރިން ތިން ފަހަރަށް ސުޕަ ކަޕް ކުޅުނުއިރު، މޮޅުވީ 1998 ވަނަ އަހަރުގެ މެޗުން އެކަންޏެވެ. އެންމެފަހުން ޗެލްސީން 2013 ވަނަ އަހަރު ސުޕަ ކަޕުން ބަލިވީ އެތުލެޓިކޯ މެޑްްރިޑް އަތުންނެވެ. ލިވަޕޫލުން ފަސް ފަހަރަށް ސުޕަ ކަޕް ކުޅެ، ތިން ފަހަރަށް ކާމިޔާބު ކޮށްފައިވާއިރު، އެންމެފަހުން ސުޕަ ކަޕް ކުޅުނީ 2005 ވަނަ އަހަރުއެވެ. އެ އަހަރު ލިވަޕޫލުން ސުޕަ ކަޕް އުފާލިވެސް މެއެވެ.\nމެޗުގެ ކުރީކޮޅުގައި ލިވަޕޫލްގެ މުހައްމަދު ސަލާހް އަދި ސަޑިއޯ މާނޭގެ ހަމަލާތަކެއް ފެނުނު ނަމަވެސް، ޗެލްސީން ވަނީ ހާފްގެ ކޮންޓްރޯލް ނަގާފައެވެ. ކައުންޓާ އެޓޭކްގައި ޗެލްސީ ނުރައްކާކުރިއިރު، ޑިފެންސުން ބޯޅަ ހޯދާ ކުރިއަށް ސަޕްލައި ކޮށްދިނީ އެންގޯލޯ ކާންޓޭއެވެ. ޕުލިސިޗާއި ޕެޑްރޯގެ ސްޕީޑަށް ޗެލްސީން ބޮޑަށް ވިސްނިއިރު، ޕުލިސިޗްގެ ޕާހަކުން ޗެލްސީއަށް ލީޑު ނަގައިދިނީ އޮލިވިއާ ޖިރޫޑެވެ.\nޖިރޫގެ ގޯލްގެ އިތުރުން ޕެޑްރޯގެ ހަމަލާއެއް ގޯލްގެ ހުރަސް ދަނޑިއަށްވެސް އަމާޒުވިއިރު، ޗެލްސީން ހާފް ނިންމާލީ ވަރުގަދަ ޓީމުގެ ގޮތުގައެވެ. މިދިޔަ އަހަރުގެ ޔޫރޮޕާ ލީގު ޗެމްޕިއަން ޗެލްސީއަށް ދެވަނަ ހާފްގެ ފެށުން ދިޔައީ އުނދަގޫ ކޮށެވެ. ލިވަޕޫލްގެ ފޯވަޑް ލައިނަށް ރޮބާޓް ފިރްމީނޯ ނުކުމެ، ފުރަތަމަވެސް ތަފާތު ދެއްކިއެވެ.\nމެޗުގެ 48 ވަނަ މިނެޓުގައި ފިރްމީނޯގެ ޕާހަކުން ލީޑު ނަގައިދިނީ މާނޭއެވެ. ޗެލްސީގެ ގޯލްކީޕަރު ކެޕާ އަރީޒާބަލާގާގެ ގޯހަކުން އެ ގޯލް ވަންއިރު، އޭގެފަހުން ލިވަޕޫލްގެ ނުރައްކާ ދެތިން ހަމަލާއެއް ފުލުފުލުގައި ފެނިގެންދިޔައެވެ. އެހެން ނަމަވެސް ލަމްޕާޑްގެ ޗެލްސީން ވަނީ ލިވަޕޫލްގެ އެޓޭކްތައް މަޑު ޖައްސާލާފައެވެ. ޗެލްސީ ޓްރާންސްފާ ބޭންއެއްގައި އޮތްއިރު، އެޓީމުގެ މުހިއްމު ދެ ކުޅުންތެރިއެއް ކަމަށްވާ އެޑެން ހަޒާޑާއި ޑޭވިޑް ލުއިޒްވެސް ވަނީ ކްލަބު ދޫކޮށްލާފައެވެ.\nޒުވާން ކުޅުންތެރިންތަކަކާވެސް އެކު، ޗެލްސީން މި ސީޒަނަށް ނުކުތީ ޗެލެންޖްތަކަކާ އެކުގައެވެ. ލީގުގެ ފުރަތަމަ މެޗުން ޔުނައިޓެ އަތުން ބޮޑު ބައްޔެއްވި ނަމަވެސް، އެޓީމުން އަންނަނީ ރަނގަޅު ކުޅުމެއް ދައްކަމުންނެވެ.\nމެޗުގެ 70 ވަނަ މިނެޓުގައި ލިވަޕޫލްއަށް ލީޑު ނަގަން މުހިއްމު ފުރުސަތެއް ލިބުނެވެ. ކޯނަރެއްގެ އެހީގައި ލިވަޕޫލްއިން ތަނަވަސްކުރި ފުރުސަތުގައި ވެންޑައިކް ފޮނުވާލި ބާރު ހަމަލާ މަތަކުރީ ކެޕާއެވެ. މެޗު އިތުރު ވަގުތަށް ދިޔައިރު، އިތުރު ވަގުތުގެ ވަރަށް ކުރީކޮޅުގައި މާނޭ ލިވަޕޫލްއަށް ނަތީޖާ އަނބުރާލައި ދިނެވެ. އެހެން ނަމަވެސް ޗެލްސީން ދުލެއްނުދިނެވެ. ޓެމީ އެބްރަހަމްގެ ނުރައްކާ ފެނުނުއިރު، އޭނާ މަސައްކަތުން ޕެނެލްޓީއެއްވެސް ހޯދައިިދިނެވެ.\nލިވަޕޫލްއިން މިރޭގެ މެޗަށް އަނިޔާގައި ހުރި އެލިސަން ބެކާ ނުލާ ނުކުތްއިރު، ބަދަލު ގޯލްކީޕަރު އެޑްރިއަން އަބްރަހްމްއަށް ކުރި ފައުލަށް ރެފްރީ ދިނީ ޕެނެލްޓީއެކެވެ. މިރޭގެ މެޗުގައި އަންހެން ރެފްރީއެއް ރެފްރީކަން ކުރިއިރު، އެއީ މި ލެވެލްގެ ފިރިހެން މެޗެއްގައި އަންހެނަކު ރެފްރީކަން ކުރި ފުރަތަމަ ފަހަރެވެ. ޖޯޖީނިއޯގެ ޕެނެލްޓީއާއެކު ޗެލްސީން ނަތީޖާ ހަމަހަމަކޮށް ހިތްވަރާއެކު ކުޅެން ފެށިއެވެ.\nމެޗުގެ ފަހު ކޮޅުގައިވެސް މޭސަން މައުންޓްގެ ނުރައްކާތެރި ހަމަލާއެއް ލިވަޕޫލްގެ ގޯލްކީޕަރު އެޑްރިއަން ދިފާއުކުރިއިރު، ޗެލްސީގެ މުހިއްމު ދެ ހަމަލާއަކާއެކުވެސް ނަތީޖާ އަނބުރައެއް ނުލެވުނެވެ.\nޕެނެލްޓީގައި ދެޓީމުގެ ފަރާތުންވެސް ކާމިޔާބު ޕެނެލްޓީތަކެއް ފެނުނުއިރު، ޗެލްސީގެ ފަސްވަނަ ޕެނެލްޓީ ނާކާމިޔާބު ކޮށްލީ އަބްރަހަމްއެވެ. އޭނާގެ ޕެނެލްޓީ މެދަށް ދިޔައިރު، ފައިން ޖަހާ ބޭރުކޮށްލީ އެޑްރިއާންއެވެ.\nޗެލްސީގެ ފަރާތުން މެޗުގައި ރަނގަޅު ކުޅުމެއް ފެނިގެންދިޔައިރު، މިއީ ލެމްޕާޑްގެ އެރާއަށް މުހިއްމު ފެށުމެއް ކަމަށް ބެލެވިދާނެއެވެ.


Covid gai Raajje in maruva meehunge nisbathun ginaee firihenun: Dr.Shaheed\nޑރ އަހުމަދު ޝަހީދު\nކޮވިޑުގައި މަރުވާ މީހުންގެ ނިސްބަތުން ގިނައީ ފިރިހެނުން: ޑރ. ޝަހީދު\n10 ޖޫން 2021 - 17:48:06\nކޮވިޑު-19 ޖެހިގެން މަރުވާ މީހުންގެ ނިސްބަތުން ގިނައީ އަންހެނުންނަށްވުރެ ފިރިހެނުން ކަމަށް ހެލްތު އިމަޖަންސީ އޮޕަރޭޝަން ސެންޓަރުގެ ޓެކްނިކަލް އެޑްވައިޒަރީ ގްރޫޕް (ޓެގް) ގެ ޑރ. އަހުމަދު ޝަހީދު ވިދާޅުވެއްޖެ އެވެ.\nމިއަހަރުގެ އެޕްރީލް 28 ވަނަ ދުވަހުން ފެށިގެން މިމަހުގެ5ވަނަ ދުވަހާއި ހަމަޔަށް މަރުވެފައިވާ މީހުންގެ ތަފާސްހިސާބުތައް މީޑިއާާތަކާއި ހިއްސާކުރަމުން ޑރ. ޝާހިދު ވިދާޅުވީ، އެ މުއްދަތުގެ ތެރޭގައި 111 މީހުން ރާއްޖެއިން ކޮވިޑް ޖެހިގެން މަރުވެފައިވާ ކަމަށެވެ.\nއެގޮތުން މަރުވެފައިވާ މީހުންގެ އުމުރުފުރައާއި ޖިންސަށް ވެސް ޑރ. ޝާހިދުވަނީ އަލިއަޅުވާލައްވައި، އެމައުލޫމާތުތައް ހިއްސާކުރައްވާފައެވެ. ޑރ. ޝަހީދު ވިދާޅުވީ، ކޮވިޑުގައި ރާއްޖެއިން މަރުވެފައިވާ 60 އިންސައްތަ މީހުންނަކީ ފިރިހެނުން ކަމަށާއި، 40 އިންސައްތަ މީހުންނަކީ އަންހެނުން ކަމަށެވެ. ރާއްޖޭގެ އިތުރުން ދުނިޔޭގެ އެހެން ހިސާބުތަކުގެ ދިރާސާތަކުންވެސް ދައްކަނީ ކޮވިޑްގައި މަރުވާ މީހުންގެ ބޮޑު އިންސައްތައެއް އުޅެނީ ފިރިހެނުން ކަމަށް ޑރ. ޝަހީދު ވިދާޅުވިއެވެ.\n"ދުނިޔޭގެ އެހެންތަންތަނުގައި ހަދާފަހުރި ދިރާސާތަކުންވެސް މިއީ ހަމަ ފާހަގަކުރެވޭ ޓްރެންޑެއް. ގިނަ އަދަދަކަށް ކޮވިޑްގައި ނިޔާވެފަ ވަނީ ފިރިހެނުން، ރާއްޖޭގަ އެކަންޏެއް ނޫން ދުނިޔޭގެ އެހެން ގައުމުތަކުގަވެސް" ޑރ. ޝަހީދު ވިދާޅުވިއެވެ.\nއެޕްރީލް 28 ވަނަ ދުވަހުން ފެށިގެން މިމަހުގެ5ވަނަ ދުވަހާއި ހަމަޔަށް ކޮވިޑް ޖެހިގެން މަރުވި މީހުންގެ އުމުރުފުރާއަށް ބަލާއިރު، 80 އަހަރުން މަތީގެ 30 މީހުން މަރުވެފައިވާއިރު، 65 އަހަރާއި 80 އަހަރާއި ދެމެދުގެ 37 މީހުން މަރުވެފައިވާ ކަމަށް ޑރ. ޝަހީދު ވިދާޅުވިއެވެ. އެހެންކަމުން ކޮވިޑްގައި މަރުވި 60 އިންސައްތަ މީހުންނަކީ 65 އަހަރުންމަތީގެ ދުވަސްވީ އުމުރުފުރާގެ މީހުންނެވެ.\nޑރ. ޝަހީދު ވިދާޅުވީ 40 އަހަރާއި 65 އަހަރާއި ދެމެދުގެ 30 އިންސައްތަ މީހުން މަރުވެފައިވާއިރު، 20 އިންސައްތައަކީ 40 އަހަރުން ދަށުގެ މީހުން ކަމަށް ފާހަގަކުރެވޭ ކަމަށެވެ.\n"އެހެންވީމަ ފާހަގަކޮށްލަން ބޭނުން މި ސާޖުގަ އަޅުގަނޑުމެންނަށް ފާހަގަކުރެވުނު އެއްޗަކީ ހަގުއުމުރުގެ މީހުންނަށްވެސް ކޮވިޑްގެ ނުރައްކާ އޮތް މިންވަރު، 20 އިންސައްތައަކީ 40 އަހަރުން ދަށުގެ މީހުން އެހެންވީމަ ފާހަގަކޮށްލަން ބޭނުން އުމުރުން ދުވަސްވީ މީހުންނެއް ނޫނޭ ބަލީގައި ނިޔާވަނީ ހަމައެކަނި" ޑރ. ޝާހިދު ވިދާޅުވިއެވެ.\nއެހެންކަމުން ކޮންމެ އުމުރުފުރާއަކުން ބަލިން ރައްކާތެރިވުމަށް އިލްތިމާސް ކުރާކަމަށް ޑރ. ޝާހިދު ވިދާޅުވިއެވެ.


SunOnline: Feature: Bodukuri musaaraige faidhaa kuraanebaa?\nބޮޑުކުރި މުސާރައިގެ ފައިދާ ކުރާނެބާ؟\nޖަޒްލާން މުހައްމަދު 14 Feb 2018, 09:58\nދިވެހި ސިވިލް ސާވިސްގެ އެންމެ ގިނަ އޮފީސްތަކެއް އެއް އިމާރާތެއްގައި ހުންނަ ވެލާނާގެ--- ސަން ފައިލް ފޮޓޯ/ އަހްމަދު މުޖްތަބާ\nދިވެހީން މި ފެބްރުއަރީ މަހާ ކުރިމަތިލީ "ގަދަ ފަދަ ކޮޅިގަނޑެއް"ގެ ތެރޭގަ އެވެ. މި ލޮބުވެތި ގައުމު ސިޔާސީ ހަލަބޮލިކަމެއްގެ ތެރެއަށް ވައްޓާލުމާ އެކު އެވެ. އަރައި ނުގަނެވޭ ފަދަ ފުން ވަޅުގަނޑަކަށް ގައުމު ވެއްޓިދާނޭކަމުގެ ބިރުވެރިކަމާ އެކު އެވެ. އެހެން ނަމަވެސް، އާޚިރުގައި މި ދުވަސް ވެގެން ގޮސްފައި މިވަނީ ހީކުރި ގޮތާ މުޅިން ޚީލާފަށް ދިވެހި ސިވިލް ސާވިސްގެ މުވައްޒަފުންނަށް ބޮޑު ދުވަހަކަށެވެ. އުންމީދުތަކެއްގައި ކުލަޖެހިގެން ދިޔަ ދުވަހަކަށެވެ. ސިވިލް ސާވިސް މުވައްޒަފުންގެ މުސާރައަށް ކުރިއެރުން ލިބުނީ އެވެ.\nދިވެހި ސިވިލް ސާވިސްގެ މުވައްޒަފުންނަށް މުސާރަ ބޮޑު ކުރި ހަބަރު ލިބުމާ އެކު ސޯޝަލް މީޑިއާ އަދި ދޭދޭ މީހުންގެ ދެމެދުގައި ދެކެވެމުން ދިޔަ ވާހަކައަކީ ބޮޑުވާ މުސާރައާ އެކު ތަކެތީގެ އަގާއި ކުލި ބޮޑުކުރާނެ ވާހަކަތަކެވެ. ބޮޑުވާ މުސާރައިން ދިރިއުޅުމަށް އިތުރު ފައިދާއެއް ނުލިބޭނެ ވާހަކަ އެވެ. ބޮޑުވި މުސާރައިގެ ހިތްހަމަޖެހުމަށް ވުރެ، ތަކެތީގެ އަގުތައް މައްޗަށް ގޮސްދާނެ ކަމުގެ ހިތްހަމަ ނުޖެހުމެވެ. މިއީ ހަގީގަތަކަށް ވެދާނެބާ އެވެ؟\nދިވެހި ސަރުކާރުން ސިވިލް ސާވިސް މުވައްޒަފުންގެ މުސާރަ ބޮޑުކުރުމުގައި އެންމެ ބޮޑު އިސްކަމެއްދީފައި ވަނީ މުވައްޒަފުންގެ ހަގީގީ އާމްދަނީ ނުވަތަ ރިއަލް އިންކަމް އިތުރުކޮށް މުސާރަ ބޮޑުވުމާ ގުޅިގެން އަންނަ އިންފްލޭޝަން ކޮންޓްރޯލް ކުރުމެވެ.\n"މުސާރަ ބޮޑުވެގެން ދިއުމަކީ އިންފްލޭޝަން އަށް އަސަރު ކުރާނެ ކަމެއް. އެހެން ނަމަވެސް އެ އަސަރު ކުޑަކުރެވޭތޯ ބަލައި މި ފަހަރު ސިވިލް ސާވިސް މުވައްޒަފުންގެ މުސާރަ ބޮޑުކުރުމުގައި އެންމެ ބޮޑު އިސްކަމެއް ދިނީ ރިއަލް އިންކަމް މަތި ކުރުމަށް،" ބޮޑުކުރި މުސާރައާ ގުޅޭ ގޮތުން ފިނޭންސް މިނިސްޓަރު އަހްމަދު މުނައްވަރު ވިދާޅުވި އެވެ.\nރިއަލް އިންކަމް އަކީ ކޮބާ؟\nރިއަލް އިންކަމް އަކީ، ތިމާއަށް ލިބޭ މުސާރައިން ގަނެވޭ ތަކެތީގެ މިންވަރެވެ. ކުރިން ލިބުނު ކުޑަ މުސާރައިން ގަނެވޭ މިންވަރަށް ވުރެ ގިނައިން ތަކެތި ގަނެވުމުމަކީ ރިއަލް އިންކަމް އިތުރު ވުމެވެ. ބޮޑުވާ މުސާރައާ އެކު ތަކެތި ގަނެވޭ މިންވަރު އިތުރު ނުވާ ނަމަ ރިއަލް އިންކަމް އިތުރު ނުވަނީ އެވެ. ރިއަލް އިންކަމް އިތުރު ނުވާ ސަބަބަކަށް ވަނީ އިންފްލޭޝަން މައްޗަށް ދިއުމެވެ.\nއިންފްލޭޝަން އަކީ ކޮބާ؟\nއިންފްލޭޝަން އަކީ އިގްތިޞާދުގައި ތަކެތީގެ އަގު މަތިވުމަށް ކިޔާ ނަމެކެވެ. އިންފްލޭޝަން މައްޗަށްދާން މެދުވެރިވާ އެއް ސަބަބަކީ ޑިމާންޑް އިތުރު ވުމެވެ. ނުވަތަ ތަކެތި ގަންނަ މިންވަރު އިތުރު ވުމެވެ. މުވައްޒަފުންނަަށް ލިބޭ މުސާރައާއި އިންފްލޭޝަން އާ ގުޅުމެއް ވާނެ އެވެ.\nދިވެހި ސިވިލް ސާވިސްގެ މުއައްސަސާތަކަކީ، ސަރުކާރުން ރައްޔިތުންނަށް ފޯރުކޮށްދޭން ޖެހޭ ޚިދުމަތްތައް އެންމެ ފުރިހަމަ ގޮތުގައި ފޯރުކޮށްދޭ އިދާރާތަކަކެވެ. ދެހާސް ނުވަ ވަނަ އަހަރަށް ފަހުގައި ސިވިލް ސާވިސް މުވައްޒަފުންގެ މުސާރައިގެ އޮނިގަނޑަށް ބަދަލުތަކެއް ގެނެސް މުސާރަ އެންމެ ފަހުން މިފަދަ ގޮތަކަށް ބޮޑުކުރި މިއީ ފުރަތަމަ ފަހަރެވެ.\nސިވިލް ސާވިސް މުވައްޒަފުންތަކެއް: ސަން ފައިލް ފޮޓޯ\nސިވިލް ސާވިސްގެ މުވައްޒަފުންގެ ގޮތުގައި 16000 މީހުން މަސައްކަތް ކުރާއިރު، މުވައްޒަފުންގެ މުސާރައަށް ކުރިއެރުން ގެނެސްފައިވަނީ އެކި މަރުހަލާތަކަކަށް ބަހާލައިގެންކަން ފާހަގަ ކުރެވެ އެވެ. އެއީ 2012 އިން ފެށިގެން 2013 ވަނަ އަހަރާ ހަމައަށް އައި އިރުގައި މުސާރައަށް ކުރިއެރުން ގެނެސްފައި ވަނީ 2.2 ޕަސެންޓް މުވައްޒަފުންނަށެވެ. އަދި 2014 އިން ފެށިގެން 2017 ވަނަ އަހަރާ ހަމައަށް ސިވިލް ސާވިސްގައި މަސައްކަތް ކުރާ 24.2 ޕަސެންޓް މުވައްޒަފުންގެ މުސާރައަށް ކުރިއެރުން ވަނީ ގެނެސްފަ އެވެ. އަދި މި އަހަރުގައި މުސާރަ ބޮޑުކޮށްފައި ވަނީ މީގެ ކުރިން ސިވިލް ސާވިސް މުވައްޒަފުންގެ މުސާރައިގެ އޮނގަނޑަށް ބަދަލު ނުގެނެސް ހުރި 73.6 ޕަސެންޓް މުވައްޒަފުންގެ މުސާރަ އެވެ. އެއާއެކު ސިވިލް ސާވިސްގައި މަސައްކަތް ކުރާ 100 ޕަސެންޓް މުވައްޒަފުންގެ މުސާރަ މިވަނީ ބޮޑުކޮށްފަ އެވެ.\nމުވައްޒަފުންގެ މުސާރަ ބޮޑުކުރުމުން ދެންވާނީ ކިހިނެއް؟\nމުސާރަ ބޮޑުކުރުމުގެ މައިގަނޑު މަގުސަދަކީ "ރިއަލް އިން ކަމް" (ފައިސާ އިން ތަކެތި ގަނެވޭ މިންވަރު) އިތުރު ކުރުން ކަމުގައި ވާއިރު މުސާރަ އިތުރު ކުރުމުގެ ސަބަބުން އަންނަ އިންފްލޭޝަން ބޮޑު ވެއްޖެ ނަމަ، އޭގެ ފައިދާ މުސާރަވެރިންނަކަށް ނުކުރާނެ އެވެ.\nމުވައްޒަފުންގެ މުސާރަބޮޑުވެ ގެއަށް ގެންދެވޭ މުސާރަ ބޮޑުވުމަކީ ތަކެތީގެ އަގުތައް މައްޗަށް ދިއުމާއި ދިރިއުޅުމުގެ ހަރަދު ބޮޑުވެގެން ދިއުމަށް މަގުފައިވާނެ ކަމެކެވެ. ސަބަބަކީ މުސާރަބޮޑުވުމުން ހަރަދުތަކަށް ކުރާ ޑިމާންޑް ބޮޑުވުމެވެ. ތަކެއްޗަށް ކުރާ ޑިމާންޑް ބޮޑުވުމެވެ.\n"ރާއްޖޭގެ އިގްތިޞާދުގެ ބޮޑުބައެެއް ޑިމާންޑްކުރަނީ އެތެރެކުރާ މުދަލަށް ވުމުން ޑޮލަރުގެ ޑިމާންޑް ބޮޑުވެގެންދާނެ. އެހެން އެކަން ދިމާވުމުން ޑޮލަރު ފަހާ ދުވާ ރުފިޔާ އިތުރުވެ، މުވައްޒަފުންގެ މުސާރައިން ބޮޑުވާބައިން މުވައްޒަފުންނަށް މާބޮޑު ފައިދާ ނުކުރުން އެކަށީގެންވޭ،" މުނައްވަރު ވިދާޅުވި އެވެ.\nމިފަހަރުގެ ބޮޑުކުރި މުސާރައިން ފައިދާ ކުރާނީ ކިހިނެއް؟\nމުސާރަ ބޮޑުވުމާ އެކު އިންފްލޭޝަނަށް އަންނަ ބަދަލުތަކަކީ ދުނިޔޭގެ ކޮންމެ އިގްތިޞާދެއްގައި ވެސް ކަންކަން ހިނގައިދާނެ ގޮތެވެ. އެހެން ނަމަވެސް މުސާރަ ބޮޑުކުރުމުގައި ސަރުކާރުން ގެންގުޅެފައި ވަނީ އެކަމަށް ރިއާޔަތްކޮށް މުވައްޒަފުންނަށް މުސާރައިގެ ފައިދާ އެންމެ ބޮޑަށް ލިބޭނެ ފަދަ ގޮތަކަށެވެ.\nއިންފްލޭޝަންގެ އަސަރު ކުޑަކުރުމަށް ޓަކައި ސިވިލް ސާވިސްގެ މުވައްޒަފުންގެ މުސާރަ ބޮޑުކޮށްފައި ވަނީ އެކި ގިންތީގެ މުވައްޒަފުންނަަށް އެކި ދުވަސްވަރު އެކި ފަހަރު މަތިންނެވެ. ސަބަބަކީ އެއްފަހަރާ މާ ބޮޑަށް މުސާރަ ބޮޑުކޮށްފި ނަމަ ބާޒާރުގެ އަގުތައްބޮޑުވެ މުސާރަ ބޮޑުވުމުން ލިބުނު ފައިދާ ނުލިބި، "ރިއަލް އިންކަމް" ދަށްވެދާނެތީ އެވެ. ނަމަވެސް އެކި ދުވަސް ވަރު ބައިބަޔަށް މުސާރަ ބޮޑުކުރުމުން މުސާރައިން ބޮޑުވާބައިގެ ފައިދާ އެންމެ އެދެވޭ ގޮތުގައި މުވައްޒަފުންނަށްކޮށް ދިރިއުޅުމުގެ ފެންވަރު ރަނގަޅުވެގެންދާނެ އެވެ.\n"އެއްފަހަރާ ބޮޑު އަދަދަކަށް މުސާރަ ބޮޑުކޮށްފި ނަމަ އިގްތިސޯދުގައި އިންފްލޭޝަން ވަރަށް ބޮޑަށް މައްޗަށްދާނެ. އެކަމުގެ ސަބަބުން ރިއަލް އިންކަމް ދަށްވާނެ. އެހެން ކަމުން މުސާރަ ބޮޑުކުރުމަށް ބަޖެޓް އެކުލަވާލި އިރުގައި ވެސް އިގްތިޞާދީ ގޮތުން ބެލެންސް ހިފަހައްޓާފައި ބަޖެޓް ކަނޑައެޅީ،" މިނިސްޓަރު މުނައްވަރު ވިދާޅުވި އެވެ.\nމާލޭ ދަތުރުވެރީންގެ މާރުކޭޓް -- ސަން ފޮޓޯ/ ފަޔާޒު މޫސާ\nސިވިލް ސާވިސް މުވައްޒަފުންގެ އުފެއްދުންތެރިކަން އިތުރުކޮށް ތައުލީމާއި ތަޖުރިބާ ހޯދުމަށް ހިތްވަރުދީ، ވަޒީފާގައި ދެމިހުރުމަށް އެހީތެރިވެދިނުމުގެ ގޮތުން ދޭން ހަމަޖެހިފައިވާ "ޓެކްނިކަލް ކޯ" އެލަވަންސް، އެލަވަންސެއްގެ ގޮތުގައި ދޭން ނިންމައިފައި ވުމުގެ ސަބަބުން މުސާރަ ބޮޑުކުރަން ބަޖެޓްގައި ކަނޑައަޅާފައިވާ މިންވަރު އެއްކޮށް މުވައްޒަފުންނަށް ލިބިގެންދެ އެވެ. އަސާސީ މުސާރައަށް އެބައި ބޮޑުކޮށްފި ނަމަ ޕެންޝަނަށް އުނިކުރަން ޖެހި ވަގުތުން ވަގުތަށް މުސާރައަށް އަންނަ ހެޔޮ ބަދަލު ކުޑަވެގެން ދާނެ އެވެ.\nސަރުކާރުން ސިވިލް ސާވިސް މުވައްޒަފުންގެ މުސާރަ ބޮޑުކޮށް އޭގެ އެންމެ އެދެވޭ ފައިދާ މުވައްޒަފުންނަށް ހޯދައިދިނުމަށް ޓަކައި ދިރިއުޅުމުގެ އަގުތައް ކުޑަކުރުމަށް ވެސް އަންނަނީ މަސައްކަތްތަކެއް ކުރަމުންނެވެ. އެގޮތުން ބޯހިޔާވަހިކަމުގެ މަޝްރޫއުގެ ތެރެއިން ގިނަ އަދަދެއްގެ ހައުސިން ޔުނިޓް ސިވިލް ސާވިސްގެ މުވައްޒަފުންނަށް ލިބިގެން ދިއުމުން ކުއްޔަށް ހަރަދު ކުރަމުން އައި މިންވަރު ކުޑަވެ އޭގެ ފައިދާ ދިރިއުޅުމަށް ކުރާނެ އެވެ.\n"ސިވިލް ސާވިސް މުވައްޒަފުންނަށް ފްލެޓް ދޫކުރުމުން އެ ލިބޭ އަމިއްލަ ފްލެޓްގައި އުޅޭ ނަމަ ބޮޑެތި ކުލި ދައްކާކަން ނުޖެހޭނެ. އޭރުން ވެސް ދިރިއުޅުމުގެ ހަރަދު ކުޑަވެ ދިރިއުޅުމުގެ ފެންވަރު މަތިވެގެންދާނެ،" މުނައްވަރު ވިދާޅުވި އެވެ.\nމިދިޔަ މަހުގެ 23 ވަނަ ދުވަހު ސަރުކާރުން ވަނީ އަތޮޅުތެރޭގެ ފެނާއި ކަރަންޓުގެ އަގު މާލެއާ އެއްވަރަށް ހެޔޮ ކުރަން ނިންމައިފަ އެވެ. ސިވިލް ސާވިސް މުވައްޒަފުުންގެ ތެރެއިން 65 ޕަސެންޓް މުވައްޒަފުންނަކީ އަތޮޅުތެރޭގައި އުޅޭ މީހުންނަށް ވުމުން ސަރުކާރުން އެގެނައި ހެޔޮ ބަދަލާ އެކު ބޮޑުވި މުސާރައިގެ އެންމެ އެދެވޭ މަންފާ، ވަޒީފާ އަދާކުރާ މުވައްޒަފުންނަށް ލިބިގެންދާނެ އެވެ.\nބޮޑުކުރި މުސާރައާ އެކު މުއައްސަސާތައް ވެސް ވަރުގަދަވެގެން ދާނެ\nސިވިލް ސާވިސް މުވައްޒަފުންގެ މުސާރަ ބޮޑުކުރުމުގައި ސަރުކާރުން ގެންގުޅުނު ވިސްނުމަކީ މުވައްޒަފުންނާއި ރާއްޖޭގެ އިގްތިޞާދާއި މުޅި ސިވިލް ސާވިސް މުއައްސަސާއަށް ވެސް އޭގެން ފައިދާ ކުރާނެ ގޮތަކަށް ބައްޓަން ކުރެވިފައިވާ ވިސްނުމެކެވެ. ސިވިލްސާވިސް އަކީ ޕްރޮފެޝަނަލް ސާވިސް އަކަށް ހެދުމަށް ޓަކައި މުސާރައިގެ އޮނިގަނޑަށް އައި ބަދަލުގައި ތައުލީމާއި ތަމްރީން ހޯދުމަށް ވެސް ބާރުއަޅާފައިވެ އެވެ.\nސިވިލް ސާވިސް ޓްރެއިނިން އިންސްޓިޓިއުޓުން ހިންގި ވޯކްޝޮޕެއްގެ ތެރެއިން -- ސިވިލްސާރވިސް ފައިލް ފޮޓޯ\n"މުސާރައިގެ އޮނިގަނޑަށް ބަދަލު ގެނައި އިރު އުފެއްދުންތެރި މީހުން ވަޒީފާ ދޫކޮށް ދާތީވެ އެ ފަދަ މީހުން ވަޒީފާގައި ދަމަހައްޓައި ތައުލީމާއި ތަޖުރިބާ ހޯދުމަށް ވެސް ބާރުދިނުމުގައި އިސްކަން ދީފައިވާނެ. ސަބަބަކީ މުވައްޒަފުންގެ އުފެއްދުންތެރިކަން އިތުރުކުރުމަކީ ގައުމުގެ ޖީޑީޕީ އިތުރުވެގެންދާނެ ކަމެއް،" މުނައްވަރު ވިދާޅުވި އެވެ.\nމިފަހަރު ގެނައި ބަދަލުގައި ސިވިލް ސާވިސްގެ އެންމެ ގިނަ މަގާމުތައް ހިމެނޭ ސާވިސް ކެޓަގަރީގައި މިހާރު ހިމެނޭ 700 އަށް ވުރެ ގިނަ މަގާމުތަކުގެ އިނާޔަތްތަކަށް ގެނައި ބަދަލާ ގުޅިގެން އެކަނި ވެސް އަހަރަކު 60.74 މިލިއަން ރުފިޔާ އިތުރަށް ހަރަދުވެގެންދާނެ ކަމަށް ފިނޭންސް މިނިސްޓްރީން ބުންޏެވެ. އަދި މިއީ ސިވިލް ސާވިސްގެ މުވައްޒަފުންނަށް މުސާރައިގެ ކުރިއެރުން ދެމުން އައި ތާރީހަށް ބަލާއިރު އެންމެ ތިރީ ފަށަލައިގެ މުވައްޒަފުންނަށް އެންމެ ބޮޑަށް މުސާރަ ބޮޑުވި ފަހަރު ކަން ވެސް ފާހަގަކުރެވެ އެވެ.


ތަނބު ދޭތެރޭގައި ސަފުހެދުން – shafiu.mv\nMay 28, 2020 މުޙައްމަދު ޝާފިޢު\nމިސްކިތުގެ ތަނބުތަކުގެ ދޭތެރޭގައި ސަފުހެދުމާމެދު ނަހީ އައިސްފައިވެއެވެ. އެއީ އެކަމުގެ ސަބަބުން ސަފު މެދު ކެނޑޭތީއެވެ.\nعَنْ مُعَاوِيَةَ بْنِ قُرَّةَ عَنْ أَبِيهِ قَالَ : (كُنَّا نُنْهَى أَنْ نَصُفَّ بَيْنَ السَّوَارِي عَلَى عَهْدِ رَسُولِ اللَّهِ صَلَّى اللَّهُ عَلَيْهِ وَسَلَّمَ وَنُطْرَدُ عَنْهَا طَرْدًا) رواه ابن ماجة (1002) صححه الألباني في “صحيح ابن ماجة”.\nމުޢާވިޔާ ބިން ޤުއްރަތު އެކަލޭގެފާނުގެ ބައްޕާފުޅުގެ ކިބައިން ރިވާކުރެއްވިއެވެ. ބައްޕާފުޅު ވިދާޅުވިއެވެ. “ރަސޫލުﷲ ޞައްލަﷲ ޢަލައިހި ވަސައްލަމަގެ ޒަމާނުގައި ތަނބުތަކުގެ ދޭތެރޭގައި ސަފުހެދުން އަހަރެމެންނަށް ނަހީކުރެވެއެވެ. އަދި ތަނބުތަކުގެ ދޭތެރެއިން ސަފުހެދުމުން އެތަނުން އެކީ އެކައްޗަކަށް ދުރުކުރެވެއެވެ.”\nعَنْ عَبْدِ الْحَمِيدِ بْنِ مَحْمُودٍ قَالَ : صَلَّيْنَا خَلْفَ أَمِيرٍ مِنْ الْأُمَرَاءِ ، فَاضْطَرَّنَا النَّاسُ فَصَلَّيْنَا بَيْنَ السَّارِيَتَيْنِ ، فَلَمَّا صَلَّيْنَا قَالَ أَنَسُ بْنُ مَالِكٍ : (كُنَّا نَتَّقِي هَذَا عَلَى عَهْدِ رَسُولِ اللَّهِ صَلَّى اللَّهُ عَلَيْهِ وَسَلَّمَ) رواه الترمذي (229) وصححه الألباني في “صحيح الترمذي” .\nޢަބްދުލް ޙަމީދު ބިން މަޙްމޫދު ވިދާޅުވިއެވެ. “އަމީރުންގެ ތެރެއިން އަމީރެއްގެ ފަހަތުގައި އަހަރެމެން ނަމާދު ކުރީމެވެ. މީހުން ގިނަވުމުގެ ސަބަބުން އަހަރެމެންނަށް ނަމާދަށް ތިބެންޖެހުނީ ދެ ތަނބުދޭތެރޭގައެވެ. (ދެތަނބުދޭތެރޭގައިވާ ސަފެއްގައެވެ.) ނަމާދުން އަވަދިވުމުން އަނަސް ބިން މާލިކު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަގެ ދުވަސްވަރު އަހަރެމެން މިކަމުން ދުރުހެލިވަމެވެ.”\nއިބްނު މުފްލިޙު ރަޙިމަހުﷲ ވިދާޅުވިއެވެ. “ތަނބުތަކުގެ ތެރޭގައި ސަފުހެދުން މައުމޫމުންނަށް މަކްރޫހަވެގެން ވެއެވެ.” (އިމާމު) އަޙްމަދު ވިދާޅުވިއެވެ. “އެއީ ސަފު މެދުކަނޑާލާ ކަމެކެވެ.” “الفروع” (2/39)\nނަމާދުކުރާ މީހުން ގިނަވުމުގެ ސަބަބުން ނުވަތަ މިސްކިތުގެ ޖާގަ ކުޑަވުމުގެ ސަބަބުން އެކަމަށް ޙާޖަތް ޖެހިގެންވާ ޙާލަތުގައި މެނުވީއެވެ. އެފަދަ ޙާލަތެއްގައި މަކްރޫހައެއް ނުވާނެއެވެ.\nސަޢޫދީގެ ދާއިމީ ފަތުވާކޮމެޓީގެ ޢިލްމުވެރިން ވިދާޅުވިއެވެ.\n“ތަނބުތަކުގެ ދެމެދުގައި ސަފުހެދުން މަކްރޫހަވެގެން ވެއެވެ. މިސްކިތް ފުރިބާރުވެ، ނަމާދުކުރާ މީހުން ގިނަވެއްޖެ ޙާލަތެއްގައި މެނުވީއެވެ.” “فتاوى اللجنة الدائمة” (5/295)\nޝައިޚު އިބްނު ޢުޘައިމީން ރަޙިމަހުﷲ ވިދާޅުވިއެވެ. “މިސްކިތް ފުރިބާރުވެއްޖެ ނަމަ ތަނބުތަކުގެ މެދުގައި ސަފުހެދުން ހުއްދަވެގެންވާ ކަމަށް ބައެއް ޢިލްމުވެރިން އިޖުމާޢު ނަޤުލުކުރައްވާފައިވެއެވެ. ޖާގަ ތަނަވަސް ވެގެންވާ ޙާލަތުގައި ތަނބުތަކުގެ މެދުގައި ސަފުހެދުމާ މެދު ޚިލާފުއުފެދިފައިވެއެވެ. އެންމެ ޞައްޙަ ބަހުގައި އެއީ ނަހީވެގެންވާ ކަމެކެވެ. އެއީ އެކަމުގެ ސަބަބުން ސަފު މެދުކެނޑިގެންދާތީއެވެ. ޚާއްޞަކޮށް ތަނބު ފުޅާނަމައެވެ.”\nމިސްކިތް އެތަނުގެ އަހުލުވެރިންނައިގެން ފުރިބާރުވެއްޖެ ކޮންމެ ހިނދެއްގައި، އަދި ނަމާދުކުރާ މީހުން ގިނަވެއްޖެ ހިނދެއްގައި ތަނބުތަކުގެ ދޭތެރޭގައިސަފުހެދުމަކަށް މަނަލެއް ނެތެވެ.


Faidhaavi FENAKA in Contractorunnah millionun faisaa nudhee - Dhiyares\nފައިދާވި ފެނަކައަށް މަސައްކަތްކުރި ކޮންޓްރެކްޓަރުންނަށް މިލިއަނުން ފައިސާ ނުދީ އެބަހުރި\nފެނަކައިގެ މެނޭޖިން ޑިރެކްޓަރު އަހްމަދު ސައީދު. ފޮޓޯ: ފެނަކަ\nފެނަކައިން ރާއްޖޭގެ އެކި ކަންކޮޅުތަކުގައި ހިންގާފައިވާ ތަފާތު މަޝްރޫޢުތަކުގައި މަސައްކަތްކޮށްފައިވާ ކޮންޓްރެކްޓަރުންނަށް އެތައް މިލިއަން ރުފިޔާއެއް ނުދީ ހިފަހައްޓާފައިވާ މައްސަލަ ހާމަވެއްޖެއެވެ.\nކޮންޓްރެކްޓާސް އެސޯސިއޭޝަނުން ނެރުނު ބަޔާނެއްގައި ސަރުކާރުގެ މަޝްރޫޢުތަކުގައި މަސައްކަތްކުރާ ކުންފުނިތަކަށް މަސައްކަތް ނިމުމަށްފަހު، ލިބެންޖެހޭ ފައިސާ ނުލިބޭ ކަމަށާއި، އޭގެ ތެރޭގައި ސަރުކާރު ކުންފުނިތަކުގެ މަސައްކަތް ހިމެނޭ ކަމަށް ބުނެފައިވެއެވެ. މިކަމާ ގުޅިގެން "ދިޔަރެސް"ގެ ފަރާތުން ބައެއް ކޮންޓްރެކްޓަރުންނާ ގުޅައިގެން މައުލޫމާތު ހޯދުމަށް މަސައްކަތްކުރީމެވެ.\nނަން ނުޖެހުން ޝަރުޠުކުރައްވައި "ދިޔަރެސް"އަށް މައުލޫމާތު ދެއްވި ކޮންޓްރެކްޓަރުން ވިދާޅުވި ގޮތުގައި މި ވަގުތު އިމާރާތްކުރުމުގެ މަސައްކަތް ވަރަށް ބޮޑަށް މަޑުޖެހިފައި އޮތުމާއެކު، ބަރޯސާވަމުންދަނީ ސަރުކާރުން ލިބޭ މަޝްރޫޢުތަކަށެވެ. އެގޮތަށް އެންމެ ގިނަ މަޝްރޫޢުތަކެއް އިއުލާނުކުރި ކުންފުންޏަކީ ފެނަކަ ކޯޕަރޭޝަން ކަމަށް އެ ކޮންޓްރެކްޓަރުން މައުލޫމާތު ދެއްވައެވެ.\nބީލަމަށް ކުރިމަތިލައިގެން ފެނަކައިގެ މަޝްރޫޢެއް ކާމިޔާބުކޮށް، ރާއްޖެތެރޭ ރަށެއްގައި އިމާރާތްކުރުމުގެ މަޝްރޫޢެއް ނިންމާލާފައިވާ ކުންފުންޏެއްގެ އޯނަރު ވިދާޅުވީ މިހާރު މުވައްޒަފުންނަށް މުސާރަ ނުދެވި2މަސް ފާއިތުވެއްޖެ ކަމަށެވެ. އަދި އަތްމަތި ދަތިވެ ކުލި ދެއްކޭނެ ގޮތެއްވެސް ނެތް ކަމަށް އޭނާ ވިދާޅުވިއެވެ. ހަމައެހެންމެ މަޝްރޫޢު ކުރިއަށް ގެންދިޔައިރު މަސައްކަތަށް ބޭނުންވާ ސާމާލު ވިއްކި ކުންފުންޏަށް ފައިސާ ނުދެއްކެވި އެ ފަރާތްތަކާ މޫނު ކެނޑޭ ހިސާބަށް ގޮސްފައިވާ ކަމުގައި އޭނާ ވިދާޅުވިއެވެ.\nކިހާ ދެރަކަމެއް ދެއްތޯ މިއީ. އެންމެ 2.5 މިލިއަން ރުފިޔާ ނުދީ ހިފަހައްޓާލައިގެން މިއުޅެނީ. އަހަރެންގެ މުވައްޒަފުންނަށް މުސާރަ ނުދީ، އަހަރެންގެ އަމިއްލަ އެތައް ކަމެއް ނުކުރެވި މިހުންނަނީ މިހެންވެ. އާދޭސްކޮށްކޮށް ވަރުބަލިވެއްޖެ.\nފެނަކައަށް މަސައްކަތްކޮށްދީފައިވާ ކޮންޓްރެކްޓަރެއް\n"ދިޔަރެސް"އަށް ނަން ނުޖެހުން ޝަރުޠުކުރައްވައި މައުލޫމާތު ދެއްވި އިތުރު ކޮންޓްރެކްޓަރަކު، އޭނާގެ ކުންފުނީގެ ފަރާތުން ފެނަކައަށް ފޮނުވާފައިވާ ވަކިވަކި އިންވޮއިސްތައްވެސް ދައްކަވައިލެއްވިއެވެ. އެ އިންވޮއިސްތަކުގެ ޖުމްލަ އަގު 13 މިލިއަނާ ގާތްކުރެއެވެ. އޭނާ ވިދާޅުވީ މިހާތަނަށް އޭނާގެ ކުންފުންޏަށް ފެނަކައިން އެންމެ ރުފިޔާއެއްވެސް ނުލިބޭ ކަމަށެވެ.\nއެ ބޭފުޅާ ވިދާޅުވީ މި މައްސަލާގައި މަޖިލިސް ބައެއް މެންބަރުންގެ އަރިހަށްވެސް ވަޑައިގެންނެވި ކަމުގައެވެ. ނަމަވެސް މަޖިލިސް މެންބަރުން ވިދާޅުވަމުން ގެންދަވަނީ އެކަމާ އުޅުއްވައިފިނަމަ އެ ބޭފުޅުންގެ ދާއިރާތަކަށް އެއްވެސް ކަމެއް ނުކޮށްދޭނެ ކަމަށެވެ. "ކަލޭމެންގެ ކަންކަމާ އުޅޭނީ ކަލޭމެން" ކަމަށް މަޖިލިހުގެ މެންބަރަކު ވިދާޅުވިކަމަށް ކޮންޓުރެކްޓަރު ވިދާޅުވެދެއްވިއެވެ.\nއޭނާ ވިދާޅުވެދެއްވި ގޮތުގައި ފެނަކައިން ފައިސާ ނުލިބޭ 60 ވަރަކަށް ކުންފުނި އެބައޮތެވެ. އެއީ ރާއްޖޭގެ އެކި ކަންކޮޅުތަކުގައި އެ ކުންފުނިން ހިންގި މަޝްރޫޢުތަކުގައި މަސައްކަތްކުރުމަށްފަހު އެ މަސައްކަތުގެ އުޖޫރަ ނުލިބޭ ކުންފުނިތަކެވެ. އެއިން ބައެއް ކުންފުނީގެ ނަމާއެކު އެ ކުންފުނިތަކުން މަސައްކަތްކުރި ރަށްތަކާއި ނުލިބި ހުރި ފައިސާގެ ޢަދަދުވެސް އޭނާ ވިދާޅުވެދެއްވިއެވެ. އެގޮތުން ބައެއް ކުންފުންޏަށް ދެތިން މިލިއަން ރުފިޔާ ނުލިބިހުރިއިރު އަނެއްބައި ކުންފުންޏަށް ނުލިބިހުރީ 10، 12 މިލިއަން ރުފިޔާއެވެ.\nއިތުރު ކަމެއްގެ ގޮތުގައި އޭނާ ފާހަގަކުރެއްވީ މެދުފަންތީގެ ދިވެހި ކޮންޓްރެކްޓަރުންނަށް ފައިސާ ނުދީ ހިފަހައްޓާއިރު، އިންޑިޔާގެ ކުންފުންޏެއް ކަމުގައިވާ މޯހަން މޫތާއަށް ބަރާބަރަށް ފެނަކައިން ފައިސާދެމުންދާ ކަމެވެ. އަދި އޭގެ އިތުރަށް ފާއިތުވި އަހަރު ފެނަކައަށް 35 މިލިއަން ރުފިޔާގެ ފައިދާވި ކަމުގައި އެ ކުންފުނިން ބުނާއިރު، އެ ކުންފުނިން ދޭންޖެހި ނުދީ ހުރި ފައިސާ އެއަށްވުރެ ގިނަވާނެ ކަމުގައިވެސް އޭނާ ވިދާޅުވިއެވެ.\nމި ފައިސާ ނުލިބޭ މައްސަލަ އެއްވެސް އިދާރާއަކަށް ހުށަނާޅުއްވާ ސަބަބާމެދު ސުވާލު ދެންނެވުމުން ވިދާޅުވީ މި ވަގުތު ޤައުމުގައި މަސައްކަތް ލިބެން އޮތް ހަމައެކަނި ތަނަކީ ފެނަކައަށްވެފައި ފައިސާ ނުލިބޭ މައްސަލަ އެއްވެސް އިދާރާއަކަށް ހުށަހަޅައިފިނަމަ، އިތުރު މަސައްކަތް އެ ކުންފުނިން ހޯދަން ދަތިވާނެތީ އިހަށް މަޑުކުރަނީ ކަމަށެވެ.\n"ދިޔަރެސް"އިން ގުޅި ކޮންޓްރެކްޓަރުންގެ ތެރެއިން ބައެއް ކޮންޓްރެކްޓަރުން މައުލޫމާތު ދެއްވަން ދެކޮޅު ހެއްދެވި ނަމަވެސް އެ ބޭފުޅުން ކުރެއްވި މަސައްކަތަށް ލިބެންޖެހޭ ފައިސާ ނުލިބި ހުރިކަމަށް އިންކާރުނުކުރައްވައެވެ.\nކޮންޓުރެކްޓަރުންގެ ޖަމިއްޔާ ސަރުކާރުގެ މަޝްރޫޢުތައް ފެނަކަ\nދިޔަރެސް ނޫހުން އުޅެނީ ފެނަކަ އާއި މެދު އާންމުންގެ މެދުގައި ޝައްކާއި ވަހުމް އުފައްދަން: ފެނަކަ\nފަހުން ކޮރަޕްޝަންގެ ތުހުމަތުތަކެއް ނުކުރެވޭނެ ކަމުގެ ޔަގީންކަމެއް ސައީދަށް ނުދެއްވުނު


Airport hulhuvan Raees miadhu Kulhudhuffutah\nކުޅުދުއްފުށީ އެއާޕޯޓަށް ފްލައިޓް ޖައްސާފައި -- އަވަސް ފޮޓޯ\nހދ. ކުޅުދުއްފުށީގައި އަޅާފައިވާ އެއާޕޯޓް ހުޅުވުމަށް ރައީސް އަބްދުﷲ ޔާމީން އަބްދުލްގައްޔޫމް މިއަދު ހަވީރު ކުޅުދުއްފުއްޓަށް ވަޑައިގަތުމަށް ހަމަޖެހިއްޖެ އެވެ.\nމިދިޔަ ބުދަ ދުވަހު ކުޅުދުއްފުށީ އެއާޕޯޓަށް ވަނީ ޓެސްޓް ފްލައިޓް ޖައްސާފަ އެވެ. އެ އެއާޕޯޓަކީ ރައީސްގެ ރިޔާސީ ވައުދެކެވެ.\nކުޅުދުއްފުށީ އެއާޕޯޓް ރައީސް ހުޅުވައިދެއްވާއިރު އެއާޕޯޓްގައި މިހާތަނަށް ނިމިފައިވަނީ ރަންވޭ އެކަންޏެވެ. ޓާމިނަލް އެޅުމުގެ މަސައްކަތް ފަށާފައިވީ ނަމަވެސް އޭގެ ބޮޑު ބައެއް އަދި ނުނިމެ އެވެ. ނަމަވެސް އެ މަސައްކަތްތައް ވަރަށް އަވަހަށް ނިމޭނެ ކަމަށް ވަނީ ބުނެފަ އެވެ.\nމިއަދު ހަވީރު ފްލައިޓްގައި ރައީސް ކުޅުދުއްފުއްޓަށް ވަޑައިގަތުމަށްފަހު ރަށުގައި އެމްޑަބްލިއުއެސްސީއިން ގާއިމްކޮށްފައިވާ ބޮޓެލިން ފެކްޓްރީ ވެސް ހުޅުވައިދެއްވާނެ އެވެ. މިއަދު ރައީސް އެނބުރި މާލެ ވަޑައިގަންނަވާނެ އެވެ.\nރައީސް ވަޑައިގަންނަވާތީ ކުޅުދުއްފުށި ދަނީ ތައްޔާރުކުރަމުންނެވެ. މިއީ ވެރިކަމުގައި ރައީސް ކުޅުދުއްފުއްޓަށް ވަޑައިގަންނަވާ ހަތަރުވަނަ ފަހަރެވެ. އަދި ރިޔާސީ އިންތިހާބުގެ ކުރިން ރައީސް ވަޑައިގަންނަވާނެ ފަހު މަންޒިލަކީ ވެސް ކުޅުދުއްފުއްޓެވެ.\nރައީސް އަބްދުﷲ ޔާމީން ކުޅުދުއްފުށި ރިޔާސީ އިންތިހާބު 2018 + ޑޮމެސްޓިކް އެއާޕޯޓް


Rani Cop26 Summit Ah Vadainugannavaane - Vaguthu\n6 މަސް ކުރިން ( އޮކްޓޯބަރ 30, 2021 )\nރާނީ ވީޑިއޯ ކޮންފަރެންސް މެދުވެރިކޮށް ބައްދަލުވުމެއްގައި، އެކަމަނާ ކޮޕް26ގައި ބައިވެރިވަޑައިނުގަންނަވާނެ\nމޫސުމަށް އަންނަ ބަދަލުތަކުގެ ސަބަބުން ކުރިމަތިވާ މައްސަލަތަކާއި، ޖައްވަށް ބޭރުކުރާ ވިހަ ގޭސްތަކުގެ މައްޗަށް އަލިއަޅުވާލައި ކޮންމެ އަހަރަކު އެއްފަހަރު ބާއްވަމުން އަންނަ ކޮންފަރެންސް އޮފް ޕާޓީސް (ސީއޯޕީ)ގެ 26 ވަނަ ބައްދަލުވުމަށް އިނގިރޭސި ރާނީ އެލިޒަބަތު ވަޑައިނުގަންނަވާނެ ކަމަށް ރިޕޯޓްތައް ބުނެފިއެވެ.\nމިފަހަރުގެ ސަމިޓް އޮތީ މާދަމާ އިން ފެށިގެން އަންނަ މަހުގެ 12 ނިޔަލަށް ސްކޮޓްލެންޑުގެ ގްލާސްގޯގައެވެ.\nކޮޕް26ގެ ސަމިޓަށް ރާނީ ސްކޮޓްލެންޑަށް ވަޑައިގަތުމަށް ކުރިން ހަމަޖެހިފައި އޮތެވެ. އެ ދަތުރުފުޅުގައި އެކަމަނާއެކު ޕްރިންސް އޮފް ވޭލްސް، ޑަޗަސް އޮފް ކޯންވޯލް އަދި ޑިއުކް އެންޑް ޑަޗަސް އޮފް ކޭމްބްރިޖް ހިމެނޭ ގޮތަށް ޝާހީ އާއިލާގެ އިސް ބޭފުޅުންވެސް ބައިވެރިވެވަޑައިގަންނަވާ ގޮތަށް ހަމަޖެހިފައި އޮތެވެ.\nބީބީސީން ބުނީ ކޮޕް26 ސަމިޓްގައި ރާނީ ބައިވެރިވެވަޑައި ނުވަޑައިގަންނަވާނީ އަރާމުކުރެއްވުމަށް ސިއްހީ ލަފާ ދެއްވުމާއި ގުޅިގެން ކަމަށެވެ.\nއެކަމަނާ ނޮދަން އަޔަލެންޑަށް ކުރެއްވަން ތައްޔާރުވަމުން ދިޔަ ދަތުރުފުޅު ކެންސަލް ކުރެއްވުމަށްފަހު ހޮސްޕިޓަލުގައި މެޑިކަލް ޗެކްއަޕްތަކެއް މިދިޔަ ބުދަ ދުވަހު ހައްދަވާފައިވެއެވެ.\nއަދި އެކަމަނާގެ ސިއްހީ ހާލުކޮޅާ ގުޅިގެން ބައްދަލުވުންތަކުގައި ބައިވެރިވެވަޑައިގަންނަވަނީ އޮންލައިންކޮށް ކަމަށް ބީބީސީން ބުނެފައި ވެއެވެ. އެގޮތުން އަންގާރަ ދުވަހު އެކަމަނާ ވިންޑްސަރ ކާސަލްގެ ވީޑިއޯ ލިންކް މެދުވެރިކޮށް އެމްބެސެޑަރުންނާ ބައްދަލުކުރެއްްވި ކަމަށް ބުނެފައިވެއެވެ.\nބަކިންހަމް ޕެލަސް އިން ވިދާޅުވީ ސަމިޓްގެ ރިސެޕްޝަންގައި އެކަމަނާ ބައިވެރިވެވަޑައިނުގަތުމަށް ނިންމަވާފައިވާ ކަމަށެވެ. ނަމަވެސް ރިކޯޑްކޮށްފައިވާ ވީޑިއޯ މެސެޖެއް މެދުވެރިކޮށް ޑެލިގޭޓުންނަށް އެމަނަކާ ތަގުރީރު ދެއްވާނެ ކަމަށް ވިދާޅުވެފައިވެއެވެ.\nބީބީސީ ބުނެފައިވާގޮތުން އެ ސަމިޓްގައި ބައިވެރިވެވަޑަތުމަށް އެކަަމަނާ ހުންނެވީ ވަރަށް ބޮޑަށް ބޭނުންފުޅުވެފައެވެ. އެއީ ކޮޕް26 ގެ ސަބަބުން މޫސުމަށް އަންނަ ބަދަލުތަކާ ގުޅޭ ގޮތުން ބައިވެރިވާ ގައުމުތަކުން ރަނގަޅު ފިޔަވަޅުތަކެއް އަޅުއްވަން އެކަމަނާވެސް ބޭނުންފުޅުވާތީއެވެ.\nމިއަހަރު ރާނީއަކަށް ގާނޫނު ހަދާ މަޖިލިސް ނުހުޅުވޭނެ\nރާނީ އެންމެ ގަޔާވާ އެއްކަންތައް ދެން ނުވާނެ\nފުރޮޅުލީ ގޮނޑިއެއްގައި އިންނަވަން ރާނީ އެއްބަސްނުވި\nއޮކްޓޯބަރ 30, 2021 11:17\nއެއްވެސް ބަޔަކަށް ދުނިޔޭގެ މޫސުން ބަދަލެއް ނުކުރެވޭނެ. ރާނީއަށް ވެސް އެކަމެއް ނުކުރެވޭނެ. ތިޔައީ ބޭކާރު ބައްދަލުވުމެއް. ކިތައް އަހަރު ތިބައްދަލުވުން ބާއްވައިފިތަ؟ ވީކަމެއް އެބޮއޮތްތަ؟ ތިޔައީ ކުދި ގައުމުތައް އަޅުވެތިކުރުމަށްޓަކައި ބިރުދައްކަން ކުރާ ކަމެއް.


Mausoom aa deputy governor ah ruhundhinumah miadhu2jahaairu jalsaaeh! – Iru\nމައުސޫމާއި ޑެޕިޔުޓީ ގަވަރުނަރަށް ރުހުންދިނުމަށް މިއަދު2ޖަހާއިރު ޖަލްސާއެއް!\nޓޫރިޒަމް މިނިސްޓަރ ޑރ އަބްދުﷲ މައުސޫމަށް ރުހުން ދިނުމަށާއި މޯލްޑިވްސް މަނިޓަރީ އޮތޯރިޓީ (އެމްއެމްއޭ)ގެ ޑެޕިއުޓީ ގަވަރުނަރުކަމުގެ މަގާމަށް އަހުމަދު އިމާދު އައްޔަނުކުރުމުގެ މައްސަލަ އަށް ގޮތެއް ނިންމުމަށް2ޖަހާއިރު ޖަލްސާއެއް ބޭއްވުމަށް އެޖެންޑާކޮށްފި އެވެ.\nބެލެވޭ ގޮތުގައި މިޖަލްސާ ވެގެންދާނީ މިއަހަރުގެ ދެ ވަނަ ދައުރުގެ އެންމެ ފަހު ޖަލްސާއަށެވެ. މިއަދު ހެނދުނު9ޖަހާއިރު 33 ވަނަ ޖަލްސާގެ ނުނިމިއޮތް ބައި ކުރިޔަށް ގެންދިޔުމަށް ވަނީ އެޖެންޑާކޮށްފަ އެވެ.\nމިއަދު ދައުރުގެ ފަހު ޖަލްސާ މިބާއްވަނީ މިދިޔަ މަހުގެ 31 ވަނަ ދުވަހު ކުރިޔަށް ގެންދިޔަ ޖަލްސާގައި މި ދައުރު މިސެޕްޓެމްބަރ މަހުގެ7ވަނަ ދުވަހާ ހަމައަށް ދިގުދައްމާލުމަށް ފާސްކުރުމަށްފަހު އެވެ. ދެ ވަނަ ދައުރުގެ ޖަލްސާތައް ހިނގާނީ މަޖިލީހުގެ ގަވާއިދު ބުނާގޮތުން ޖުލައި މަހުން ފެށިގެން އޮގަސްޓް މަހުގެ ނިޔަލަށެވެ. ތިން ވަނަ ދައުރުގެ ޖަލްސާތައް ކުރިޔަށްދާނީ އޮކްޓޯބަރ އަދި ނޮވެމްބަރ މަހު އެވެ.\nމިއަދުގެ މެންދުރު2ޖަހާއިރު ބާއްވާ ޖަލްސާގައި ދެން އެޖެންޑާކޮށްފައިވަނީ ސިވިލް ސަރވިސް ކޮމިޝަނުގެ ރައީސާއި ނައިބު ރައީސް ޢައްޔަންކުރުމަށްޓަކައި، އެ ކޮމިޝަނުގެ މެންބަރުންގެ ތެރެއިން އެ2މަޤާމަށް މަޖިލީހުން މެންބަރުން ކަނޑައެޅުމާ ގުޅޭ މައްސަލަ އެވެ.


ކޮވިޑް-19: އެމެރިކާގައި 11.5 މިލިޔަން ޕޮޒިޓިވް – DhiDaily\nކޮވިޑް-19: އެމެރިކާގައި 11.5 މިލިޔަން ޕޮޒިޓިވް\nއެމެރިކާގައި ކޮރޯނާ ވައިރަހުގެ ޝިކާރައަކަށް 11.5 މިލިޔަން މީހުން ވެއްޖެއެވެ.\nމި ބަލިމަޑިކަމުގައި އެމެރިކާއިން މިހާތަނަށް4މިލިޔަން މީހުން މަރުވެފައިވާކަމަށް ޑަބްލިޔުއެޗްއޯގެ ރީޖަނަލް ޑިރެކްޓަރ ކެރީސާ އެޓިއެން ވަނީ ވިދާޅުވެފައެވެ.\nއެޓިއެން ވިދާޅުވެފައިވާ ގޮތުގައި، އެމެރިކާއަކީ މި ބަލީގައި އެންމެ ބޮޑަށް ގެއްލުންވެފައިވާ ޤައުމެވެ. މިގޮތުން މި ބަލީގައި މަރުވެފައިވާ މީހުންގެ 64% އަކީ އެމެރިކާ ރައްޔިތުންކަމާއި މިއީ ދުނިޔޭގެ އާބާދީގެ 13% ހިއްސާވާ ޤައުމަކާ ބަލާފައި ބޮޑު އަދަދެއްކަމަށް ވިދާޅުވެއެވެ.\nއޭނާ ވިދާޅުވެފައިވަނީ، މިވަގުތު ދުނިޔޭގައި މި ބަލި އެންމެ ހަލުވިކަމާއެކު ފެތުރެމުންދަނީ އެމެރިކާ އަދި ބްރެޒިލްގައިކަމެވެ.\nއެމެރިކާގެ ރިޔާސީ އިންތިޚާބު ފެންމަތިވެފައިވާ މި ދުވަސްވަރުގައި، ތަޖުރިބާކާރުން ލަފާ ކުރައްވާގޮތުގައި އެމެރިކާގައި ބަލި ޖެހޭނެ މީހުންގެ ޢަދަދު އަދިވެސް ދާނީ މައްޗަށެވެ. އަދި މިގޮތަށް މައްޗަށް ދާނަމަ، ބަލީގައި މަރުވާ މީހުންގެ ޢަދަދުވެސް މައްޗަށް ދިޔުން އެކަށީގެންވެއެވެ.\nއެމެރިކާގައި މިހާ ބައިވަރު މީހުން ޕޮޒިޓިވްވެފައިވާއިރު. އަދިވެސް ބައެއް ސަރަހައްދުތަކުގައި މާސްކު ނާޅާ މީހުން ހަރަކާތްތެރިވެއެވެ. އަދި ގައިދުރުކަން ނުބަހައްޓައި ކޮވިޑް-19ގެ ކުރިން އުޅުނުގޮތަށް އުޅެމުންދާ މީހުން މަދެއްނޫނެވެ.


Bodu meeheh kamah balaa umurah Japan in badhalu genesfi. Bodu meeheh kamah balaa umurah Japan in badhalu genesfi.\nބޮޑުމީހެއްކަމަށް ބަލާ އުމުރަށް ޖަޕާނުން ބަދަލު ގެނެސްފި\nޖަޕާނު ދެ އަންހެނަކު ސަޤާފީ ހެދުން އަޅައިގެން / ޖަޕާނުގައި ބޮޑު މީހެއްކަމަށް ބަލާ އުމުރު ފުރާއަށް ވަނީ ބަދަލު ގެނެސްފައި\nޖަޕާނުގައި ކުޑަކުދިން ބޮޑެތި މީހަކަށްވިކަމަށް ބަލަނީ އުމުރުން 20 އަހަރު ފުރުމުންނެވެ. މިއީ 1876 ވަނަ އަހަރުން ފެށިގެން ޖަޕާނުގައި ކަނޑައަޅާފައިވާ އުޞޫލެކެވެ. ނަމަވެސް އެޤައުމުގެ ސަރުކާރުން މިވަނީ މިކަމަށް ބަދަލުގެނެސްފައެވެ. މިގޮތުން ކުޑަކުއްޖަކު ބޮޑު މީހެއްގެ ގޮތުގައި ބަލާ އުމުރަކީ 18 އަހަރުކަމަށް ކަނޑައެޅުމަށް ނިންމާ، ޤާނޫނަށް ވަނީ ބަދަލު ގެނެސްފައެވެ.\nޖަޕާނުގައި ބޮޑުމީހެއްކަމަށް ބަލާ އުމުރު 18 އަހަރަށް ބަދަލުކުރުމުން، މީގެ ކުރިން 18 އަހަރުގެ ޒުވާނުންނަށް ނުކުރެވޭ އެތައް ކަމެއް ކުރުމުގެ ފުރުޞަތު އެމީހުންނަށް ލިބިގެންދެއެވެ. މިގޮތުން ބެލެނިވެރިންގެ ރުހުމެއް ނެތި ކައިވެނިކުރެވޭނެއެވެ. ޖަޕާނުގައި މިހާރު އޮންނަ ގޮތުން 16 އަހަރުވެފައިވާ އަންހެން ކުދިންނާއި 18 އަހަރުވެފައިވާ ފިރިހެން ކުދިންނަށް ކައިވެނި ކުރެވޭނެއެވެ. ނަމަވެސް އެއީ ބެލެނިވެރިންގެ ހުއްދައާއެކުއެވެ. ބޮޑު މީހެއްކަމަށް ބަލާ އުމުރުފުރާއަށް ގެނައި ބަދަލާއެކު، 18 އަހަރުވެފައިވާ ކޮންމެ މީހަކަށް އިތުރު މީހެއްގެ ހުއްދަ ނެތި ކައިވެނިކުރެވޭނެއެވެ.\nޖަޕާނުގެ ޒުވާނުންތަކެއް / ޖަޕާނުގައި ބޮޑު މީހެއްކަމަށް ބަލާ އުމުރު ފުރާއަށް ވަނީ ބަދަލު ގެނެސްފައި\nޤާނޫނަށް ގެނައި ބަދަލާއެކު 18 އަހަރުވުމުން ބެލެނިވެރިއެއްގެ ހުއްދަ ނުހޯދައިވެސް ބެންކް ކްރެޑިޓް ކާޑެއް ހޯދުމަށް ނުވަތަ ލޯނަކަށް އެދި ހުށަހެޅޭނެއެވެ. އަދި 10 އަހަރުގެ މުއްދަތަކަށް ދޭ ޕާސްޕޯޓެއްވެސް ލިބޭނެއެވެ. 20 އަހަރު ނުވާނަމަ މީގެ ކުރިން ލިބެނީ5އަހަރުގެ މުއްދަތަކަށް ދޭ ޕާސްޕޯޓެކެވެ.\nބޮޑު މީހެއްކަމަށް ބަލާ އުމުރަށް ގެނައި ބަދަލާއެކު، ޖަޕާނުގެ ބައެއް ޤާނޫނުތައްވެސް ވަނީ ގެނައި ބަދަލާ އެއްގޮތްވާ ގޮތުގެ މަތިން އިސްލާޙުކޮށްފައެވެ.\n18 އަހަރުވުމުން ޖަޕާނުގައި ބޮޑުމީހެއްކަމަށް ބެލިޔަސް، 20 އަހަރު ނުވަނީސް ނުކުރެވޭނެ ބައެއް ކަންކަންވެސް އެބަހުއްޓެވެ. މިގޮތުން ދުންފަތުގެ އިސްތިއުމާލުކުރުމާއި، ރާބުއިމާއި، ޖުވާކުޅުމާއި ކުދިން އެޑަޕްކުރުމުގެ ފުރުޞަތެއް ނުލިބޭނެއެވެ. އެކަންކަން ކުރެވޭނީ 20 އަހަރުވުމުންނެވެ. ބައެއް މީހުން އެކަން ސިފަކުރަނީ ދެކޮޅު ނުޖެހޭކަމެއްގެ ގޮތުގައެވެ. މީގެ އިތުރުން 20 އަހަރު ފުރިފައިވާ ކުދިން، ބޮޑުމީހަކަށްވުން ފާހަގަކުރުމަށްޓަކައި ކޮންމެ އަހަރެއްގެ ޖެނުއަރީމަހު ބާއްވާ ސަޤާފީ ހަފްލާއަށް ވާނެ ގޮތަކާމެދުވެސް ވަނީ ސުވާލު އުފެދިފައެވެ.\nޖަޕާނުގައި ބޮޑުމީހެއްކަމަށް ބަލާ އުމުރުފުރާއަށް ބަދަލު ގެނެސްފައިމިވަނީ އެކަމާ ގުޅޭގޮތުން ގިނަ އަހަރުތަކެއް ވަންދެން މަޝްވަރާކުރުމަށްފަހުއެވެ. ނަމަވެސް ބޮޑު މީހެއްކަމަށް ބަލާ އުމުރުފުރާއަށް ގެނައި ބަދަލަށް އަމަލުކުރަން ފަށަން ހަމަޖެހިފައިވަނީ 2022 ވަނަ އަހަރުގެ އޭޕްރީލްމަހުއެވެ. އެހެންކަމުން މިހާރު 18 އަހަރު ފުރިފައިތިބި ކުދިންނަށް މިޤާނޫނެއް ނުހިނގާނެއެވެ. މިޤާނޫނުގެ ދަށުން 18 އަހަރުވުމުން ބޮޑެތި މީހުންގެ ގޮތުގައި ބަލާނީ މިހާރު 14 އަހަރު ފުރިފައި ތިބި ކުދިންނެވެ.\n2015 ވަނަ އަހަރު ޖަޕާނުން ވަނީ އެޤައުމުގައި ބާއްވާ އިންތިޚާބުތަކުގައި ވޯޓު ލެވޭ އުމުރުވެސް 20 އަހަރުން 18 އަހަރަށް ބަދަލުކޮށްފައެވެ.


SunOnline: Corona fethureythee dheenee naseyhaiy dhinun vaguthee gothun huttaalanee\nކޮރޯނާ ފެތުރޭތީ ދީނީ ނަސޭހަތް ދިނުން ވަގުތީގޮތުން ހުއްޓާލަނީ\nކޮރޯނާ ފެތުރުން ހުއްޓުވުމަށް އަޅާ ސަލާމަތީ ފިޔަވަޅެއްގެ ގޮތުން ރާއްޖޭގެ މިސްކިތްތަކުގައި ދީނީ ނަސޭހަތް ދިނުން ވަގުތީގޮތުން މެދުކަނޑާލައިފިއެވެ.\nއިސްލާމިކް މިނިސްޓްރީއިން ބުނީ މިއަދުންފެށިގެން މިސްކިތްތަކުގައި ދީނީ ދަރުސް ދިނުން ވަގުތީގޮތުން ހުއްޓާލަން ނިންމާފައިވާ ކަމަށާއި މިސްކިތްތަކާއި އާންމު ތަންތަނުގައި ދަރުސް ދިނުމުގެ ހުއްދަ ދީފައިވާ ހުރިހާފަރާތްތަކުންވެސް މިނިސްޓްރީ އިން އަންގަންދެން ދީނީ ނަސޭހަތް ދިނުމުގެ ޕްރޮގްރާމުތައް ހުއްޓާލަން އަންގާ ކަމަށެވެ.\nއަދި އެއްވެ އުޅޭ ތަންތަނުގައި ދީނީ ނަސޭހަތް ދިނުމުގެ ބަދަލުގައި މާލެއާއި އަތޮޅުތަކުގައި ތިބި އިލްމުވެރިން، މީޑިއާގެ ވަސީލަތްތައް މެދުވެރިކޮށް ދަރުސް ދިނުމަށް އެ މިނިސްޓްރީއިން ވަނީ އިލްތިމާސް ކޮށްފައެވެ.\nކޮރޯނާ ޖެހިފައިވާ 13 މީހަކު ރާއްޖެއިން ފެނިފައިވާއިރު ބަލިން ރައްކާތެރިވުމަށް އާންމުކޮށް މީހުން އެއްވެ އުޅޭތަންތަނަށް ނުދިޔުމަށް އެޗްޕީއޭ އިން ވަނީ އިލްތިމާސް ކޮށްފައެވެ.\nއިސްލާމިކް މިނިސްޓްރީ އިން މީގެ ކުރިން ވަނީ މިސްކިތްތަކަށް ކުޑަކުދިންނާއި ދުވަސްވީ މީހުން ނުދިޔުމަށްވެސް އިލްތިމާސް ކޮށްފައެވެ. އަދި ހުކުރު ދުވަހުގެ ހުކުރު ނަމާދު ވީހާވެސް ކުރުކޮށް ކުރުމަށް އެ މިނިސްޓްރީ އިން ވަނީ އިލްތިމާސް ކޮށްފައެވެ.


Overdraw ithuru kohdheyn committee in faaskoffi\nއޯވަޑްރޯ އިތުރުކޮށްދޭން ކޮމެޓީން ފާސްކޮށްފި\nއޯވާ ޑްރާފްޓްގެ މައްސަލަ ބެލުމަށް އެކުލަވާލި ހާއްސަ ކޮމެޓީގެ ބައްދަލްވުމުގެ ތެރެއިން: އޯވަޑްރޯ އިތުރުކޮށްދޭން ކޮމެޓީން ވަނީ ފާސްކޮށްފައި -- ފޮޓޯ: ރައްޔިތުންގެ މަޖިލީސް\nދައުލަތުގެ ކޭޝްފްލޯ މެނޭޖް ކުރަން މަރުކަޒީ ބޭންކް (އެމްއެމްއޭ) އިން ނެގި 4.4 ބިލިއަން ރުފިޔާގެ އޯވަޑްރާފްޓް ނުވަަތަ އޯވަޑްރޯ ފެސިލިޓީގެ މުއްދަތު އިތުރު ކޮށްދޭން އެ މައްސަލަ ދިރާސާކުރި ހާއްސަ ކޮމެޓީން ނިންމައިިފި އެވެ.\nއޯވަޑްރޯ ފެސިލިޓީގެ މުއްދަތު އިތުރު ކޮށްދޭން ފިނޭންސް މިނިސްޓްރީން ހުށަހެޅި ހުށަހެޅުން ދިރާސާކުރުމަށް ފަހު މިރޭ އެ ކޮމެޓީން ވަނީ މުއްދަތު އަހަރު ދުވަހަށް އިތުރު ކޮށްދޭން ފާސްކޮށްފައެވެ.\nފިނޭންސް މިނިސްޓްރީން އެދިގެން ދައުލަތުގެ ހަރަދަށް ޒިންމާވާ ގާނޫނުގެ ހ، އަދި ރ، އާއި ބ. އެންމެ ފުރަތަމަ ސަސްޕެންޑްކުރީ މިދިޔަ އަހަރުގެ އޭޕްރީލް މަހު އެވެ. އޭރު އެ ތިން މައްދާ ސަސްޕެންޑް ކުރީ އެއް އަހަރަށެވެ. އެ މުއްދަތު ހަމަވާނީ އަންނަ ހޯމަ ދުވަހަށެވެ. އެެހެންވެ އަނެއްކާ ވެސް އެ މައްދާތައް އެއް އަހަރު ދުވަހަށް ސަސްޕެންޑް ކުރަން ވަނީ އެދިފަ އެވެ. މުއްދަތު އިތުރު ކުރުމުގެ މައްސަލަ ކޮމިޓީއަށް ފޮނުވުމާ ގުޅޭ ގޮތުން އިއްޔެ ވޯޓަށް އެހި ނަމަވެސް އެކަމަށް މަޖިލީހުން ރުހުން ނުލިބުނެވެ.\nއެ މައްސަލައަށް ހައްލެއް ނުހޯދި ދިގުލައިގެން ދާތީ އަލިފުށީ ދާއިރާގެ މެމްބަރު މުހައްމަދު ރަޝީދު މިއަދު ހުށަހެޅުއްވީ އެކަން ކޮމެޓީއަކަށް ގެންގޮސްގެން ކުރިއަށް ގެންދާށެވެ. އޭނާ އެދިވަޑައިގެންނެވީ ހުރިހާ ޕާޓީތަކެއްގެ މީހުންނާއި މިނިވަން މެމްބަރަކު ވެސް ހިމެނޭ ގޮތަށް ނުވަ މެމްބަރުންގެ ކޮމެޓީއެއް އެކުލަވާލައިގެން ކުރިއަށް ގެންދިއުމަ ށެވެ.\nއޭނާގެ ހުށަހެޅުން ފާސްކުރީ 51 މެމްބަރުންގެ ވޯޓާއެކު އެވެ.\nއެ ކޮމެޓީގެ މަސައްކަތް މިއަދުން މިއަދަށް ނިންމަން ޖެހޭތީ ކޮމެޓީއަށް ވަނީ ކަމާގުޅޭ ދާއިރާތަކުގެ އިސްވެރިން ހާޒިރުކޮށްފައެވެ. އެގޮތުން ފިނޭންސް މިނިސްޓަރު އިބްރާހިމް އަމީރު އާއި އެމްއެމްއޭގެ ގަވަރުނަރު އަލީ ހާޝިމް އަދި އޮޑިޓަރު ޖެނެރަލް ހަސަން ޒިޔަތު ކޮމެޓީއަށް ހާޒިރުކޮށް ސުވާލުކޮށްފައެވެ. އެ ބޭފުޅުން އެދިވަޑައިގެންނެވީ އޯވަޑްރޯ ފެސިލިޓީގެ މުއްދަތު އިތުރުކޮށް ދިނުމަށެވެ.\nކޮމެޓީގެ މިރޭގެ ބައްދަލްވުމުގައި އޯވަޑްރޯ ފެސިލިޓީގެ މުއްދަތު އިތުރު ކުރުމަށް ފާސްކުރީ ކޮމެޓީ މެންބަރުންގެ އިއްތިފާގުންނެވެ. ނަމަވެސް ފަހުގެ ނިންމުން ނިންމާނީ މަޖިލީހުގެ ތަޅުމުންނެވެ.\nފިނޭންސް މިނިސްޓަރު މަޖިލީހުގައި އެދިވަޑައިގެންފައިވާ ގޮތުން ވޭތުވެދިޔަ އެއް އަހަރު ތެރޭގައި ދައުލަތުގެ ހަރަދަށް ޒިންމާވާ ގާނޫނުގެ ތިން މާއްދާ ސަސްޕެންޑު ކުރުމުގެ ސަބަބުން ދައުލަތުގެ ހަރަދުތައް ހަމަޖައްސައި، ހިދުމަތަށް ބުރޫ އެރިއަ ނުދީ ހިފެހެއްޓުނެވެ. މީގެ އިތުރުން އިގްތިސޯދީ ފުން ވަޅުގަނޑަކަށް ރާއްޖެ ވެއްޓުނު ވަގުތު ވިޔަފާރިތަކާއި އާއްމު ފަރުދުންނަށް އެހީތެރިކަން ފޯރުކޮށްދިނުމަށާއި، ކޮވިޑް-19 އިގެ ސަބަބުން ކުރަން ޖެހުނު ސިއްހީ ހޭދައަށް ފަސޭހަ ވެގެން ދިޔަ ކަމަށް ވިދާޅުވިއެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + އެމްއެމްއޭ ފިނޭންސް މިނިސްޓްރީ އިބްރާހިމް އަމީރު\nދަރަނި މެނޭޖުކުރަން މަޖިލީހުގެ ގިނަ ހުށަހެޅުންތަކެއް\n"މަޝްރޫއުތައް ހުއްޓާނުލާނެ، ފައިސާ ހުރީ ލިބިފައި"


BREAKING: Covid Jehigen Ithuru Anhenaku Niyaa Vejje - Vaguthu\nކޮވިޑް-19 ޖެހިގެން އިތުރު އަންހެނަކު މިއަދު ނިޔާވެއްޖެއެވެ.\n"ވަގުތަށް" އެނގިފައިވާ ގޮތުގައި ހެނދުނު 11 ޖަހާކަން ހާއިރު ނިޔާވެފައި ވަނީ އުމުރުން 62 އަހަރުގެ ދިވެހި އަންހެނެކެވެ. އެމީހާ އަށް ފަރުވާދެމުން ގެންދިޔައީ ހުޅުމާލެ މެޑިކަލް ފެސިލިޓީގައެވެ. މިއީ މިއަދު ކޮވިޑް ޖެހިގެން ނިޔާވި ދެ ވަނަ މީހާއެވެ.\nމިއާ އެކު ރާއްޖެ އިން ކޮވިޑް ޖެހިގެން ނިޔާވި މީހުންގެ އަދަދު ވަނީ 125 އަށް އަރައިފައެވެ.\nއަދި މި މަހުގެ މިހާތަނަށް 52 މީހަކު ބަލީގައި ވަނީ ނިޔާވެފައެވެ. ކޮވިޑް ބަލީގައި ނިޔާވި މީހުންގެ ތެރޭގައި ހިމެނެނީ 125 ދިވެހިންނާއި 15 ބިދޭސީންނެވެ.\nރާއްޖެ އިން ފަހަކަށް އައިސް ކޮވިޑް ބަލީގައި ނިޔާވާ މީހުންގެ އަދަދު ވަނީ ވަރަށް ބޮޑަށް އިތުރުވެފައެވެ. ކޮވިޑް ބަލީގައި އެންމެ ގިނަ ބަޔަކު ނިޔާވެފައި ވަނީ މި މަހުގެ ތެރޭގައެވެ. އޭގެ ތެރެއިން ފަސް މީހުންނަކީ ކޮވިޑްގެ ދެ ޑޯޒް ފުރިހަމަކޮށްފައިވާ މީހުން ކަމަށް ކަމާބެހޭ ފަރާތްތަކުން ހާމަކުރެއެވެ. އަދި ކޮވިޑް ބަލީގައި ނިޔާވި މީހުންގެ ތެރޭގައި ހިމެނޭ ގިނަ މީހުންނަކީ ވެކްސިންގެ އެއްވެސް ޑޯޒެއް ފުރިހަމަ ނުކުރާ މީހުންނެވެ.\nރާއްޖެ އިން މިހާތަނަށް ބައި ލައްކަ އަށް ވުރެ ގިނަ މީހުން ވަނީ ކޮވިޑަށް ފައްސިވެފައެވެ.\nމެއި 23, 2021 12:46\nހުޅުމާލެ.ފެސިލިޓީގެ ފަރުވާގެ ކަންތައް ވަރަށްގޯސް ، ވީމާ އަދިވެސް އެތަނުން ގިނަބަޔަކު މަރުވުމަކީ ދުރުކަމެއްނޫން، މިކަމަށް އަވަސް ފިޔަވަޅުތަކެއް އަޅާ އެތަން އެބަޖެހޭ ރަގަޅުކުރަން\nމެއި 23, 2021 14:11\nޢަސްލުވެސް ހަމަ ފަރުވާ ނުލިބިގެން އެތަނުން މީހުން މަރުވަމުން ދަނީ . ޢަދިވެސް ނޫޅޭ އެތަނަށް ވެންޓިލޭޓަރ ގެ ޚިދުމަތް ދެވޭތޯ މަސައް ކަތް ކުރާ ކަށް . ޢަންނިއަށް ހަމަލާ ދިން މީހުން ނުހޯދިގެން އުޅެނީ. ﷲ ގެ ރަހްމަތް ފުޅުން އޭނާގެ ފުރާނަ އެހުރީ ސަލާ މަތް ކުރެވިފައި . ހުޅުމާލެ ފެސިލިޓީގަ ދުވާލަ ކު ފަސް ހަމީހުން މަރުވަމުން ދަނީ ވެންޓިލޭޓަރ ނެތިގެން ކަމަށް ވާނަމަ އަޅެ ގައުމުތަ ކަށް ސަލާމް ޖަހައިގެންވެސް އިތުރު ވެންޓިލޭޓަރ ލިބޭތޯ މަސައް ކަތް ކުރާ ކަށް ނުވޭތޯ އިބޫ ސާލިހޫ. ޙެޔޮ ނުވާނެ ތިޔަހާ ރަހުމް ކުޑަ ކުރާ ކަށް. ތިމާއަށް އެފަދަ ހާލަތެއް ދިމާ ނުވާތީ ކުރާ އަސަރު ނޭނގެނީ. މި ކަމުގައި އިބޫ އަޅާ ނުލު މުން ދޭހަވަނީ އެ ކި ފަހަރުމަތިން އިބޫ ކީރިތި ކުރައްވާފައި ވަނީ ދެއް ކުން ތެރި ކަމުގެ ގޮތުން ކަން.\nފެސިލިޓީގަ ތިބޭމީހުން މަރުވަނީ ފަރުވާ ނުދެވެނީބާ\nމެއި 23, 2021 16:13\nޥެކްސިން ޖެހިޔަސް ވާކަމެއް ހަރާމް. ޤައުމުގެ ގިނަ ބަޔަކަށް އިންޑިއާގެ ކޮވިޝީލްޖަހައިފި. ކުރިއަރާފައިވާ ޤައުމުތަކުން ކޮވިޝީލްޑް ބަލައިނުގަނޭ. ސައުދީއަށް ދާން ބެލި އިރު އެތަނުން ޤަބޫލުކުރާ ވެކްސިނެއްނޫން ކޮވިޝީލްޑަކީ.އެހެންކަމުން ޙައްޖު ޢުމުރާ ފުރުޞަތު ލިބުނަސް ސައޫދީއަށް ނުދެވޭނެ. ކިހާބޮޑު ގެއްލުމެއްތޯ އިންޑިއާ ކޮވިޝީލް ގެނެސްގެން ތި ދެނީ.


Column Fas minute: Gaanoonuthaku ge beynumeh eba oiy tha? | Mihaaru\nރައްޔިތުންގެ މަޖިލީހުގެ ޖަލްސާއެއް ކުރިއަށް ދަނީ: ހަދާ ގާނޫނުތައް ބައެއް ފަހަރަށް ބޭނުންކުރަނީ މަގުސަދާ ހިލާފަށް\n06 ޑިސެމްބަރ 2016 - 06:299comments\nޑިމޮކްރެސީގެ އެންމެ އަސާސީ ރުކުނަކީ އެ ބައެއްގެ މެދުގައި ގާނޫނުގެ ވެރިކަން (ރޫލް އޮފް ލޯ) އޮތުމެވެ. "ޑިމޮކްރެސީ އަކީ ރައްޔިތުންގެ ވެރިކަން" ކަމުގައި ބުނެވެނީ، ރައްޔިތުންގެ އެންމެ މަތީ މަސްލަހަތު ދެމެހެއްޓުމަށް، ރައްޔިތުންގެ މަންދޫބުން ހަދާ ގާނޫނުތަކާ އެއް ގޮތަށް ދައުލަތުގެ ތިން ބާރުންމެ އަމަލު ކުރުމަށް އެކަށައެޅިފައި އޮންނަ ނިޒާމަކަށް ވާތީ އެވެ. ގާނޫނުތައް ހުރެމެ، އެ ގާނޫނުތަކަށް ބޯލެނބުމެއް ނެތި ނުވަތަ އަމިއްލަ މަސްލަހަތަށް ގާނޫނު މާނަކޮށްގެން ކަންކަން ކުރުމަކީ ގާނޫނީ ވެރިކަމެއް ނޫނެވެ.\nމިނިވަން މުއައްސަސާތަކާއި މުސްތަގިއްލު މަގާމުތަކެއްގެ ވާހަކަ، ދިވެހިރާއްޖޭގެ ގާނޫނުއަސާސީގައި ލިޔެފައިވަނީ، އޭގައި ލިޔާނެ އެއްޗެއް ނެތިގެން ހުސް ތަން ފުރާކަށް ނޫނެވެ. މިނިވަން އޮޑިޓަ ޖެނެރަލެއްގެ ވާހަކަ ލިޔުނީ ދައުލަތުގެ ފައިސާގެ އެންމެހައި މުއާމަލާތްތައް ހިންގަނީ މާލިއްޔަތުގެ ގާނޫނާ އެއްގޮތަށް ކަން ކަށަވަރު ކުރުމަށެވެ. މިނިވަން ޕްރޮސެކިއުޓާ ޖެނެރަލެއްގެ ވާހަކަ ލިޔުނީ، އެއްވެސް ނުފޫޒެއްގެ ދަށު ނުވެ، މިނިވަންކަމާ އެކު އެންމެންގެ މެދުގައި ޢަދުލު އިންސާފު ގާއިމު ކުރަން މަގު ކޮށައިދިނުމުގެ ބޭނުމުގަ އެވެ.\nއެންޓި ކޮރަޕްޝަން ކޮމިޝަން (އޭސީސީ) އުފެއްދީ، ޚިޔާނަތާއި ކޮރަޕްޝަނާއި ނާޖާއިޒު ނުފޫޒުތަކުން މުޅި ދައުލަތް ސަލާމަތް ކުރުމަށެވެ. އެއީ ގާނޫނުއަސާސީ އާއި ގާނޫނުތަކުން ބާރުތަކަކާއި ބުރަދަނެއް ކަށަވަރު ކޮށްދީފައިވާ ބާރު ގަދަ އިދާރާއެކެވެ. އެހެންކަމުން އެ ކޮމިޝަންގެ އެންގުންތަކަށް ބޯލަނބައި، ދޭ ލަފަޔާއި އިރުޝާދުތައް ބަލައިގަންނަން ޖެހޭނެ އެވެ.\nއޭސީސީގެ އެންގުންތަކަށް އަމަލު ނުކޮށްގެން އެ ކަމާ ސުވާލު އުފައްދައިފި ނަމަ، އެންމެ އާންމުކޮށް ލިބޭ ޖަވާބަކީ، "އޭސީސީން ދެނީ ލަފަޔެވެ. އެއާ އެއްގޮތަށް އަމަލު ކުރާކަށް ލާޒިމެއް ނޫނެވެ." ތެދެކެވެ. އެހެންވިއްޔާ، ކޮރަޕްޝަން ނައްތައިލުމުގެ މަގްސަދުގައޭ ކިޔާފައި އާންމު ރައްޔިތުންގެ ޓެކްސް ފައިސާ އިން ބޮޑު ޚަރަދު ކޮށްގެން ކީއްކުރަން ހިންގާ އިދާރާއެއް ހެއްޔެވެ؟\nއޮޑިޓަ ޖެނެރަލްގެ އެންގުންތަކާއި އޭސީސީގެ ލަފާތައް ބޮލާލައި ޖެހުމުން، ކޮރަޕްޝަނާއި ޚިޔާނަތާއި ފަސާދައިގެ އެތައް އަމަލެއް ހިނގާފައިވާ ކަން މާ ދުރު ނޫން މާޒީގެ ތެރެއިން އެއޮތީ ދިމާލަށް ފެންނާށެވެ. އެފަދަ މުއައްސަސާތައް ބާރުވެރި ކުރުވައި ކޮރަޕްޝަންގެ އަމަލުތައް ހުއްޓުވުމުގައި އެންމެ މުހިންމު ދައުރެއް އަދާ ކުރެވޭނީ ދައުލަތުގެ މުއައްސަސާތަކަށެވެ. ވަކިން ޚާއްސަކޮށް ސަރުކާރުގެ އިދާރާތަކަށެވެ. ނަމަވެސް ފެންނަނީ އެ މަންޒަރެއް ނޫނެވެ.\nއިދިކޮޅު ފަރާތްތަކުން މާލޭގައި ބޭއްވި މުޒާހަރާއެއް ފުލުހުން ހުއްޓުވަނީ: މިހާރު މުޒާހަރާކުރުން މަނާ --ފޮޓޯ: މުހައްމަދު ޝަރުހާން/މިހާރު\nމި މޭރުމުން ބަލާއިރު، ސިޔާސީ ޕާޓީގެ ގާނޫނުގެ ބޭނުމެއް އެބަ އޮތް ހެއްޔެވެ؟ ސުލްހަވެރިކަމާ އެކު އެއްވެ އުޅުމުގެ މިނިވަންކަމުގެ ގާނޫނުގެ އެއްވެސް ބޭނުމެއް އެބަ އޮތް ހެއްޔެވެ؟ ވެރިކަން ކުރާ ޕާޓީ ފިޔަވައި ސިޔާސީ ޕާޓީއެއްގެ އެއްވެސް ހަރަކާތެއް ބޭއްވުމުގެ އެއްވެސް ފުރުސަތެއް މިއަދު އެބަ އޮތް ހެއްޔެވެ؟ އެއްވެ އުޅުމާއި ޚިޔާލު ފާޅު ކުރުމާއި މުޒާހަރާ ކުރުމަކީ ގާނޫނުއަސާސީން ކަށަވަރު ކޮށްދޭ ހައްގަކަށް ވިޔަސް އެ މިނިވަންކަން އެބަ އޮތް ހެއްޔެވެ؟\nގާނޫނު ބުނަނީ ޕާޓީތަކަކީ ވެސް ގާނޫނުތަކާއި ދައުލަތުގެ މުއައްސަސާތަކުގެ ކުރިމަތީގައި ހަމަހަމަ ބައެއް ކަމަށެވެ. ދައުލަތުގެ މުއައްސަސާތަކުން، ޕާޓީތަކަށް ދޭން ޖެހޭ ޚިދުމަތެއް ދިނުމުގައި، ނުވަތަ ޕާޓީތަކުގެ ބައިވެރިވުމާ އެކު އިންތިޒާމު ކުރަން ޖެހޭ ކަމެއް ކުރުމުގައި ޕާޓީތަކުގެ މެދުގައި އެއްވެސް ތަފާތެއް ނުކުރެވޭނެ އެވެ. ދައުލަތުގެ އެންމެ މަތީ މަސްލަހަތަކީ އެ ހުރިހާ ޕާޓީތަކުގެ މެދުގައި އަދުލުވެރިކަމާ އެކު މުއާމަލާތު ކުރުމެވެ. ނަމަވެސް ކަން ހިނގަނީ މުޅިން އެހެން މަގަކުން ނޫންތޯ އެވެ.\nއެފަދަ އެއް ކަމަކީ ސިޔާސީ ޕާޓީތަކަށް ދައުލަތުގެ ބަޖެޓުން ދޭން ޖެހޭ ފައިސާގެ ކަންތައް ހިނގައި ދިޔަ ގޮތެވެ. އެ ފައިސާ އަހަރުގެ ފުރަތަމަ ތިން މަސްދުވަހުގެ ތެރޭގައި ޕާޓީތަކާ ހަވާލު ކުރަންވާނެ ކަމަށް ސިޔާސީ ޕާޓީތަކުގެ ގާނޫނުގައި ލިޔެފައިވަނީ އޮޅުމަކުން ނޫނެވެ. އަދި އެއީ ކޮމިޝަންގެ މެންބަރުންގެ އިޚްތިޔާރަށް ދޫކޮށްލާފައިވާ ކަމެއް ވެސް ނޫނެވެ. ގާނޫނުގެ ވެރިކަން ހިންގާ ނަމަ، ގާނޫނުގައި ބުނާ މުއްދަތުގެ ތެރޭގައި، ކޮންމެ ސިޔާސީ ޕާޓީއެއްގެ ރަޖިސްޓްރީގައި ތިބި މީހުންގެ ނިސްބަތުން އެ ޕާޓީއަކަށް ދައުލަތުގެ ބަޖެޓުން ފައިސާ ދޫކުރުން އިލެކްޝަންސް ކޮމިޝަންގެ މެންބަރުންގެ މައްޗަށް ލާޒިމްވާނެ އެވެ. އެކަމަކު އެ ފައިސާ ދޫ ކުރީ، އަހަރުގެ އެންމެ ފަހު މަހަށް ފެށުނު ފަހުންނެވެ.\nސިޔާސީ ޕާޓީތަކާ ގުޅޭ ގޮތުން މިހާރު ކުރިމަތިވެފައިވާ އަނެއް މައްސަލަ އަކީ ލާމަރުކަޒީ އިންތިހާބު ފަސް ކުރުމެވެ. އިލެކްޝަންސް ކޮމިޝަނުން އެންމެ ފަހުން އާންމު ކުރި ތަފާސްހިސާބުތަކަށް ބަލާއިރު މިހާރު ރަޖިސްޓްރީވެފައިވާ ސިޔާސީ ހަ ޕާޓީގެ މެމްބަރުންގެ ގޮތުގައި ތިބީ ޖުމްލަ 98،572 މީހުންނެވެ. އޭގެ ތެރެއިން މެމްބަރުން އެންމެ ގިނައީ ވެރިކަން ކުރާ ޕީޕީއެމްގަ އެވެ. އެއީ 37،633 މެމްބަރުންނެވެ. ދެން އެންމެ ގިނައީ އިދިކޮޅު އެމްޑީޕީގަ އެވެ. އެއީ 27،805 މެންބަރުންނެވެ. ދެން ޖުމްހޫރީ ޕާޓީގައި 10،989 މެންބަރުންނާއި އެމްޑީއޭގައި 10،584 މެމްބަރުންނާއި އަދާލަތު ޕާޓީގެ 7،595 މެންބަރުންނާއި ޑީއާރްޕީގެ 3،966 މެމްބަރުންނެވެ.\nލޯކަލް އިންތިހާބުގައި އެމްޑީޕީން ވާދަކުރާނެ ކެންޑިޑޭޓުން ހޮވަން ބޭއްވި ޕްރައިމަރީގައި ވޯޓުލަނީ: އިންތިހާބު ފަސްކުރަން އެމްޑީޕީ ދެކޮޅު -- ފޮޓޯ: މުހައްމަދު ޝަރުހާން/މިހާރު\nމީގެ ތެރެއިން ލާމަރުކަޒީ އިންތިހާބު ފަސް ކުރުމަށް އެދި ކޯޓަށް ހުށަހެޅީ، ޕީޕީއެމުންނެވެ. އެ ޕާޓީ ހިއްސާކުރަނީ ޕާޓީތަކުގެ ރަޖިސްޓްރީގައި ތިބި މީހުންގެ ޖުމްލަ އަދަދުގެ 38.17 ޕަސެންޓެވެ. ޕީޕީއެމް ފިޔަވައި ދެން ހުރި ޕާޓީތަކުގެ ހިއްސާއަކީ 61.83 ޕަސެންޓެވެ. އެ އިންތިހާބު ފަސް ކުރުމަށް ޕީޕީއެމް ފިޔަވައި އެހެން އެއްވެސް ޕާޓީއަކުން ތާއީދު ކޮށްފައެއް ނުވެ އެވެ. އޭގެ ބަދަލުގައި ކޯޓު މަރުހަލާގައި ވެސް ދެ ޕާޓީއަކުންނާއި ޕާޓީތަކުގެ ބެލެނިވެރި ފަރާތް ކަމުގައިވާ އިލެކްޝަންސް ކޮމިޝަނުން ވެސް އެކަމަށް ފާޅުގައި ހެދީ ދެކޮޅެވެ.\nނަމަވެސް ކަންތައް ނިމިގެން ދިޔައީ، 38.17 ޕަސެންޓުގެ މަސްލަހަތަށެވެ. އެއީ ޕީޕީއެމްގެ ހިންގުން އެހެން ފަރާތަކަށް ބަދަލުވި އިރު، އެ ފަރާތަށް ޕާޓީގެ ޑޭޓާބޭސް އާއި މެންބަރުންގެ ދަފްތަރު ލިބިފައި ނެތުމުން، ޕާޓީގެ ނަމުގައި އިންތިހާބުގައި ވާދަކުރާނެ ކެންޑިޑޭޓުން ކަނޑައެޅުމުގައި އެ ޕާޓީ އަށް ޒަރޫރީ ހާލަތެއް މެދުވެރިވެފައިވާތީ އެވެ. އެ ސަބަބާ ހުރެ، ދައުލަތުގެ އާންމު ނިޒާމާ ގުޅިފައިވާ މަސްލަހަތު ގާއިމު ކުރުމުގެ ގޮތުން، ދެ މަސްދުވަހުގެ މުއްދަތަށް އިންތިހާބު ފަސް ކުރީ އެވެ.\nނަމަވެސް މިހެން ބުނާ އިރު، ސިޔާސީ ޕާޓީތަކުގެ އެންމެ ސައްހަ ދަފްތަރެއް އޮންނާނީ އިލެކްޝަންސް ކޮމިޝަންގައި ކަން އެންމެން ދަނެ އެވެ. ކޮމްޕިއުޓަރު ޓެކްނޮލޮޖީގެ މި ޒަމާނުގައި 37 ހާސް މީހުންގެ ދަފްތަރެއްގެ ނަކަލެއް ހަދައިލުމަށް މަދު ސިކުންތުކޮޅެއް ނޫނީ ހޭދަ ނުވާ އިރު، ޕީޕީއެމްގެ ހިންގުމާ ހަވާލުވި ފަރާތްތަކުގެ އަތުގައި ޕާޓީގެ ދަފްތަރެއް ނެތުމަކީ، އެތައް ހާސް ބައެއްގެ އިންތިހާބީ ހައްގުތައް އެއްފަރާތް ކޮށް އިންތިހާބު ފަސްކުރަން ޖެހޭ ސަބަބެއް ކަމަށް ބައެއް މީހުން ނުދެކެ އެވެ.\nމި މައްސަލަ ނިންމި ގޮތަށް ބަލާއިރު، ދައުލަތުގެ އާންމު ނިޒާމާ ގުޅިފައިވާ މަސްލަހަތު ކަމުގައިވީ، ރަޖިސްޓްރީވެފައިވާ ސިޔާސީ ޕާޓީތަކުގެ މެމްބަރުންގެ 38.17 ޕަސެންޓު ހިއްސާ ކުރާ ޕީޕީއެމްގެ މަސްލަހަތެވެ. އަނެއް ފަސް ޕާޓީ ހިއްސާކުރާ 61.83 ޕަސެންޓުގެ މަސްލަހަތު ވީ ކޮން ތަނެއްގައި ކަމެއް ނޭނގެ އެވެ. އަދި ސިޔާސީ ޕާޓީތަކާއި އިންތިހާބުތަކުގެ ބެލެނިވެރި ފަރާތް ކަމުގައިވާ އިލެކްޝަންސް ކޮމިޝަންގެ ވާހަކަތަކުގައި އެއްވެސް ބުރަދަނެއް ނެތީ ކަމަށް ވެސް ވެދާނެ އެވެ.\n"އަސްލު" ނަމުގައި ޕީޕީއެމްގެ މުސްތަޝާރު ރައީސް އަބްދުﷲ ޔާމީންގެ ފެކްޝަނުން ބޭއްވި ޖަލްސާ.--- ފޮޓޯ: މުހަންމަދު ޝަރުހާން/މިހާރު\nއަންނަ ޖެނުއަރީ މަހު ލާމަރުކަޒީ އިންތިހާބު ބާއްވަން އިލެކްޝަންސް ކޮމިޝަނުން ވަނީ ދައުލަތުގެ ބަޖެޓުން އެތައް މިލިއަން ރުފިޔާއެއް ޚަރަދު ކޮށްފަ އެވެ. އެ ކޮމިޝަނުން ތަކުރާރުކޮށް ބުނަމުން ދިޔައީ އިންތިޚާބު އިތުރަށް ފަސްކޮށްފި ނަމަ، އެ އިންތިހާބަށް މިހާތަނަށް އެ ކޮމިޝަނުން ކުރި ހުރިހާ ޚަރަދެއް ބޭކާރުވާނެ ކަމަށެވެ. ނަމަވެސް އާންމު ރައްޔިތުންގެ ޓެކްސް ފައިސާ އިން ކޮށްފައިވާ އެ ޚަރަދުތައް ސަލާމަތް ކުރުމަކީ ގައުމުގެ އެންމެ މަތީ މަސްލަހަތު ކަމުގައެއް ނުވި އެވެ.\nމި މައްސަލައިގައި ނިންމި އެންމެ އަޖާއިބު ކުރުވަނިވި ނިންމުމަކީ، އިންތިޚާބަށް ރީ-ރަޖިސްޓްރީ ކުރުން މުއްދަތެއް ނެތި ކުރިއަށް ގެންދަން ކޯޓުން ކުރި އަމުރެވެ. އިންތިހާބަށް ރަޖިސްޓްރީ ކުރަނީ، އެ އިންތިހާބެއްގެ ވޯޓުލުން އޮންނަ ދުވަހުގައި، އެމީހަކު ވަޒަންވެރިވެފައިވާ ރަށް ނޫން އެހެން ރަށެއްގައި ހުންނަން ޖެހިދާނެތީ، އެ ދުވަހު އޭނާ ހުންނާނެ ތަނެއްގައި ވޯޓު ލުމުގެ ފުރުސަތު ހޯދުމުގެ ގޮތުންނެވެ.\nވީއިރު، އިންތިހާބު އޮންނާނެ ދުވަހެއް ވެސް ކަނޑައެޅިފައި ނުވާ އިރު، ވޯޓު ލުމަށްޓަކައި ރަޖިސްޓްރީ ވާނެ ގޮތެއް ހަމަ ބުއްދިއަކުން ނުވިސްނެ އެވެ. އެމީހަކު ރަޖިސްޓްރީވެފައިވާ ރަށް ނޫން ރަށެއްގައި ދިގު މުއްދަތަކަށް ދިރިއުޅެމުންދާ މީހަކަށް ނަމަ ރަޖިސްޓްރީ ވެވިދާނެ އެވެ. ނަމަވެސް އަވަސް އަވަހަށް ދަތުރުކުރަން ޖެހޭ މީހުން ރަޖިސްޓްރީ ވާނީ ކޮން ގޮތަކުން ހެއްޔެވެ؟ އެކަމަކު ވެސް އެ އަމުރު ކުރީ ރަޖިސްޓްރީ ކުރުމުގެ ފުރުސަތު ހުޅުވާލާފައި ބޭއްވުމަށެވެ.\nމި މައްސަލައިގައި ގާއިމުވެގެން އެ ދިޔައީ ވަރަށް ނުބައި ގާނޫނީ އާދައެކެވެ. ނުވަތަ ޕްރެސީޑެންޓެކެވެ. ވަކި ސިޔާސީ ޕާޓީއެއްގެ މަސްލަހަތު ހިމާޔަތް ކުރުމަށްޓަކައި ކަމެއް ކުރީމައި އެކަންޏެއް ނޫނެވެ. އިންތިޚާބުތައް ބޭއްވުމަށް ގާނޫނުތަކުގައި ކަނޑައަޅާފައިވާ ތާރީޚުތަކުގައި އިންތިހާބުތައް ނުބޭއްވުމުގެ ނުބައި އާދަ އެވެ. އަދި ގާނޫނުތަކުގައި، ދައުރުގެ މުއްދަތު ކަނޑައަޅާފައިވާ އިންތިހާބީ މަގާމުތަކުގެ މުއްދަތު ދިގު ދެންމުމުގެ ނުބައި އާދަ އެވެ.\nއިތުރު ލިޔުންތައް އެމްޑީޕީ ކޮލަމް ލޯކަލް އިންތިހާބު އަދާލަތު ޕާޓީ ޑީއާރުޕީ އިލެކްޝަންސް ކޮމިޝަން ޖުމްހޫރީ ޕާޓީ ޕީޕީއެމް އެމްޑީއޭ ފަސް މިނިޓް ރާއްޖޭގެ ގާނޫނުއަސާސީ